 C F C I D UNIVERSITATEA „BABEŞ–BOLYAI” CLUJ-NAPOCA Centrul de Formare Continuă şi Învăţământ la Distanţă Facultatea de Istorie şi Filosofie, Specializarea Filosofie Str. Mihail Kogãlniceanu, nr. 1, Cluj, Romania Tel: +40 264 405 300/5280 Fax: +40 264 191 906 E-mail: hiphi@hiphi.ubbcluj.ro Conf. univ. dr. Dan Eugen Raţiu Teorii contemporane asupra artei Anul III Semestrul II Support de curs Nr. credite: 4 Cod disciplină: HLR2607 Forma de verificare: colocviu Cluj-Napoca 2013 2 Cursul propune analiza cîtorva răspunsuri, simptomatice pentru mentalitatea contemporană, la noile provocări venite din partea practicilor artistice şi a filosofiilor care le fundamentează. Acestea pot fi distribuite pe două linii de forţă : utilizarea modelului limbajului în analiza artei şi critica moştenirii moderne, în teoriile şi activităţile artistice subsumate post- modernismului. Miza o constituie o altfel de înţelegere a naturii şi funcţiilor artei, a statutului subiectului creator (autorului) şi a valorilor împărtăşite de acesta. FORMA DE EVALUARE : Colocviu CERINŢE: Însuşirea cunoştinţelor predate la curs. Activitatea personală a studenţilor : documentare, muncă în bibliotecă, prezentarea unui referat asupra teoriilor şi a practicilor artistice contemporane, pe baza tematicii şi a bibliografiei. Tematică: 1. Pierre Francastel : arta ca sistem de semnificare 2. Louis Marin : ştiinţa artei ca semiologie 3. R. Barthes : de la ştiinţa literaturii la practica scriiturii. Semiologia generală. Refuzul ştiinţei pozitive şi "moartea autorului". De la limbaj ca obiect al ştiinţei la limbaj ca obiect al revoltei 4. Rosalind Krauss : criticismul demitologizant şi reevaluarea conceptelor estetice moderne. Modelul structural al artei. Valorile postmodernismului "rezitent": copia, repetiţia, multiplul, reproductibilul 5. Jacques Derrida : impactul deconstrucţiei asupra discursului estetic şi a artei contemporane. Critica reprezentării pure 6. Charles Jencks : post-modernismul neoclasic şi reînvierea tradiţiei. Valorile post- modernismului neoclasic Bibliografie slectivă: -Roland Barthes, Romanul scriiturii.Antologie, Univers, 1987; Plăcerea textului, Echinox, 1994 -Jacques Derrida, La Verité en Peinture, Flammarion, Paris, 1978 -Hal Foster (ed.), The Anti-Aesthetic. Essays on Postmodern Culture, Bay Press, 1985 -Pierre Francastel, Figura si locul, Univers, 1971 ; Realitatea figurativă, Meridiane, 1972 -Charles Jencks, Post-Modernism. The New Classicism in Art and Architecture, Academy Editions, London, 1987 -Rosalind Krauss, The Originality of the Avant-Garde and Other Modernist Myths, The MIT Press, Cambridge, 1989 -Louis Marin, "Sémiologie de l'art"; "L'Oeuvre d'art et les sciences humaines", Encyclopaedia Universalis, Paris, 1989, tom 16 şi Les Enjeux -Dan Raţiu, Disputa modernism - postmodernism. O introducre în teoriile contemporane asupra artei, Editura Dacia, Cluj-Napoca, 2001 3 *NOTA: Prezentul curs este destinat uzului personal al studenţilor de la specializarea Filosofie, Învăţămînt Deschis la Distanţă, Universitatea “Babeş-Bolyai” din Cluj-Napoca. Cursul este protejat prin Legea Drepturilor de Autor (Copyright : conf.univ.dr. Dan Raţiu) Orice încălcare a drepturilor de autor şi orice multiplicare (parţială sau integrală) neautorizată se va pedepsi conform legilor în vigoare. La începutul secolului XX, emergenţa unor curente de avangardă, care au radicalizat propunerile artei moderne, a dus la criza discursului tradiţional de legitimare : vechile categorii estetice au fost considerate inadecvate, incapabile să mai dea seama de natura şi scopurile noilor provocări artistice. În a doua jumătate a secolului XX, dorinţa unei noi fundamentări a făcut să intre în acţiune o altă constelaţie categorială, articulată în jurul conceptului de limbaj. Utilizarea limbajului ca model în determinarea naturii artei consona cu spiritul timpului: la dezinteresul artiştilor faţă de imitaţia naturii sau chiar faţă de etalarea expresivă a sentimentelor, compensat de interesul auto-reflexiv faţă de propriile mijloace, s-a adăugat prestigiul unor teorii, precum lingvistica structurală, în care limba/limbajul deţinea o poziţie centrală. Influenţa paradigmei structuraliste a determinat, în cazul lui Barthes, Francastel sau Marin, deplasarea problemei artei din termenii sistemului tradiţional de valori în cei ai unui sistem de semne reglat de reguli analoage sistemului limbii, şi aplicarea metodelor împrumutate din arsenalul ştiinţelor umaniste, dar contaminate de idealul identificării cu exactitatea şi obiectivitatea ştiinţelor "tari", la domeniul artistic. Pe de o parte, s-a încercat - cum a făcut-o semiologia generală barthesiană - aplicarea analizei structurale şi a principiilor semnului lingvistic la alte obiecte culturale. Proiectul s-a blocat însă în excesele unui "imperialism" semiologic ce reducea toate formele de expresie la sisteme de diferenţe pure. Pe de altă parte, oarecum în reacţie faţă de această tendinţă reducţionistă, s-a pus problema definirii artei ca sistem de semnificare, dar în termenii unui model necentrat lingvistic, cu principii şi legi specifice (Pierre Francastel, Louis Marin). 1. PIERRE FRANCASTEL : ARTA CA SISTEM DE SEMNIFICARE 1.1 Presupoziţii şi principii Istoric şi sociolog al artei, director de studii la Ecole Pratique des Hautes Etudes din Paris, Pierre Francastel (1900-1970) a vizat în cercetările sale, pe lîngă probleme tradiţionale de istoria artei, precum evoluţia stilurilor artistice ori a picturii franceze, teme cu un caracter mai pronunţat teoretic: rolul imaginarului, elucidarea raportului imaginilor cu societatea şi, prin aceasta, elucidarea naturii faptului artistic. Cercetările sale au fost impulsionate de conştiinţa importanţei artei pentru înţelegerea nu doar a epocilor trecute ci şi pentru societatea actuală, care, după Francastel, se îndreaptă spre o epocă a dominaţiei imaginii şi a privirii: "În ce mă priveşte, înclin să cred că mergem spre o epocă în care semnul figurat şi tehnicile artistice vor lua-o din nou înaintea semnului scris. Prin cinematograf, afiş, reclamă, pictură şi arhitectură, omul este asaltat din toate părţile de semne prescurtate care cer o interpretare rapidă. Mai mult ca oricînd, oamenii comunică între ei prin privire. Cunoaşterea imaginilor, a originii, a legăturilor lor este una din cheile timpului nostru. Pentru a ne înţelege pe noi înşine şi pentru a ne exprima este necesar să cunoaştem, în profunzime, mecanismul semnelor la care am recurs." 1 Propunîndu-şi să promoveze o nouă cale de lectură a artei, Francastel a lansat, în studiile publicate la sfîrşitul deceniului cinci şi în lucrarea Pictură şi societate. Naşterea şi distrugerea unui spaţiu plastic de la Renaştere la cubism (1951), noţiunea de limbaj figurativ. Aceasta avea 1 Pierre Francastel, Realitatea figurativă. Elemente structurale de sociologie a artei, Editura Meridiane, Bucureşti, 1972 [1965], p. 66 4 să fie dezvoltată şi în alte lucrări - Artă şi tehnică în secolele 19 şi 20 (1964), Realitatea figurativă. Elemente structurale de sociologia artei (1965), Figura şi locul (1967) -, care au încercat să completeze analiza structurală a artei prin punerea sistemelor de forme în relaţie cu viaţa grupurilor sociale. În cele ce urmează, vom reconstitui presupoziţiile şi principiile ce alcătuiesc structura de rezistenţă a teoriei francasteliene a artei, care, dispersată în diverse texte sau diseminată în analize cu intenţii mai degrabă istorice, nu a fost întotdeuna expusă în mod sistematic. Mai întîi, trebuie observat că, pe lîngă conştiinţa acută a importanţei artei, ceea ce a pus în mişcare demersul lui Francastel a fost nemulţumirea izvorîtă din constatarea dublei insuficienţe - metodologică şi teoretică - a abordărilor de pînă atunci din istoria şi sociologia artei. Din punct de vedere metodologic, obiecţiile sale vizau caracterul descriptiv şi izolaţionist al cercetărilor de istoria artei interesate doar de inventarierea operelor sau de stabilirea unor serii tipologice, fără a ţine seama de contextul social şi de raporturile artei cu alte activităţi, precum şi neîncrederea istoricilor în documentul nescris, figurat, redus la un accesoriu nesemnificativ sau cel mult ilustrativ. De asemenea, Francastel a obiectat la adresa abordărilor sociologice care considerau arta doar o suprastructură strict determinată, o transpunere a valorilor mediului social. El s-a străduit să opună reducerii artei la un aspect inerţial-pasiv o dialectică mai subtilă, insistînd nu doar pe profitul rezultat din rolul de document al artei, ci şi pe influenţa artei asupra societăţii, pe rolul ei anticipativ-instaurativ, de creare a unor noi valori. Demersul său nu are însă doar o miză metodologică, ci şi una teoretică. Francastel a acuzat şi inadecvarea teoriilor moderne, de sorginte kantiană şi romantică, referitoare la statutul artei şi al valorilor artistice, la relaţiile lor cu lumea acţiunii, a utilităţii şi a tehnicii. El a propus depăşirea falsei opoziţii dintre estetic şi tehnic, precum şi înlocuirea ideii de "artă gratuită" (arta privită ca simplu joc al spiritului, rupt de orice contingenţă practică) şi a noţiunii romantice de "artă inspirată" (arta al cărei singur scop ar fi de a întredeschide o mică fereastră spre infinit), cu o concepţie despre artă ca mijloc de cunoaştere şi comunicare a nevoilor şi dorinţelor unei epoci sau societăţi. 2 Pentru a depăşi aceste insuficienţe, Francastel a combinat perspectivele istorică şi sociologică cu cea structurală. Dat fiind contextul intelectual dominant al acelor ani, a urmat în chip inevitabil apelul la constelaţia conceptuală structuralistă - limbaj, cod, structură, semn, sistem semnificant, lectură, descifrare - şi plasarea artei în cîmpul comunicării. Acest apel s-a datorat însă nu doar presiunii contextului intelectual, ci şi nevoii sale de obiectivitate şi metodă, pe care perspectiva structurală părea să le ofere ca alternativă la o abordare mai lirică a artei. Prin urmare, proiectul său a vizat construirea unei teorii a artei ca sistem de semnificare, teorie comparabilă cu cele formulate pentru alte categorii de limbaje (înrudirea cu încercările "noii critici" literare fiind afirmată explicit), dar care să recunoască specificitatea limbajului plastic. Această poziţionare ridică problema raporturilor teoriei francasteliene cu semiologia generală de inspiraţie lingvistică. În opinia lui Francastel, abordarea formelor specifice şi a calităţilor proprii limbajului plastic este condiţia necesară pentru un demers cu adevărat ştiinţific în analiza artei. Din acest motiv, raporturile lui cu semiologia generală şi cu aplicaţiile ei parcelare s-au plasat pe terenul unui permanent joc de asemănări şi opoziţii, de apropieri şi distanţări, izvorît din necesitatea aplicării unor metode care să ţină cont de natura proprie a artei. Diferenţa rezultă mai ales din calitatea specifică atribuită domeniului artistic, figurativitatea, de unde şi conceptele de gîndire figurativă, limbaj figurativ, operă figurativă, semn figurativ, imagine figurativă, utilizate pentru a da seama de natura artei şi a-i permite interpretarea. Pe lîngă această armătură semiologic-sociologică, teoria lui Francastel are la bază şi o concepţie genetică şi activă asupra gîndirii şi asupra realului. Exaltarea rolului activităţii 2 P. Francastel, "Sociologia artei şi problematica imaginarului", "Tehnică şi estetică", în op.cit., pp. 24-27, 95-105 5 spirituale ca ordonatoare a cîmpului experienţei umane îi subîntinde cercetarea pe liniile de forţă, explicit invocate sau detectabile în subtext, ale teoriei structuralist-genetice (de tip Piaget) sau ale filosofiei spiritului (de la Kant la Croce). Construcţia teoretică francasteliană se bazează pe două postulate. Cel dintîi rezultă din respingerea ideii unei realităţi în sine, concepută ca avînd caracter absolut; conform acestui postulat, nu există ordini finite sau realităţi anterioare cunoaşterii şi activităţii umane. Al doilea constă în postularea existenţei unei facultăţi umane, gîndirea figurativă, ca un tip de activitate spirituală ireductibilă la alte forme spirituale şi avînd propriile legi. Aceste presupoziţii au dat o nuanţă specifică demersului francastelian. În primul rînd, structuralismul a fost istoricizat: aşa cum a refuzat privilegiul permanenţei şi obiectivităţii realităţii, aşa cum nu a acceptat existenţa unor structuri imuabile ale gîndirii, Francastel nu a acceptat nici ideea imuabilităţii limbajului artistic şi nici ideea unor valori artistice absolute: în opinia sa, arta e un sistem de semnificare autonom dar, totodată, dependent de mediul său de civilizaţie (social, istoric, tehnic, geografic, etc.). A doua caracteristică a demersului francastelian o constituie antimimetismul radical: împotriva conceperii artei ca imitaţie pasivă a unei realităţi obiective, opera de artă apare ca instaurare a unei ordini rezultată din dialectica realului, perceputului şi imaginarului. În fine, Francastel a împrumutat formalismul structuralist: întrucît în opinia sa nu subiectul operei contează, ci mecanismul individual care l-a făcut lizibil şi eficace, interpretarea operei de artă a fost desprinsă de comentariul ei anecdotic, realist, fiind centrată pe mecanismele de semnificare. Structura demersului francastelian, care ne va ghida analiza, este, deci, următoarea: gîndirii figurative îi corespunde un instrument, limbajul figurativ, şi un produs, opera figurativă, care constituie împreună edificiul artei ca sistem de semnificare; acestuia îi corespunde o strategie interpretativă, lectura şi descifrarea. 1.2 O facultate spirituală: gîndirea figurativă. La baza teoriei francasteliene a artei stă o concepţie asupra spiritului uman ca sistem de facultăţi autonome, ordonatoare ale cîmpului experienţei. Caracteristica sa ar fi puterea de selecţie, materializată în concepte prin intermediul vorbirii, în scheme logice prin intermediul matematicii şi în obiecte figurative prin intermediul artei. Nici unul dintre aceste tipuri de gîndire nu e reductibil la celelalte: dacă vorbirea e martorul activităţii abstracte a spiritului, arta e martorul activităţii figurative, care dă formă realului, ambele caracterizînd în egală măsură o societate. Gîndirea figurativă sau plastică, materializată în opere, e o formă particulară de raţionalitate, legată de practica activităţilor estetice, fiind una din modalităţile prin care omul îşi formează universul. Ea are un statut asemănător cu celelalte forme ale activităţii umane (verbală, matematică, tehnică) dar, fiind o funcţiune completă a spiritului, nu se suprapune peste acestea. 3 În acest fel, Francastel a menţinut faţă de modelul semiologic structuralist o atitudine ambivalentă, de apropiere şi distanţare simultană. Dacă a invocat în sprijinul distincţiei dintre gîndirea figurativă şi materializarea ei în opere analogia cu principiile structuralismului, 4 în schimb a reorientat demersul acestuia de la căutarea analogiilor la invocarea specificităţilor, astfel încît unitatea originară căutată de semiologia generală a fost pulverizată în multitudinea de limbaje ireductibile ale unui noul turn Babel cultural. În Realitatea figurativă, el a formulat cu claritate ceea ce îl despărţea de "imperialismul" lingvistic: "Această lucrare tinde să 3 P. Francastel, Realitatea figurativă, pp. 28-32, 37-41, 136, 177; Figura şi locul, Ed. Univers, Bucureşti, 1971 [1967],p. 11 4 Realitatea figurativă, p. 113 : "Ceea ce a spus Saussure despre limbaj trebuie spus şi pentru artă: trebuie să se facă distincţia între nomenclaturile verbale sau figurative şi facultatea care le-a făcut posibilă elaborarea. În artă, ca şi în lingvistică, punctul de vedere creează obiectul." 6 demonstreze tocmai existenţa unei gîndiri plastice distincte de gîndirea ştiinţifică şi utilizînd sisteme de semne distincte de semnele care marchează limbajul verbal. Efortul cu adevărat interesant constă nu în a descoperi analogiile existente între formele de gîndire autonome, ci dimpotrivă, de a determina originalitatea ireductibilă a principalelor tipuri de gîndire, generatoare de sisteme adecvate de expresie." 5 O altă sursă a conceptului de gîndire figurativă a fost estetica lui Benedetto Croce, recunoscut în mod explicit drept precursorul afirmării unei gîndiri artistice specifice, prin situarea esteticii pe planul istoriei spiritului. Francastel a formulat însă mai multe obiecţii împotriva esteticii croceene. Avînd expresia ca principiu, aceasta s-ar lovi de dificultăţi în analiza creaţiei, a operelor şi a rolului artei în viaţa societăţilor. Astfel, demersul crocean ar fi eludat istoricitatea în planul creaţiei şi dialectica real-imaginar, rămînînd unul abstract-doctrinar, neimplicat în analiza directă a operelor. O altă obiecţie crucială viza înţelegerea raportului dintre individual şi colectiv, respectiv afirmarea primatului personalităţii creatorului. În opinia lui Francastel, arta nu este o modalitate a expresiei individuale. El s-a detaşat de subiectivismul esteticii moderne, atribuind gîndirii figurative un caracter mai degrabă trans-personal: în măsura în care inserează în colectiv actul individual, arta este o manifestare a mentalităţii şi sensibilităţii colective. 6 Astfel determinată, gîndirea figurativă apare drept componenta esenţială a edificiului teoretic francastelian. Autonomia ei ca facultate spirituală determină autonomia artei ca mod social major de expresie, iar capacitatea sa de a genera sisteme de ordonare a cîmpului experienţei justifică rolul anticipativ-instaurativ al artei. În primul rînd, arta apare ca un sistem autonom de cunoaştere şi activitate: rolul ei constă în a deschide oamenilor posibilitatea de a face cunoscute valori care nu pot fi sesizate şi notate decît în acest fel. Autonomia artei nu implică însă izolarea sa de alte forme ale activităţii umane, ci doar nesubordonarea faţă de acestea. Împotriva demersurilor lui Heinrich Wölfflin sau Henri Focillon, care urmăreau dezvoltările interne ale formei ca univers cu o viaţă aparte, Francastel a susţinut ideea strînsei solidarităţi a tuturor formelor de expresie într-un stadiu determinat din dezvoltarea aceleiaşi civilizaţii. În al doilea rînd, plecînd de la ideea caracterului activ al percepţiei, considerată ca fiind deja un mod de interpretare şi nu de reproducere a naturii, Francastel a atribuit artiştilor rolul de organizare activă a cîmpului perceptiv al umanităţii: ei nu descifrează un univers static, ci îl modelează fără încetare, creînd simultan forme şi semnificaţii sau valori. Astfel, arta constituie o anticipare a viitorului, nu miturile ci utopiile fiind cele care alimentează gîndirea figurativă atunci cînd e creatoare. 7 Mai trebuie adăugat că această definiţie a gîndirii figurative exclude existenţa unor structuri sau valori artistice imuabile, identice în societăţi şi epoci diferite. Alături de aşa-numitul "mit al realismului", Francastel a respins şi "mitul structuralismului", adică transferul concepţiei realist-idealiste asupra structurilor, care duce la ipoteza unor modele spirituale prefabricate pe care artistul le transcrie în loc să le creeze. În opinia sa, structurile nu sînt un dat: aşa cum nu există o lume exterioară constituită în mod pozitiv, astfel încît omul, explorînd-o, ar descoperi în mod progresiv o realitate conformă cu natura sa, tot aşa nu există nici în domeniul imaginar un anume repertoriu de scheme organizatoare ale actelor sau gîndirii umane. 8 Ca urmare a definirii gîndirii figurative ca facultate nu doar de reprezentare, ci şi de organizare a universului prin integrarea experienţelor 5 P. Francastel, op.cit., p. 58 6 Pentru critica esteticii croceene, vezi Realitatea figurativă, pp. 137-141 7 P. Francastel, Figura şi locul, p. 63; Realitatea figurativă, pp. 112-113, 254 8 Op.cit., pp. 41, 171-172 7 individuale şi colective, Francastel nu a mai definit arta în termenii imitaţiei sau ai expresiei subiective, ci ca interpretare sau creare a lumii. 1.3 Un instrument : limbajul figurativ. Considerarea artei ca un sistem susceptibil să servească cunoaşterii lumii şi comunicării interumane a dus, în mod inevitabil, la confruntarea ei cu sistemul limbii, apreciat de către structuralişti drept norma tuturor activităţilor de semnificare. Astfel că, în tentativa de determinare a specificului semnificării artistice, una dintre principalele preocupări ale lui Francastel a fost analiza analogiilor şi a punctelor de disjuncţie dintre limbajul figurativ şi cel verbal. Tema analogiei figurativ-verbal a fost abordată cu precauţie de Francastel. Fără a prejudicia posibilitatea unor abordări diferite, el afirma că arta poate fi pusă în paralel cu alte limbaje care fac posibilă comunicarea între membrii unei societăţi şi le instituţionalizează comportamentele. Analogia e detectabilă, mai întîi, în calitatea de sistem de semnificare pe care a atribuit-o artei şi în definirea semnului figurativ sau a imaginii nu ca simbol al unei realităţi pre-existente, ci ca o împărţire de suprafaţă: "Aşa cum un cuvînt nu desemnează niciodată un lucru, tot aşa o imagine nu corespunde niciodată unui decupaj al realului, univoc şi dat odată pentru totdeauna. Imaginile, ca şi cuvintele, ne trimit la o judecată de valoare." 9 Trimiterea la anti-referenţialitatea modelului structuralist al semnului a fost făcută, deci, în profitul poziţiei sale anti-mimetice. Analogia mai e prezentă în definirea funcţiilor sistemului figurativ, aceleaşi cu funcţiile sistemului verbal: decuparea realului în ansambluri recognoscibile, precum şi materializarea, transmiterea şi impunerea unor idei. După cum observa Francastel, tocmai această întrepătrundere a funcţiilor face dificilă distingerea celor două demersuri ale spiritului. De asemenea, modelul limbajului verbal s-a impus şi în tratarea altor probleme tradiţionale ale istoriei sau sociologiei artei, precum relaţia dintre individual şi colectiv, dintre instaurare şi imitare, abordate prin analogie cu soluţiile oferite de lingvistică. Francastel a aplicat un principiu al teoriei lui Saussure, conform căruia orice schimbare este mai întîi produsul unei iniţiative individuale, care pătrunde în limbă doar atunci cînd comunitatea şi-o însuşeşte. Astfel, deşi poate fi întemeiat în urma unei iniţiative individuale, limbajul figurativ nu este o expresie individuală, ci are un sens trans-individual, fiind o sistematizare colectivă a universului, conform scopurilor specifice, capacităţilor tehnice şi cunoştinţelor intelectuale ale unei societăţi. 10 Cu toate aceste analogii, relaţia artei cu limba nu a fost redusă la un simplu transfer de valori, aşa cum nici relaţia ei cu realitatea nu a fost redusă la simpla reflectare. Francastel a respins ideea că limba oferă modelul oricărei semnificări, afirmînd, dimpotrivă, ireductibilitatea şi specificitatea limbajului artistic. Ca puncte de disjuncţie substanţială între funcţionarea sau acţiunea semnificantă a limbii şi cea a artei el a identificat tripla instituire (articulare), existenţa unui suport material, neomogenitatea şi variabilitatea limbajului figurativ. Prima diferenţă între limbajul figurativ şi cel verbal se plasează la nivelul articulării. Deşi la prima vedere mecanismele figurative par identice cu cele lingvistice, semnul figurativ nu e divizibil în elemente discrete, asemănătoare fonemului, astfel că principiul lingvistic al dublei articulaţii nu poate fi aplicat artei. Cu toate acestea, Francastel nu a respins analogia articulării în sine. Dimpotrivă, în temeiul faptului că permanenţa şi materialitatea semnului figurativ îl angajează nu numai în timp ci şi în spaţiu, el considera că articularea limbajului figurativ e mai complexă decît cea a limbajului vorbit. Două sînt instrumentele limbajului figurativ care ar putea fi asimilate articulaţiei lingvistice: obiectele figurative şi spaţiile imaginare. Dar, spre 9 P. Francastel, Figura şi locul, p. 360 10 Figura şi locul, p. 53, şi Realitatea figurativă, pp.165, 168-169 8 deosebire de articulaţiile verbale, cele figurative îşi păstrează propriile lor structuri autonome şi distincte, fiind doar juxtapuse, şi nu integrate în întregime într-un al treilea sistem de selecţie şi repartiţie: cîmpul figurativ al operei. După Francastel, acest fenomen al triplei instituiri demonstrează caracterul ireductibil al celor două funcţii majore ale spiritului, verbală şi figurativă, care sînt complementare, dar neasimilabile. A doua deosebire esenţială între acţiunea semnificantă a limbii şi cea a artei (plastice) e generată de suportul lor diferit: în timp ce materia limbii constă în "lanţul vorbit", materia artei plastice constă într-un ansamblu stabil de elemente situate în întindere, adică spaţiu figurativ sau volum. Scopul artei constă în fabricarea unor obiecte figurative şi reale totodată, în acest caz ordinea compusă fiind realizată atît în spirit cît şi în materie. În al treilea rînd, spre deosebire de limbajul verbal, cel figurativ este neomogen, constituind un sistem prin intermediul căruia se ierahizează şi se integrează experienţe individuale şi colective legate de niveluri variate de realitate, precum şi elemente care nu sînt de acelaşi nivel de abstracţie sau de invenţie. În strînsă legatură cu parametrul neomogenităţii, o altă trăsătură a limbajului figurativ îl distinge de cel verbal: variabilitatea. În timp ce limba oferă vorbitorului un sistem fix pentru o generaţie sau pentru un mediu dat, arta se dovedeşte capabilă să mînuiască simultan nu numai combinaţii de elemente în interiorul unui sistem, ci chiar sisteme diferite. Nu există o formă privilegiată şi exclusivă de limbaj figurativ pentru o societate dată, aceasta putînd utiliza mai multe sisteme figurative; aşadar, elementele care alcătuiesc limbajul figurativ nu trimit la un cod omogen sau valabil la scara întregii umanităţi. 11 Teza variabilităţii limbajului figurativ are implicaţii teoretice mai largi, întrucît i-a permis lui Francastel ca, în corelaţie cu denunţarea "iluziei realismului", să desfăşoare o critică a naturalităţii şi universalităţii valorilor estetice. El a respins ideea unui adevăr plastic absolut faţă de care ne îndepărtăm sau ne apropiem mai mult sau mai puţin, sau, altfel spus, ideea unui ideal transcendent, a valorilor permanente. 12 Spre exemplu, împotriva realismului optic renascentist, istoricul francez afirma că perspectiva nu este o lege a naturii sau o viziune obiectivă corespunzînd unui progres absolut al cunoaşterii, ci un sistem de exprimare determinat de anumit nivel (tehnic, intelectual şi social) de civilizaţie. Această afirmaţie derivă şi din concepţia sa asupra realităţii: din moment ce lumea nu mai apare ca o realitate în sine, ca un "obiect" atopic şi trans-istoric, ci ca un cîmp de experienţă ordonat printre altele şi de gîndirea figurativă, atunci cu atît mai puţin absolută sau imuabilă ar putea fi reprezentarea sa. În cele ce urmează, ne vom opri asupra teoriei francasteliene a reprezentării spaţiului, sau ceea ce el mai numeşte "spaţiu plastic", deoarece constituie nucleul limbajului figurativ, masa critică ce permite distincţia între tipuri diferite limbaje artistice. Fundamentul concepţiei francasteliene asupra spaţiului îl constituie studiile de psihologie genetică ale lui Jean Piaget şi Henri Wallon, care au abandonat viziunea tradiţională în profitul noţiunii de "spaţiu genetic". Preluînd concluziile rezultate din analiza etapelor dezvoltării percepţiei spaţiului şi a construcţiei realului la copil, Francastel le-a extrapolat la viziunea asupra universului şi la reprezentarea sa artistică. Punctul slab al acestei construcţii constă în asimilarea a două ordine de fapte diferite: dezvoltarea individuală şi dezvoltarea civilizaţiilor. Etapele dezvoltării percepţiei spaţiului (topologică, proiectivă, euclidiană) au fost puse în relaţie cu succesiunea viziunilor asupra spaţiului, care, la rîndul lor, determină tipuri specifice de reprezentare şi, în acest fel, de limbaje figurative. Acestea au fost plasate într-o succesiune circulară, primul şi ultimul tip de limbaj, cel primitiv şi cel contemporan, suprapunîndu-se şi închizînd bucla ce mai cuprinde sistemele figurative medieval şi 11 P. Francastel, Realitatea figurativă, p. 173; Figura şi locul, pp. 68, 105, 156, 162, 361 12 Realitatea figurativă, p. 201 9 renascentist. Astfel, după Francastel, prima etapă a construcţiei realului o constituie spaţiul topologic, deformabil, bazat pe noţiuni de vecinătate şi separare, succesiuni şi mediere, independent de orice schemă formală ori scară fixă de măsură. Viziunea topologică poate fi întîlnită în numeroase opere de artă primitive, dar stă şi la baza limbajului artistic contemporan (Picasso, Matisse, Braque, Léger). A doua etapă este cea a spaţiului proiectiv, adică o lume de corpuri fixe înzestrate cu forme distincte, susceptibile de a fi clasate şi reproduse, chiar dacă fără o scară permanentă şi abstractă de măsură. Medievalii ar fi avut doar o viziune proiectivă asupra lumii, concepută ca manifestare a unei esenţe unice, ca materializare a gîndirii divine, motiv pentru care ei nu s-au preocupat de raporturile de dimensiune şi poziţie existente între lucruri. Acestei viziuni îi corespunde reprezentarea simbolică a spaţiului prin valori sau atribute de semnificaţie morală. Cea de-a treia etapă este cea a spaţiului euclidian: un univers ordonat în funcţie de un sistem de măsură închis, bazat pe raporturi de mărime fixă între obiecte, pe relaţii pur logice, adică întregul sistem de cifrare ce a servit drept bază ştiinţei şi vieţii imaginative a Occidentului clasic. Această viziune a fost împărtăşită de Renaştere, care a marcat trecerea la ideea că lumea este o "realitate în sine", semidivină de altfel, şi înzestrată cu atributele permanenţei şi eternităţii. Această viziune presupune credinţa în existenţa legilor lumii exterioare, în faptul că natura e o realitate permanentă şi armoniasă, oferită omului ca un cîmp de acţiune sau ca un spectacol. Spaţiul plastic elaborat în secolele XV-XVI pe baza perspectivei liniare a suferit influenţa acestei filosofii, la care s-au adăugat ştiinţa matematică şi inventarierea spectacolului naturii. Dar, ideea că spaţiul plastic traduce comportamentul social şi un anumit nivel de cunoştinţe filosofice, matematice, fizice, geografice, etc., implică imposibilitatea existenţei unei reprezentări privilegiate, unice sau universale, a spaţiului. Atunci cînd societatea se transformă într-o măsură suficientă pentru ca toate evidenţele intelectuale şi morale ce au făcut universul transparent să fie răsturnate, reprezentarea spaţiului se schimbă în mod necesar. O astfel de transformare radicală s-a înregistrat începînd cu epoca modernă, care a renunţat la credinţa în permanenţa principiilor statornicite de generaţiile anterioare, a instaurat o nouă dialectică a gîndirii filosofice, ceea ce a dus la transformarea universului material, a condiţiilor cotidiene ale acţiunii oamenilor asupra lumii, precum şi a concepţiilor asupra ordinii sociale. Drept urmare, s- a ieşit în mod necesar din spaţiul tradiţional, elaborîndu-se un nou sistem de vizualizare: în pictură, calităţile spaţiului se concretizează într-o funcţionare bazată nu pe perspectiva liniară, ci pe noua ambiguitate spaţială a suportului, opusă valorilor autonome ale culorii pure. Pornind de aici, artiştii contemporani au impus noi orientări: utilizarea semnului în stare aproape pură şi opoziţia violentă faţă de aspiraţiile şi valorile societăţilor izvorîte din Renaştere, precum stabilitatea, obiectivitatea şi permanenţa. Ceea ce îi interesează acum pe artişti sînt, dimpotrivă, ritmul, viteza, deformările, plasticitatea, mutaţiile, transferurile - valori care coincid cu formele generale ale activităţii fizice şi intelectuale contemporane. 13 Aşadar, pentru Francastel limbajul figurativ este un instrument ireductibil şi autonom, adică nu exprimă cunoştinţe accesibile pe alte căi, ci posedă elemente şi reguli proprii de înţelegere şi reprezentare, variabile după ţări sau epoci. Aceste calităţi fac ca limbajul figurativ să depăşească condiţia de simplu instrument de transcriere a realităţii sau de comunicare şi să se afirme ca instrument de formare a universului, capabil să pună în cauză raportul dintre om şi lume. Atributul de "figurativ" ataşat limbajului artistic are, deci, un sens anti-mimetic, fiind opus nu non-figurativului ca alternativă de tratare a subiectului unui tablou, ci acelor teorii care 13 P. Francastel, "Spaţiu genetic şi spaţiu plastic", în Realitatea figurativă, pp. 180-215; Pictură şi societate. Naşterea şi distrugerea unui spaţiu plastic de la Renaştere la cubism, Meridiane, Bucureşti, 1970 [1951], pp.53-56, 154, 225 10 văd în opera de artă doar o reproducere a lumii sau ilustrarea unor noţiuni elaborate prin alte activităţi decît cea figurativă, şi care nu acordă artei alt statut decît cel de abilă tehnică de redare a unei presupuse viziuni naturale, imuabilă omului. După cum observă Aurel Codoban, categoria de figurativ amorsează o mutaţie importantă în înţelegerea limbajului plastic: acesta înceteză de a mai fi o colecţie de semne-simboluri cu referent exterior, pentru a deveni un sistem semnificant, care nu mai reprezintă lumea, ci o semnifică. 14 1.4 Un produs: opera de artă ca sistem de semne Ca formă de activitate specific umană, arta a fost luată în considerare de către Francastel sub dublu aspect: concret, ca generatoare a unei colecţii de obiecte, şi mental, ca martor al unui tip particular de raţionalitate. Prin urmare, întîlnim în scrierile sale două ipostaze definitorii ale operei de artă: obiect de civilizaţie sau "utilaj material", şi obiect figurativ sau "utilaj mental". Aceste ipostaze permit o dublă circumscriere a domeniului artei, atît din perspectiva funcţiilor sale cît şi a mecanismelor de creaţie care o fac posibilă. Lor li se adaugă (fără a se suprapune) distincţia dintre două tipuri de categorii spirituale sau opere: Forma şi formele. Conceptul de Formă joacă un rol important în strategia francasteliană, fiind folosit drept criteriu al artisticităţii şi în explicarea schimbării sau a invenţiei. Astfel, "Forma" e definită ca principiu de organizare figurativă sau ca model inventat pe planul imaginarului, fiind o categorie a genezelor sau a creaţiei. Ea apare în operele care introduc un nou sistem imaginar, constituind prototipul reprodus de lucrările de serie. În schimb, categoria "formelor" este una a difuzării, desemnînd o serie de obiecte care imită sau repetă un obiect deja existent. 15 Conceptul operei de artă ca "obiect de civilizaţie" excede specificitatea figurativului, circumscriind o zonă în care funcţiile spiritului uman se întrepătrund: contextul viu al culturii. Aşadar, prin el e desemnată opera de artă inserată în funcţionalitatea socială, şi nu izolată în vitrina de muzeu în scopul purei contemplări estetice. Pentru a defini obiectul de civilizaţie, Francastel a invocat lucrarea Afrique ambiguë a lui Georges Balandier şi trăsăturile atribuite de acesta măştilor africane: "arhivare" a vechilor coduri morale şi politice, reflex al societăţii şi al imaginii de sine a omului, materializare a unor comportamente şi valori, dar şi produs al unor emoţii ce suscită la rîndul lor emoţii estetice. Definite ca obiecte care se abat de la întrebuinţarea lor originară, dar fără a-şi modifica aparenţa, obiectele de civilizaţie nu aparţin doar societăţilor arhaice, ci tuturor civilizaţiilor. Ideea centrală este aceea că nu aparenţa exterioară sau destinaţia conferă unui obiect putere de expresie, ci felul în care a fost executat şi integrat într-un sistem. După cum există obiecte utilitare care sînt totodată opere de artă şi semnifică valori importante pentru o societate, există tablouri sau statui care nu semnifică nimic şi nu sînt nici opere de artă, nici obiecte de civilizaţie. De aici rezultă consecinţe importante pentru delimitarea domeniului artei. După Francastel, simpla finalitate estetică nu poate să confere unui obiect calitatea de operă de artă, care e ireductibilă la o întrupare a frumosului ca valoare absolută. Prin urmare, el a înlocuit Frumosul din calitatea de criteriu al artisticităţii cu categoria de Formă, pusă în corelaţie cu cea de obiect de civilizaţie: "Ne găsim în faţa unei opere de artă ori de cîte ori un obiect constituie o schemă suficient de bogată de organizare a cîmpului perceptiv, adică un decupaj al continuumului indistinct al percepţiei, în funcţie de o atribuire de valori de utilizare sau de reprezentare (...) Arta conferă o semnificaţie suplimentară unor obiecte al căror mod de existenţă nu este determinat de către ea." Dacă apartenenţa unui obiect la domeniul artei nu depinde de finalitatea lui estetică, arta fiind descoperită şi prin intermediul unor obiecte de 14 Aurel Codoban, Structura semiologică a structuralismului, Editura Dacia, Cluj-Napoca, 1984, p. 130 15 P. Francastel, Realitatea figurativă, pp. 118-122 11 civilizaţie servind altor scopuri, atunci e necesară o circumscriere diferită a domeniului artei: termenii săi limită sînt, pe de o parte, creaţiile pur speculative, iar pe de alta, lucrările cvasi- utilitare (tehnice). 16 Spre deosebire de noţiunea de obiect de civilizaţie, cea de obiect figurativ sau "utilaj mental" circumscrie zona specifică şi autonomă a figurativităţii: opera de artă ca materializare a gîndirii figurative într-un sistem de semne. Noţiunea de obiect figurativ se bazează pe distincţia dintre artă şi tehnica "pură" (simpla transformare repetitivă a conceptului în act), precum şi pe dialectica pereceputului, realului şi imaginarului. Din această perspectivă, ce trimite la "mecanismele" creaţiei, opera de artă apare ca un loc în care se încrucişează elemente ieşite din domeniul percepţiei sensibile a realului şi o Formă sau un sistem imaginar. Realul, perceputul şi imaginarul sînt toate prezente în procesul creativ, fără a fi exclusive. Cazurile extreme ar fi, pe de o parte, cel al artistului "maimuţă a naturii", în care rolul imaginaţiei e redus la zero, iar pe de alta, cel al artistului idiosincratic, lăsat în voia purei închipuiri personale. 17 Conceptul de obiect figurativ răspunde cel mai bine scopului lui Francastel de a determina specificitatea artelor plastice. El are o triplă funcţionalitate strategică, fiind îndreptat atît împotriva "imperialismului" modelului lingvistic cît şi împotriva esteticii expresiei şi a esteticii imitaţiei. În primul rînd, el corespunde aspiraţiei de detaşare faţă de paradigma lingvistică şi de constituire a unei semiologii specifice artelor plastice. Subzistă însă, şi aici, o atitudine ambivalentă faţă de structuralism. Aşa cum am văzut, demersul francastelian a plecat de la principiul analogiei mecanismelor prin care arta şi limba semnifică şi comunică valori în cadrul societăţii. Cu toate acestea, Francastel a ţinut să marcheze distanţa ce separă cele două sisteme de semnificare, avertizînd că trebuie evitată eroarea de a reduce estetica la o teorie a semnului de inspiraţie lingvistică, eroare provenită din credinţa că valorile produse de artist trebuie traduse în limbajul vorbit pentru a putea fi înţelese de societate. Atît în cazul muzicii cît şi al artelor plastice, opera însăşi este mediul care face posibilă comunicarea: ea nu este niciodată substitutul unui lucru, ci este lucrul în însăşi esenţa lui, semnificat şi semnificant totodată. Aşadar, artelor nu li se poate aplica principiul aşezat de Saussure la baza teoriei sale, conform căruia forma semnului nu interesează sistemul. Francastel a ţinut să marcheze distincţia dintre semnul figurativ şi semnul lingvistic, afirmînd că investigaţiile criticului de artă trebuie dirijate de principiul cunoaşterii directe a operelor şi nu efectuate pe drumul ocolit al unor asimilări superficiale cu sistemele semnificante ce utilizează suportul limbii, asimilări care ţin de o fază pur fiziologică a culturii. 18 În al doilea rînd, el a folosit conceptul de obiect figurativ împotriva esteticii întemeiate pe conceperea artei ca expresie pur individuală, căreia i-a opus o teorie estetică întemeiată pe dialectica individual-colectiv. În opinia sa, obiectul figurativ materializează atît valori individuale, revelatoare pentru faptele de conştiinţă ale artistului, cît şi valori comune, revelatoare pentru instituţiile contemporane lui. Din acest motiv, opera figurativă e reprezentativă şi pentru acţiunea individuală şi pentru înţelegerea colectivă. În fine, conceptul de obiect figurativ venea să întărească distincţia dintre figurare şi reprezentare, îndreptată împotriva confundării invenţiei artistice cu imitaţia pasivă a realităţii obiective: opera figurativă nu reproduce modele, ci le instaurează, materializînd rezultatele unor operaţii mentale. Acest concept are, deci, un puternic sens anti-mimetic şi anti-naturalist, indicînd faptul că opera de artă nu este o reprezentare a universului şi nici reflexul unui "real" decupat în 16 Op.cit., pp. 127, 144-148, 150-151 17 Op.cit., pp. 127-128 18 Op.cit., pp. 29, 39, 119 12 obiecte înainte de intervenţia spiritului uman, ci o întrupare a valorilor unei culturi. 19 Această triplă strategie disociativă s-a concretizat într-o teză fundamentală a teoriei francasteliene: semnul plastic nu e doar expresiv (adică expresia valorilor unui spirit creator) sau reprezentaţional (reprezentare a universului), ci mai ales figurativ, adică apărut la capătul unui proces de activitate intelectuală şi manuală, în care se întîlnesc mai mulţi termeni: perceputul, realul şi imaginarul, individualul şi colectivul. Toate aceste premise justifică, după Francastel, conceperea artei ca un sistem de semnificare specific. Într-un text sugestiv, el afirma: "Pictura nu e un procedeu de înregistrare optică a senzaţiilor, ea nu inventariază lumea care ne înconjoară, ci ne impune o ipoteză ce se manifestă prin combinarea figurilor şi locurilor. Asemeni tuturor artelor, ea constituie un sistem de semnificare ireductibil la un alt sistem, deşi supus aceloraşi legi de inserţiune în realitate şi gîndire, deoarece materializează o funcţie, adică un comportament, un mod de a fi al omului. Arta nu e nici descriere, nici imitaţie, nici transfer, nici substitut al oricărui alt lucru cu putinţă. Ea înnoieşte fără sfîrşit capacităţile noastre de recunoaştere şi fixare a valorilor sociale." 20 Concretizat în opera de artă, acest sistem de semnificare presupune trei niveluri: nivelul semnelor, care materializează selecţia elementelor simple de reconstituire a vizibilului; nivelul configuraţiei sau structurii, care determină dispunerea lor în interiorul cîmpului figurativ şi în spiritul provocat de imaginea vizuală; în fine, nivelul ordinii sau raţiunii figurative, care determină principiile generale de combinare a semnelor selective şi a structurilor asociative în care se statorniceşte experienţa. 21 Problema care se ridică în acest punct este cea a genezei şi dezvoltării unor noi sisteme figurative, altfel spus, explicarea mecanismului schimbării şi a invenţiei. În această privinţă, structuralismul a fost pus în dificultate, întrucît a expulzat istoria şi a pus accentul pe factorul instituţional, neacordînd atenţie individualului. Deşi a pornit de la aplicarea a două principii esenţiale ale teoriei lui Saussure (natura nu pune la dispoziţia omului limbajul, ci facultatea de a-l crea; orice schimbare e mai întîi produsul unei iniţiative individuale), Francastel a încercat să împace sistematicul cu istoria şi colectivul cu individualul. Pe de o parte, el a propus reintroducerea istoriei ca factor explicativ, dar o istorie legată de formele structurale ale evenimentului, mai degrabă problematică decît descriptivă şi care să nu excludă faptele de creaţie. 22 Pe de altă parte, definind transformarea drept o repartiţie inedită a elementelor în structuri, el aprecia că cel de-al treilea nivel al sistemului de semnificare, ordinea sau raţiunea figurativă, constituie adevăratul principiu al schimbării: datorită raţiunii figurative, 19 Op.cit., pp. 42-43 20 Figura şi locul, p.366; Realitatea figurativă, p.142 21 Pentru a ilustra concepţia operei de artă ca sistem de semne, putem aminti numeroase exemple de elemente figurative invocate de Francastel. Spre exemplu, în pictura lui Giotto, stînca, domusul, arborele, oraşul, sihăstria, sala de palat, provenite din tradiţia elenistică şi din cea bizantină. Semne asemănătoare apar şi în limbajul figurativ al Quattrocento-ului. În opinia lui Francastel, peisajele lui Bellini sînt compuse dintr-un anumit număr de elemente asimilabile cu articulaţiile unei gîndiri, care trimit la semne convenţionale adînc înrădăcinate în tradiţie: grota, stînca, ieslea, oraşul, acoperişul. La alţi maeştrii italieni din secolul XV apar: stînca, grota, arborele, templul, corabia, coloana, peisajul cu munţi, arcada, norul, diferite tipuri de figuri nude sau drapate. Alte exemple invocate sînt carul familiei Montefeltro din "Alegoria triumfului ducelui de Urbino" de Piero della Francesca, sarcofagul sau crucea din "Sfînta Treime" de Masaccio, care trimit totodată la reprezentări mentale şi la realităţi ale lumii exterioare, precum figuraţia plastică şi teatrală a serbărilor populare şi a cortegiilor rituale din Evul Mediu. Vezi cap. "Imaginaţie plastică, viziune teatrală şi semnificaţie umană", în Realitatea figurativă, pp.286-194, şi Figura şi locul, pp.64-65 22 Vezi "Artă şi istorie. Dimensiunea şi măsura civilizaţiilor", în Realitatea figurativă, pp.119-122, în care Francastel argumentează împotriva tezelor lui Barthes din studiul "Istorie şi literatură, despre Racine" (1960). 13 vechile obiecte rămîn utilizabile în semnificaţii înnoite şi se pot combina cu noi obiecte, în noi spaţii figurative. Din acest motiv, Francastel s-a arătat sceptic faţă de teoriile care exaltau schimbările produse de arta contemporană. În opinia sa, actuala tendinţă de fragmentare a evoluţiei artei contemporane în curente şi contra-curente, grupe şi subgrupe, e pe deplin anistorică, deoarece tinde să substituie istoria cu cronica şi să dea impresia că operele sînt produsul teoriilor create şi încarnate de către grupuri. În lucrarea Pictură şi societate, combătînd "minunata încredere" a celor care susţineau teza înnoirii succesive, la fiecare douăzeci de ani, a vocabularului plastic (adică a aprecierilor asupra lumii si a valorilor ei), Francastel propunea un criteriu mai general al transformării artei: elaborarea unui nou spaţiu plastic. Din această perspectivă, el aprecia că mişcarea cu adevărat înnoitoare e departe de conştientizarea ţelurilor sale adevărate şi a mijloacelor sale definitive, astfel că, peste jocul capricios al modei sau compromisul cu tradiţia, ea ar continua încă. 1.5 Strategii interpretative: lectura şi descifrarea Teoria francasteliană a interpretării e subîntinsă de presupoziţiile şi de activismul spiritual întîlnite şi în cazul definirii artei ca sistem de semnificare. Pentru a explica strategiile interpretative aplicabile operei de artă, Francastel a utilizat termeni proveniţi din cîmplul lingvistic, precum lectura şi descifrarea, cărora le-a adăugat categoriile specifice de "imagine figurativă" şi de "parcurs". Noţiunea de imagine figurativă desemnează un aspect esenţial al ambiguităţii operei figurative. Întrucît termenul de imagine poate desemna realităţi diverse, Francastel a distins mai întîi imaginea figurativă de imaginea mentală, formată în spiritul artistului, şi de obiectul figurativ, suportul material şi fix ce serveşte drept referinţă creatorului şi spectatorului. Ea nu se identifică nici cu semnele folosite pentru a o fixa pe un suport, ci există în imaginar, constelantă şi structurantă. Departe de a constitui o dublură a realităţii percepute, adică o reprezentare, imaginea figurativă e un fel de "releu" între spiritul artistului şi al spectatorului. &i, întrucît exprimă un punct de vedere, nu un fapt, numărul interpretărilor ei adevărate este nedeterminat. Pornind de aici, teoreticianul francez a respins ideea că simbolismul figurativ ar avea un înţeles închis şi limitat. Definiţia imaginii figurative implică, dimpotrivă, caracterul activ şi deschis al interpretării: nu există doar o singură modalitate de a privi, o lectură-tip a unei opere oarecare; imaginea constituie un punct de plecare, spectatorii fiind la fel de activi ca şi creatorii operei. Faptul că imaginea figurativă nu e înzestrată cu o semnificaţie unică şi stabilă nu deschide însă calea "derivei" interpretative: întrucît e creată de om şi intră în materie, imaginea posedă o anumită stabilitate, ceea ce permite fixarea unor repere ale interpretării. 23 Respingînd concepţia conform căreia imaginea figurativă ar putea fi surprinsă dintr-o singură privire, în mod nemediat şi global, Francastel considera că un tablou trebuie citit şi descifrat, precum un text. Înţelegerea semnificaţiilor unei opere presupune o succesiune de etape, de la optic la reflexiv. În Figura şi locul, el a distins trei niveluri ale interpretării: identificarea semnelor elementare, care ne trimit la fragmente dezmembrate ale experienţei; intelecţia principiilor ordonatoare ale configuraţiilor materiale şi mentale, care dau un înţeles operelor considerate; în fine, conştientizarea ordinii figurative sau a regulilor de asociere care au dictat, la un moment dat, elaborarea operei figurative (această etapă cerînd anumite cunoştinţe istorice şi tehnice). Regula fundamentală a interpretării a fost sintetizată în noţiunea de parcurs, care desemnează un proces activ de reperare şi de confruntare ce angrenează nu semnele materiale prezente pe ecranul plastic, ci valorile sugerate de acestea. Astfel, la început privirea baleiază la întîmplare cîmpul figurativ, pentru ca apoi să fie reţinută de anumite elemente care 23 Realitatea figurativă, pp. 161-162 ; Figura şi locul, pp. 109, 177 14 trimit la forme sau noţiuni cunoscute. Pentru ca lectura şi înţelegerea să devină posibile, aceste elemente trebuie să se unească într-o ordine reperabilă şi susceptibilă de o anumită stabilitate. Mai întîi, sînt descoperite repere în memoria individuală, iar apoi repere care stabilesc legătura cu alte conştiinţe umane, prezente sau trecute, înţelegerea întemeindu-se, aşadar, pe un dublu dat, individual şi social. Ordinea combinatorie descoperită în urma explorării cîmpului figurativ nu e cu desăvîrşire liberă, spectatorul avînd însă posibilitatea de a regăsi relaţiile dorite de artist în funcţie de modurile de gîndire ale timpului său. Aşadar, interpretarea presupune nu contemplare (pasivă), ci lectură şi descifrare (active). 24 O altă teză enunţată de Francastel în privinţa intepretării e aceea că lectura operei figurative implică reconstituirea unui sistem de valori. Lectura sugerează un anumit parcurs, prin mijlocirea căruia se comunică nu doar cu domeniul realităţilor materiale care l-au inspirat pe artist (nivelul prim al înţelegerii), ci şi cu domeniul realităţilor imaginare, al unor valori organizate în ansambluri coerente (celelalte niveluri ale înţelegerii). Deşi a utilizat modelul lecturii, Francastel a invocat din nou specificul artei: analiza vizuală a operei de artă nu trebuie concepută ca aplicare a unei metode generale şi nici nu trebuie să copieze lingvistica ori vreo altă ştiinţă. Dar, în pofida efortului său de distanţare faţă de modelul lingvistic, principiul francastelian al lecturii imaginii trimite la formalismul structuralist: el recomanda desprinderea de comentariul anecdotic al operei şi centrarea interesului critic pe mecanismele de semnificare; de asemenea, împotriva spiritului enciclopedic interesat de programul ideologic impus de comanditari (vizată fiind iconografia panofskyană), el şi-a propus reconstituirea comportamentului manual şi interpretativ al artiştilor. Încheiem analiza teoriei francasteliene a artei prin evocarea consecinţelor sale de natură metodologică şi tematică. Alături de respingerea ideii imuabilităţii şi a caracterului gratuit al valorilor estetice, distincţia între imaginea figurativă şi suportul ei (obiectul figurativ) a dus, pe de o parte, la deschiderea demersului francastelian înspre o dimensiune psihologică, iar pe de alta la accentuarea componentei sale sociologice. Astfel, studiul obiectului figurativ trebuie să se bazeze pe analiza mijloacelor şi a tehnicii folosite de artist pentru a materializa imaginea născută în spiritul său, în timp ce analiza imaginii figurative necesită reconstituirea schemelor de gîndire care l-au dus la realizarea acesteia, abordarea psihologică devenind însoţitoarea necesară a analizei plastice. De asemenea, Francastel vedea posibilă înlocuirea esteticii speculative cu o teorie care să plaseze artistul în societatea din care face parte şi să observe opera de artă ca manifestare a unei realităţi sociale. Perspectiva sociologică pe care a adoptat-o a deschis o nouă arie tematică - raportul operei cu spectatorii, modalităţile de interpretare a Formei de către societate, dialectica real-perceput-imaginar, comparaţia valorilor plastice cu celelalte valori intelectuale -, în explorarea căreia s-a lansat cercetarea aplicată francasteliană. 2. LOUIS MARIN : ŞTIINŢA ARTEI CA SEMIOLOGIE Director de studii la Ecole des Hautes Etudes en Sciences Sociales din Paris, Louis Marin (1931-1992) şi-a consacrat activitatea constituirii unei ştiinţe a artei şi studiului sistemelor de reprezentare în epoca modernă, în lucrări precum Etudes sémiologiques. Ecriture, peinture (1971), Détruire la peinture (1977), Le Portrait du Roi (1981), Des pouvoirs de l'image. Gloses (1993). Traiectoria sa teoretică a cunoscut o anumită inflexiune: dacă prima lucrare se înscria în cîmpul epistemologic structuralist, modelul ieşirii din dilema calitate ştiinţifică versus speculaţie fiind găsit în lingvistică, stilul mai prolix şi dubitativ, ca şi omisiunile sugestive sau completările din textele mai tîrzii care aveau să reia această 24 Figura şi locul, pp. 35-37, 363-364 15 problematică - "L'oeuvre d'art et les sciences humaines" şi "Sémiologie de l'art" (1989) -, stau mărturie pentru un scepticism accentuat faţă de posibilitatea transferului modelului lingvistic la sisteme semnificante diferite ca natură. 2.1 Stiinţa artei : condiţii de posibilitate Problema centrală a interogaţiei estetice este, pentru Louis Marin, cea a condiţiilor în care arta poate deveni obiect al ştiinţei. În studiul "L'oeuvre d'art et les sciences humaines", el şi- a propus depăşirea descriptivismului fenomenologic şi a aprehensiunii subiectiviste a operei de artă şi înlocuirea lor cu o cunoaştere obiectivă şi dialectică. Obiectul acestei cunoaşteri ar fi nu doar structurile implicite în operă, ci şi procesul care le-a generat. Deşi a invocat termenii structuralismului - sistem, cod, model, structură -, Marin a înlocuit mai vechea contemplare statică a structurilor cu analizei genezei lor, punînd accentul pe termenii de productivitate şi practică. Această orientare stă mărturie pentru turnura luată de structuralism spre sfîrşitul anilor '60, cînd structurile au fost dinamizate prin intervenţia dialecticii materialiste. Pornind de aici, semiologul francez recunoştea dublul model euristic al demersului său: practica sensului în limbajul natural şi practica artistică contemporană. Dacă cea dintîi părea să ofere garanţia ştiinţificităţii, recursul la cea de-a doua garanta posibilitatea unui domeniu de obiecte propriu ştiinţei artei. Reluînd o teză a sociologului Pierre Bourdieu, Marin afirma că ştiinţa artei se găseşte în stare practică în practica agenţilor şi nu în conştiinţa lor. Preexistentă posibilei ştiinţe a artei, practica artistică ar fi purtătoarea inconştientă a propriei teorii. Astfel, practica artistică apare în dubla ipostază de obiect şi de model al cunoaşterii. 25 Pe lîngă sarcina de a-şi constitui obiectul de studiu în mod ştiinţific, Marin şi-a asumat şi sarcina de a justifica acest demers. Din acest motiv, teoria mariniană a artei a luat forma unei critici (în sens kantian): o interogaţie asupra condiţiilor de posibilitate a operei de artă şi a ştiinţei care o vizează. De altfel, primele două părţi ale studiului "L'oeuvre d'art et les sciences humaines" sînt intitulate "Metodologia transcendentală" şi "Analitica transcendentală a unei ştiinţe a artei". Problema critică dobîndea, în acest fel, o valoare proiectivă şi programatică: "Orice abordare a operei de artă în genere şi în individualitatea sa prin proceduri şi metode ştiinţifice - scria Marin - impune rezolvarea în prealabil a unei probleme critice: care sînt condiţiile de posibilitate ale unui asemenea demers ? Întrebarea nu are alt sens decît fundarea cercetării, prin interogarea validităţii ei. Nu ne aflăm oare într-un domeniu în care constituirea obiectului şi a metodei de cunoaştere este simultană cu reflecţia prin care aceasta se legitimează şi se fundează ? A ne întreba asupra legitimităţii unei ştiinţe a artei nu înseamnă a o crea ?" 26 Teoreticianul francez considera acest tip de demers, în care auto-reflexivitatea cercetării constituie cercetarea însăşi, drept reflexul epistemologic al stării contemporane a artei. Este vorba de faptul că opera însăşi îşi oferă, inseparabil de aparenţele sale empirice, condiţiile teoretice de posibilitate (la care am putea adăuga încă o trăsătură: deplasarea interesului de la operă la actul producerii ei, precum în "noul roman" sau în arta conceptuală). Ceva mai devreme, în Etudes sémiologiques, Marin invocase modelul picturii moderne, în special Klee şi Mondrian, ale căror poetici şi practici picturale ar dezvălui mecanismele profunde ale oricărei picturi ca ordine autonomă de semnificaţie. Ceea ce însemană că pictura este un limbaj definit, asemenea limbii, prin caracterul său sistematic, fiecare element obţinînd valoare şi sens doar în raport cu celelalte elemente ale sistemului şi nu prin referinţa la un obiect exterior. În opinia sa, din faimoasa "serie a arborilor" a lui Mondrian se degajă două caracteristici fundamentale şi 25 Louis Marin, "L'oeuvre d'art et les sciences humaines", în Encyclopaedia Universalis, tom Symposium. Les Enjeux, Paris, 1989, pp. 478, 480-481 26 Op.cit., p. 477 16 complementare ale picturii post-renascentiste: eliminarea reprezentării din codul picturii şi punerea în evidenţă a elementelor plastice esenţiale ale operei picturale, numite "structuri elementare ale semnificaţiei picturale". Urmînd acest model, Marin a divizat sarcina cercetării în două părţi: construirea discursului teoretic corespunzător practicii artistice reale şi construirea obiectului cunoaşterii corespunzător produselor acelei practici. În acest fel, cercetarea ştiinţifică ar fi reproducerea cercetării artistice, iar nivelul epistemologic ar fi contrapartea exactă a nivelului operaţiilor creatoare şi expresive. 27 Cea dintîi sarcină asumată de Marin a fost, aşadar, constituirea unei ştiinţe a artei şi justificarea posibilităţii ei. Că problema critică a ştiinţificităţii a fost şi a rămas o preocupare centrală a teoriei mariniene a artei o dovedeşte şi faptul că ea deschide atît studiul din 1969, "Eléments pour une sémiologie picturale", cît şi cel care avea să-l reia mai tîrziu, "Sémiologie de l'art", unde Marin scria: "O semiologie a artei îşi angajează existenţa şi natura fundamentelor sale în pretenţia ei de ştiinţificitate: în măsura în care este limbaj al cuiva (al vizibilului), care poate nu este limbaj sau, în orice caz, este în alt fel; de asemenea, în măsura în care este limbaj despre ceva ce trebuie să rămînă în mod necesar în afara cîmpului limbajului şi care se prezintă ca o sfidare la adresa limbajului, o ştiinţă a artei este posibilă ? Obiectul însuşi care e pictura, sau arta în general, nu se sustrag prin însăşi esenţa lor de la ceea ce constituie esenţa oricărui proiect ştiinţific?" 28 Răspunsul său a plecat de la recunoaşterea dificultăţii acestui proiect, ştiinţificitatea demersurilor ce au drept obiect umanitatea şi creaţiile ei fiind pusă sub semnul întrebării de antinomiile şi circularităţile lor logice şi metodologice. Reluînd o idee a lui Bourdieu din Esquisse d'une théorie de la pratique (1972), el constata că ştiinţele umaniste se dezvoltă într-un cîmp epistemologic organizat într-un ansamblu de noţiuni opozitive, dar cuplate şi relative unele la altele, astfel încît orice punere sub semnul întrebării a uneia dintre ele pare să-l arunce pe contestatar în braţele celeilalte. Astfel, a pune sub semnul întrebării obiectivitatea ştiinţelor umaniste pare să implice afirmarea subiectivismului şi abandonul ştiinţei pentru o interpretare mai intuitivă, comprehensivă şi personală. Această mişcare de falsă dialectică se manifestă mai ales în discursul relativ la artă şi la produsele ei: explicarea ştiinţifică a obiectului artistic, prin aplicarea criteriilor practicii ştiinţifice (experimentare, măsurare, verificare), pare a avea drept consecinţă atît anularea specificităţii lui ca obiect artistic, adică destinat contemplării estetice gratuite şi dezinteresate, cît şi eliminarea lui din practica concretă care l-a produs, cea a pictorului, sculptorului sau arhitectului. Drept urmare, singura cale de acces la înţelegerea artei pare a fi transformarea criticului în artist. Acesată exigenţă ar putea duce însă la interzicerea oricărui acces ştiinţific la artă, lăsată în seama unui discurs metaforizator, impresionist. După Marin, soluţia antinomiei constă în depăşirea opoziţiei dintre obiectivismul structural - denunţat acum ca "terorist"! - şi subiectivismul comprehensiunii simpatetice, înspre o cunoaştre dialectică şi obiectivă, care emerge din metodele şi procedurile convergente ale ştiinţelor umaniste. 29 Interogaţia asupra posibilităţii ştiinţei artei l-a condus pe Marin la punerea sub semnul întrebării a mai-vechii noţiuni de "operă de artă", unitară, coerentă, stabilă. Mai exact, la chestionarea presupoziţiilor care stau la baza acestei noţiuni: echivalarea raportului dintre 27 L. Marin, "Comment lire un tableau ?" (1968), în Etudes sémiologiques, Klincksieck, Paris, 1971, pp. 95-96, 99 şi "L'oeuvre d'art et les sciences humaines", în loc.cit., pp. 477, 481 28 L. Marin, "Sémiologie de l'art", în Encyclopaedia Universalis, tom 16, Paris, 1989, p. 706 29 "L'oeuvre d'art et les sciences humaines", loc.cit., pp. 477-478 17 privitor şi practica artistică cu raportul distanţat întreţinut cu produsele ei ("operele"), altfel spus, cu detaşarea teoretică a subiectului contemplativ; apoi, credinţa că acest produs se manifestă ca o unitate obiectivă semnificantă, ale cărei condiţii de posibilitate ar fi explicitate de discursul savant prin constituirea unor sisteme de relaţii obiective, ireductibile atît la practicile în care se împlineşte şi se manifestă cît şi la intenţiile subiecţilor şi la conştiinţa pe care o pot avea despre constrîngerile şi logica sa. Plecînd de la ideea că opera de artă nu poate fi dată în chip nemediat şi primitiv observaţiei, Marin aprecia că noţiunea unei opere unitare, coerente şi stabile e imprudentă, nefiind altceva decît reificarea raportului distanţat şi distant pe care îl întreţinem cu practica artistică. El i-a opus o noţiune aporetică de operă, care, ca produs sau obiect "real" trimite la un creator, dar ca unitate semnificantă este, de fapt, rezultatul unei operaţiuni interpretative. 30 Ajungem, astfel, la al doilea aspect al teoriei lui Marin: construirea obiectului cunoaşterii. În opinia sa, atît opera de artă ca obiect al unei cunoaşteri posibile cît şi conceptele fundamentale, care configurează cîmpul acestei cunoaşteri, nu pot fi decît rezultatul unui circuit prin ştiinţele umaniste. Opera de artă ca obiect epistemologic e produsă în reţeaua articulată de psihologie, psihanaliză, sociologie, istorie, lingvistică, filosofia limbajului şi logică. Marin şi-a propus jalonarea acestui cîmp teoretic în scopul construirii individualităţii operei de artă şi determinării conceptelor necesare ştiinţei artei, înţeleasă ca ştiinţă a individualităţii obiectului. Modelul euristic l-a oferit practica lingvistică, sau practica sensului în limbajul natural: operaţia prin care o experienţă determinată e apropriată şi transformată în obiect comunicabil. Aceasta presupune trei etape: producerea, aprehendarea/captarea şi articularea sensului, care sînt totodată fazele circuitului prin ştiinţele umaniste. Producerea sensului e operaţia de structurare a experienţei cu ajutorul unui limbaj determinat. În cazul practicii artistice, îi corespund, din punct de vedere analitic, conceptele elaborate de psihologia formei - formă, forţă, pattern, tensiune, expresie - şi de psihanaliză - simptom, imagine halucinatorie, activitate onirică, sublimare, fantasmă, dorinţă. Ipoteza de lucru care dirijează a doua fază, de aprehendare a sensului, este asimilarea operei de artă cu un ansamblu semnificant sau cu o colecţie de mesaje, altfel spus, cu un obiect comunicabil şi cu un produs ideologic. În acest scop, ar fi utilizabile concepte provenite din istorie şi sociologie - cod ideologic, supracodaj, etc. În opinia lui Marin, odată cu considerarea codului artistic ca instituţie socială, se depăşeşte problematica intenţiei subiective, precum şi comprehensiunea prin explicitarea emfatică a motivelor actorilor istorici ori a agenţilor sociali. Cunoaşterea ştiinţifică a operei de artă ar consta, astfel, în stablirea codurilor care au produs mesajele din care e constituită şi a diverselor instanţe ideologice în care e aprehendată. Dar, după cum observa Marin, în acest fel practica ştiinţifică dislocă opera de artă: considerarea ei ca simplu obiect al cunoaşterii printre alte obiecte îi neutralizează specificitatea şi singularitatea; apoi, întrucît cucerirea ei teoretică nu poate avea loc decît printr-o dispersare analitică în cîmpuri teoretice eterogene, opera e dizolvată ca unitate obiectivă semnificantă. Salvarea, adică reconstruirea individualităţii operei de artă, ar consta în depăşirea disoluţiei sale prin integrarea discursurilor ştiinţifice într-un meta-limbaj sau într-o ştiinţă transversală, capabilă le să ofere unitate epistemologică. Modelul acestei ştiinţe integratoare nu este altul decît semiologia, care integrează lingvistica, filosofia limbajului şi logica, furnizoarele conceptelor utilizate în cea de-a treia fază - semn, sens, referinţă, etc. Prin urmare, fazei de articulare a sensului îi corespunde construirea unui discurs teoretic adecvat practicii "reale", adică practica în stare "practică", în afara oricărei cunoaşteri reflexive, precum şi construirea unui obiect al cunoaşterii adecvat 30 Op.cit., p. 478 18 produselor acelei practici. 31 Astfel constituită, ştiinţa artei propusă de Marin acţionează pe două niveluri distincte. La nivelul practicii artistice şi al produsului ei, acţionează semiotica operei de artă, care are drept scop conceptualizarea constituirii latente şi progresive a obiectelor simbolice sau a sistemelor semnificante în practica sensului. La nivelul raportului dintre discursul cunoaşterii şi operă, acţionează semiologia artei, care, pe baza celor trei poli ai săi (psihologic-psihanalitic, sociologic-istoric, lingvistic-logic), îşi propune să formuleze în modele din ce în ce mai abstracte şi formale structurile funcţiei simbolice în general. Trebuie remarcate, totodată, limitele acestei întreprinderi, care decurg din ceea ce am putea numi, alături de Marin, neîncetata creativitate a artei. 32 2.2 Principiile semiologiei artei. Descrierea şi lectura imaginii Modelul semiologiei artei propusă de Marin l-a oferit semiologia barthesiană. Aceasta şi-a atribuit drept obiect toate sistemele de semne, oricare le-ar fi substanţa şi limitele, pe care le-a conceput după modelul limbii, supunîndu-le prin urmare principiilor explicative ale lingvisticii structurale. Din acest motiv, prima problemă a semiologiei picturale propusă de Marin a fost elucidarea raporturilor dintre artă şi limbă/limbaj: este pictura un limbaj ? I se poate aplica în mod justificat modelul lingvistic ? Marin a încercat să răspundă la aceste întrebări pornind de la distincţia dintre limbaj-obiect şi meta-limbaj, împrumutată de la Hjelmslev, conform căruia "semiologia este un meta-limbaj, deoarece îşi anexează cu titlul de sistem secund un limbaj-prim, care este sistemul studiat, iar acest sistem-obiect este semnificat prin intermediul meta-limbajului semiologiei". Constituirea unei semiologii a artei, ale cărei obiecte (tablouri sau edificii) nu sînt lingvistice, implică medierea necesară a limbajului verbal. Datorită faptului că limbajul verbal intervine în mod constant asupra sistemului non-lingvistic al artei, pentru a-l dubla prin categoriile sale, ar fi posibilă şi abordarea artei ca limbaj. Prin urmare, problema esenţială a semiologiei artei constă în "lexicalizarea" reprezentării, pe care analiza semiologică trebuie să o utilizeze şi să o critice simultan. 33 Principala propunere a semiologului francez în această direcţie constă în considerarea tabloului ca obiect al privirii şi, totodată, ca obiect al lecturii, altfel spus, ca "text figurativ" şi ca "sistem de lectură": "Obiectul artistic este textul figurativ în care vizibilul şi lizibilul se înlănţuie într-o urzeală continuă, în care analiza va trebui să articuleze, cu ajutorul limbajului, suprafaţa, volumul sau spaţiul neîntrerupt care se oferă vederii." Condiţia fundamentală a semiologiei picturale ar fi, deci, indisociabilitatea vizibilului şi a lizibilului, sau ceea-ce-poate-fi-numit (le nommable), ca sursă a sensului. Dar, după cum observa Marin, "textul vizual" se supune altor reguli decît cele ale gramaticii limbajului verbal. Pentru a le aplica vizibilului, el a reformulat regulile lecturii sub forma a două principii semiologice: principiul totalităţii utopice şi principiul narativităţii. Conform celui dintîi, tabloul este văzut în mod global, ca o totalitate ce implică distincţia între spaţiul existenţial şi cel al tabloului, ca un alt spaţiu constituit într-un "loc utopic". Ca un complement necesar, Marin a introdus al doilea principiu, conform căruia lectura plastică a tabloului presupune decuparea şi articularea viziunii prin discursivitatea lecturii, fără 31 Op.cit., pp. 479-480, 482-487 32 Op.cit., pp. 488-489 33 "Sémiologie de l'art", loc.cit., p. 707; "Eléments pour une sémiologie picturale", op.cit., p. 19. În textul din 1969, Marin propunea nu critica lexicalizării reprezentării, ci dezvoltarea acesteia. Înlocuirea termenului de "dezvoltare" cu cel de "critică" stă mărturie pentru distanţa parcursă între anii '69 şi '89, fiind simptomatică pentru epuizarea speranţei în valoarea universală a modelului lingvistic. 19 însă ca această viziune să înceteze a fi o unitate. 34 În configuraţia semiologiei mariniene a artei, acestor principii le corespund, ca metode interpretative, descrierea structurală şi lectura. Cea dintîi constă în inventarierea elementelor figurative şi urmărirea raporturilor lor în cadrul unor structuri, urmată de stabilirea regulilor compoziţionale, de analiza mecanismului transformării textului în imagine, a rolului titlului, textului şi cadrului în ansamblul semnificant al tabloului, etc. Lectura tabloului are doi versanţi: parcursul, sau circuitul privirii pe suprafaţa plastică, şi descifrarea. Din analiza parcursului, Marin tras două concluzii: că obiectul pictural e constituit de ansamblul indisociabil al tabloului şi al lecturii sale, înţeleasă ca totalitate coordonată şi deschisă a parcursurilor posibile, şi că acest sistem de lectură comportă diverse grade de constrîngere; dacă parcursurile sînt libere, succesiunea lor deschisă, indefinită, le articulează prin elemente şi direcţii privilegiate. Cea de-a doua fază a lecturii, descifrarea, poate fi distinsă doar în mod abstract, în fapt ea neputînd fi separată de prima fază: dacă tabloul este efectiv un ansamblu semnificant (sistem de semne), atunci interpretarea se efectuează chiar în parcursul privirii. 35 Problema fundamentală a semiologiei artei şi, totodată, cheia analogiei cu modelul lingvistic este cea a producerii sensului. Pentru a o rezolva, Marin a plecat de la principiul lingvistic conform căruia sensul nu se poate naşte decît dintr-o articulare sau dintr-un decupaj. Ceea ce ridică o nouă problemă, şi anume măsura în care sînt aplicabile picturii categoriile şi principiile lingvistice: dubla articulaţie a semnului (separarea unităţilor semnificante de unităţile distinctive lipsite de sens), distincţia dintre limbă şi vorbire, dintre sintagmă şi paradigmă. Spre deosebire de alţi autori, ca Mikel Dufrenne sau chiar Francastel, Marin a acordat o extensie destul de mare aplicabilităţii modelului lingvistic. Pentru a explica trecerea de la totalitatea continuă a tabloului la unităţi sintagmatice picturale discrete, semiologul francez a recurs tot la soluţia limbajului verbal. Spre exemplu, el considera că, în pictura istorică, figurile care constituie unităţile de sens ale tabloului, "unităţile sintagmatice picturale", sînt articulate de semnificaţii povestirii; aşadar, analiza textului său referenţial ar permite decupajul tabloului. Problema sintagmei picturale nu se opreşte însă la tabloul ce trimite la un text referenţial. În cazul tabloului non-istoric, precum peisajul sau natura moartă, problema doar se deplasează: substanţa vizuală e articulată de ceea-ce-poate-fi-numit în tablou şi de repartizarea elementelor lizibile în zonele suprafeţei plastice. În acest fel, analiza ar putea fi extinsă pînă la un decupaj de subunităţi, "semnele figurative", articulate sintaxic în "figuri", care constituie unitatea lor de integrare şi sens (deci, semnele figurative pot avea o semnificaţie în sine, pe care şi-o pierd însă prin integrarea în figuri). În concluzie, Marin considera că sintagma picturală poate fi exprimată prin intermediul limbajului verbal, care, în ultimă instanţă, permite articularea tabloului şi constituirea sa ca ansamblu semnificant. 36 Posibilităţile de articulare a nivelului prim, sintagmatic, deschise de "prelucrarea" lingvistică a substanţei vizibile, l-au condus pe Marin la problema constituirii unei paradigmatici picturale, care e tot o problemă a sensului. În conformitate cu modelul saussurian, care distingea două tipuri de raporturi asociative (după sunet şi după sens), Marin a decelat o dublă orientare a paradigmaticii picturale: stilistică şi tematică. Modelul celei dintîi a fost oferit de Barthes, care, în Eléments de sémiologie, a opus unei sintagmatici a arhitecturii, al cărei obiect ar fi înşiruirea detaliilor la nivelul ansamblului edificiului, o paradigmatică stilistică, ce ar 34 "Sémiologie de l'art", loc.cit., pp. 707-708. După cum rezultă din "Eléments pour une sémiologie picturale", articularea celor două axe, vizibil-lizibil, a fost inspirată şi de analiza freudiană a visului şi a nevrozei. 35 L.Marin, "Sémiologie de l'art", loc.cit., p. 708; "Eléments pour une sémiologie picturale", op.cit., pp. 21-22 36 "Sémiologie de l'art", loc.cit., p. 708 20 studia variaţiile de stil ale aceluiaşi element al unui edificiu (alte exemple fiind oferite şi pentru mobilă, hrană sau îmbrăcăminte). 37 După Marin, constituirea acestor două paradigmatici pune însă unele probleme: modalitatea trecerii de la nivelul lizibilităţii primare a unui tablou la o paradigmatică stilistică sau tematică, şi explicarea diferenţelor care apar, de la o lectură la alta, în articularea sintagmei şi determinarea unităţilor sintagmatice. Altfel spus, explicarea diferenţelor interpretative. De această dată, semiologul francez a căutat răspunsul în paradigma generativistă. Spre deosebire de primul structuralism, care postulase închiderea sistemului lingvistic, el considera că sistemul pictural este deschis, nesupunîndu-se principiului de economie al limbii (formarea în mod economic, prin combinatorică, a infinităţii mesajelor lingvistice la nivelul vorbirii). Prin urmare, lectura tabloului nu e statică, ci dinamică, fiind un sistem deschis de forţe în permanentă recompoziţie, prin care se formează o matrice de parcursuri ale privirii, pornind de la care sînt generate figurile tabloului. Prin noţiunea de "matrice figurativă", Marin a dorit să confere figurii caracterul de element generator, productiv, în sistemul lecturii. În intenţia sa, această idee era menită să asigure depăşirea a ceea ce implică noţiunea de "decupaj", adică inerţia, caracterul fix, îngheţat, al elementului secvenţial articulat în lectură. Din această perspectivă, Marin aprecia că fiecare figură a tabloului apare drept condensarea unei serii paradigmatice, primindu-şi sensul prin supra-determinarea venită din cîmpul asociativ. Aşadar, valoarea unui semn figurativ s-ar putea modifica la fiecare lectură, în cazul în care s-ar modifică situarea sa. Această teză este transpunerea unui principiu semiologic, conform căruia valoarea unui semn e definită prin situarea sa în sistem. Conceptul lingvistic de valoare devenea astfel un concept-cheie al semiologiei artei, atît pentru elaborarea codurilor picturale, cît şi pentru analiza evoluţiilor şi mutaţiilor stilistice. 38 Nivelul semiologic operator fundamental ar fi, aşadar, cel "lexical", "sintaxic" sau "frazeologic". După cum avertiza Marin, încercarea de a extinde analiza semiologică dincolo de unităţile semnificante, spre un nivel corespunzător celei de-a doua articulări lingvistice - a unităţilor elementare lipsite de sens -, nu face decît să dezvăluie limitele aplicării modelului lingvistic la substanţe non-lingvistice, limite care justifică necesitatea fondării unei semiologii non-lingvistice. Astfel, tabloul nu poate fi considerat drept o combinaţie de elemente lipsite de sens din care, odată atins un anumit grad de complexitate, s-ar obţine sensul printr-o operaţie misterioasă. De la bun început, elementele degajate de analiză au sens, deoarece sînt sesizabile numai în articularea lor semnificantă. De asemenea, nivelurile analitice care definesc operaţiunile semiologice asupra picturii, cîmpurile paradigmatice sau codurile nu îşi găsesc eficacitatea explicativă decît cu condiţia de a fi integrate, în ceea ce priveşte conţinuturile şi procesele lor, în unicitatea tabloului-lectură. Doar aceste procese şi acest conţinut determinat ar permite fondarea unei semiologii a vizibilului. 39 Desigur, Marin nu s-a limitat la enunţarea unor principii ale semiologiei artei, ci le-a şi aplicat în practică. Putem aminti în acest sens studiul intitulat "La description de l'image: à propos d'un paysage de Poussin", în care a utilizat instrumentarul conceptual structuralist - sistem, structură, cod, cîmp paradigmatic - şi strategia opoziţiilor binare pentru a descifra sensul unui tablou clasic, "Paysage avec un homme tué par un serpent" de Nicolas Poussin. Aici, 37 Vezi R. Barthes, "Eléments de sémiologie", loc.cit., p. 117 38 "Sémiologie de l'art", loc.cit, p. 708 Ideea că, în sistemul lecturii, figurile manifestă o labilitate esenţială, făcîndu- se şi desfăcîndu-se fără încetare, provine din interpretarea viselor. De altfel, psihanaliza a furnizat semiologiei picturale mariniene şi alte concepte operatorii: deplasare, condensare, supradeterminare. Vezi "Eléments pour une sémiologie picturale, op.cit., p. 36 39 "Sémiologie de l'art", loc.cit, p. 709 21 semiologul francez pleca de la presupoziţia că sensul tabloului e constituit de sistemul deschis al lecturilor sale, de recapitularea lor interminabilă. Această idee şi modul în care a fost aplicată par a avea drept model analiza mitului lui Oedip efectuată de Lévi-Strauss, diferenţa faţă de maestrul antropologiei structurale fiind accea că Marin nu considera toate lecturile ca necesare pentru fixarea sensului. Soluţia lui a dobîndit însă o nuanţă poststructuralistă, întrucît a ajuns să proclame evaporarea sensului unic ca punct de sosire al interpretării, afirmînd că nu se poate vorbi decît de o pluralitate de sensuri în constituire. Totuşi, Marin nu a mers atît de departe ca poststructuraliştii în negarea obiectivităţii interpretării, căci a invocat existenţa unei coerenţe obiective şi a unor limite ale interpretării, provenite din faptul că originea şi sfîrşitul ei se află, totuşi, în tablou. 40 În concluzie, putem constata că teoria mariniană a artei a căutat soluţia problemei ştiinţificităţii în modelul oferit de semiologia generală de inspiraţie lingvistică. Urmînd idealul obiectivităţii ştiinţifice, răspunsul la întrebarea ce trebuie făcut pentru a aborda în mod riguros arta a fost în esenţă următorul: aplicarea metodelor şi a principiilor semiologiei. În acest fel, calitatea ştiinţifică a demersurilor din acest domeniu "minat" de subiectivitate a fost derivată din metodologie. În pofida sublinierii specificităţii artei, investigaţia a fost dirijată de modelul limbii, definită ca un sistem de diferenţe pure. În cele din urmă, utilizarea acestui model a fost ocazia etalării unor analogii funcţionale şi sistemice, rezultatul fiind o semiologie a artei, adică o concepţie ce respinge relaţia reprezentaţională sau speculară între imagini şi lucruri. * Pentru punerea în cadru a dezbaterilor actuale asupra moştenirii moderne, poate fi utilă ipoteza disputei pentru deţinerea autorităţii normative. Centrele deţinătoare sau doritoare de putere artistică pot fi privite nu doar din perspectiva distribuţiei lor geografice, precum cele care au dominat perioada ante- şi inter-belică (Paris, Moscova, Viena, Berlin) sau o domină pe cea postbelică (americanele East Coast şi, mai nou, West Coast), ci şi în termeni discursivi. Din această perspectivă, se poate spune că modernismului - ca model instituţionalizat în academii, muzee şi galerii de artă - i se opune un nou discurs lansat în ofensiva de cucerire a autorităţii culturale: postmodernismul. Dificultatea apare din faptul că postmodernismul este tot atît de eterogen precum modernismul, termenul fiind revendicat chiar de discursuri opuse din punct de vedere estetic şi ideologic. Faptul este vizibil în cazul dezbaterii asupra artei contemporane. Dacă starea de criză a artei pare a fi unanim recunoscută, terapiile prescrise sînt cît se poate de diferite; mai mult chiar, ieşirea din criză nu e un obiectiv împărtăşit de către toţi cei (auto)proclamaţi postmodernişti: dacă pentru unii postmodernismul apare ca o alternativă la criza provocată de modernism şi avangardă, alţii se pronunţă, dimpotrivă, pentru permanentizarea crizei. Pentru a evita orice confuzii, se impune clarificarea accepţiunilor atribuite termenului de postmodernism. "Despărţirea apelor" se poate face urmărind două axe: atitudinea faţă de tradiţia artistică, inclusiv cea modernă, şi faţă de sistemul socio-politic occidental. O primă aproximaţie oferă distincţia făcută de criticul american Hal Foster între un postmodernism of reaction ("reacţionar") şi un postmodernism of resistance ("rezistent"), care reia de pe o poziţie neo-marxistă distincţia adorniană între o artă afirmativă şi una negativă. 41 40 Vezi L. Marin, "La description de l'image: à propos d'un paysage de Poussin", în Communication, nr.15/1970, pp.186-206 41 Hal Foster, "Postmodernism: A Preface", în H.Foster (ed.), The Anti-Aesthetic. Essays on Postmodern Culture, Bay Press, Port Townsend, Washington, 1985, p.xii. După cum observă Matei Călinescu, faptul că termenul de "rezistent" înlocuieşte mai vechiul "progresist" ca antonim al "reacţionarului" sugerează că doctrina şi terminologia progresului şi-au pierdut influenţa asupra imaginaţiei radicale. Vezi Cinci feţe ale modernităţii. Modernism, avangardă, decadenţă, kitsch, postmodernism, Editura Univers, Bucureşti, 1995 [1987], p.246 22 Reformulînd, este vorba, pe de o parte, de o atitudine de afirmare şi recuperare a valorilor tradiţiei umaniste şi de consolidare a sistemului occidental (capitalist), iar pe de alta, de o atitudine critic-subversivă, care vizează nu doar deconstrucţia modernismului estetic, ci şi rezistenţa faţă de status-quo-ul socio-politic occidental, prin punerea sa permanentă în criză. Vom analiza în continuare impactul aşa-numitului postmodernism critic sau "rezistent" (poststructuralismul şi deconstrucţia) asupra teoriilor artistice contemporane. În acest sens, un exemplu cît se poate de elocvent oferă traseul urmat de demersul lui Barthes de la ştiinţă la practica scriiturii sau a Textului, altfel spus, de la asumarea limbajului ca obiect al ştiinţei la utilizarea lui ca instrument al revoltei. 3. ROLAND BARTHES : DE LA ŞTIINŢA LITERATURII LA PRACTICA SCRIITURII 3.1 Roland Barthes şi semiologia generală Cel mai reprezentativ pentru tendinţa globalizantă a structuralismului francez este programul definit de Barthes în faza sa scientistă din anii 1960-1967: elaborarea unei teorii semiologice generale, urmată de aplicarea ei la alte sisteme de obiecte culturale non-lingvistice, precum vestimentaţie, hrană, mobilier, imagini publicitare, arhitectură, etc. "Reziduurile" - cum avea să le numească mai tîrziu însuşi Barthes - ale acestui "vis euforic al ştiinţificităţii" au fost lucrările Eléments de sémiologie (1964) şi Système de la mode (1967). 42 Cea dintîi este expresia exemplară a ambiţiei de a întemeia semiologia ca ştiinţă pozitivă. Sub forma unui expozeu didactic împărţit în patru mari rubrici ("Limbă şi vorbire", "Semnificat şi semnificant", "Sistem şi sintagmă", "Denotaţie şi conotaţie"), subîmpărţite la rîndul lor în paragrafe numerotate cu grijă, Elementele de semiologie prezintă învăţămintele saussuriene şi hjlemsleviene în vederea construcţiei acestei noi ştiinţe. 43 Scopul lui Barthes era să reconstituie funcţionarea sistemelor de semnificare, altele decît limba, în conformitate cu proiectul structuralist. El considera că cercetarea trebuie dirijată de un principiu limitativ inspirat de lingvistică, principiul pertinenţei: descrierea faptelor dintr-un singur punct de vedere, cu excluderea tuturor celorlalte. Pentru semiologie, pertinent ar fi doar sensul obiectelor analizate, alte determinaţii (psihologice, sociologice sau fizice) fiind îndepărtate. Dar, în privinţa sensului, demersul semiologic nu viza nivelul conţinuturilor, precum hermeneutica, ci mecanismele elaborării şi condiţiile sale de validitate. În fine, Barthes îşi propunea să elimine elementele diacronice din corpusul semiologiei, care trebuia să coincidă cu o stare a sistemului, "decupată" din istorie. 44 Trăsăturile caracteristice ale primei semiologii barthesiene sînt, aşadar, imanentismul, formalismul şi anistorismul. În cealaltă lucrare, Sistemul modei, semiologia astfel definită a fost pusă la lucru în domeniul vestimentaţiei, dar nu cea purtată, ci cea "scrisă", din jurnalele de modă (care, credea Barthes, fiind plasată de partea limbii, putea fi obiect al ştiinţei). Dirijat de principiul studiului imanent, el a supus moda unui proces de formalizare, deci de de- substanţializare, care lăsa loc doar raporturilor între semnificanţi. Moda apărea în acest fel ca un 42 Roland Barthes, "Răspunsuri" (1971), în Romanul scriiturii. Antologie, Ed.Univers, Bucureşti, 1987, pp. 283-287 43 R. Barthes, Eléments de sémiologie, în Communication, nr. 4/1964, Seuil, Paris, pp. 91-135. El s-a plasat, asemenea lui Greimas, în filiaţia unei tradiţii saussuriene "întărită" de glosematica lui Louis Hjelmslev. Demersul danezului, extrem de restrictiv, avea ca principii evacuarea oricărui element extra-lingvistic, vizînd atingerea idealului de ştiinţificitate prin folosirea modelului matematic, dar şi lărgirea cîmpului de aplicare a glosematicii în afara terenului strict lingvistic. De la Hjelsmlev, Barthes a mai împrumutat şi distincţiile între denotaţie şi conotaţe, limbaj-obiect şi metalimbaj. Cf. Fr. Dosse, Histoire du structuralisme, pp. 95-97, 103 44 R. Barthes, "Conclusion : la recherche sémiologique", în Eléments de sémiologie, loc.cit., pp. 132-134 23 sistem de semnificanţi, complet detaşat de semnificaţi. 45 Pe lîngă domeniul modei, semiologia barthesiană se afla deja în construcţie într-un alt domeniu particular, cel literar. Stă mărturie volumul Essais critiques (1963), ce regrupa activitatea de cronicar a lui Barthes din ultimii ani. Acolo, el opunea mai vechii istorii literare o nouă critică, ce viza studierea funcţionării codurilor aflate în joc într-un text, a condiţiilor care fac posibil sensul. Noua orientare este relevantă pentru urmările aplicării analizei structurale în critica literară: căutarea structuralităţii textului a înlocuit căutarea genezei, iar funcţia a înlocuit noţiunea de operă. 46 Dar, ceea ce ne interesează mai mult la Eseurile critice este felul în care Barthes a definit structuralismul ca o activitate avînd drept scop reconstituirea regulilor funcţionării obiectelor, prin construirea unor "simulacre" ale acestora. Activitatea structuralistă apărea astfel ca o activitate de imitaţie, concepută însă nu ca reproducere a lumii aşa cum este ea, ci ca generare a unei noi categorii, ireductibilă la real sau la raţional; aşadar, ca "mimesis" bazat nu pe o analogie de substanţă, ci de funcţie. 47 De fapt, e vorba de un anti-mimetism similar cu cel promovat de arta avangardistă, faţă de care semiologul francez se simţea apropiat. Încă în lucrarea Mythologiques (1957), Barthes afirmase că limbajul scriitorului nu e însărcinat să reprezinte realul, ci să-l semnifice. 48 Întrucît prin "a semnifica" el înţelegea, pe lîngă faptul de a concepe arta ca o structură ce scapă imitaţiei realului, şi a transforma realitatea, Barthes formula o estetică avangardistă. Mai mult, el a pus pe acelaşi plan opera ştiinţifică (travaliul semiologic) cu opera literară sau artistică, precum scriitura lui Butor, muzica lui Boulez şi pictura lui Mondrian, toate avînd ca orizont comun participarea la simulacrul obiectului. În acest context, trebuie remarcată şi o altă dimensiune a semiologiei barthesiene, exersată înainte de convertirea sa la ştiinţă: cea de metodă a criticii ideologice. Sub dublul patronaj al lui Saussure şi Marx, Barthes desfăşurase deja, în Le degré zero de l'écriture (1953), o critică demistificatoare la adresa măştilor literare pe care le-a luat ideologia burgheză, iar în Mitologii (1957) o analiză aplicată a miturilor literare, urmată de schiţa unei teorii semiologice a miturilor contemporane din cultura de masă (zisă "mic-burgeză"): presă, fotografie, film, spectacole, publicitate. În acea parte, intitulată "Le mythe aujourd'hui", el definea miturile drept sisteme semiologice, propunîndu-şi analiza funcţionării conotaţiei şi a implicaţiilor ei ideologice (naturalizarea faptelor de cultură/valorilor). 49 Tocmai această orientare critică la adresa valorilor burgheze dominante, vizînd să le destabilizeze "naturalitatea", adică universalitatea şi imuabilitatea, avea să rămînă un parametru constant al traiectoriei lui Barthes, altfel destul de sinuoasă. 45 Ceva mai tîrziu, în perioada post-structuralistă, Julia Kristeva avea să vadă în această lucrare o punere sub semnul întrebării a metafizicii profunzimii. Cf. Fr. Dosse, Histoire du structuralisme, I, pp. 269-270 46 După cum remarcă Toma Pavel, principalele opţiuni ale criticii literare structuraliste sînt de natură convenţionalistă, anti-intenţională şi anti-mimetică: interes pentru procedee formale, favorizarea sistemelor artistice, respingerea "dogmatismului intenţional", minimalizarea rolului creatorului, afirmarea auto-referenţialităţii literaturii. Pe baza acestor atitudini, structuralismul literar a produs mai multe combinaţii. În linii esenţiale, s-au constituit, pe de o parte, o semiotică dogmatică ce reducea sensul literar la lucrarea formală a semnelor, iar pe de alta o poetică narativă care, fără a dezaproba în chip explicit interesul pentru tehnicile hermeneutice, se limita la proprietăţile pur structurale ale povestirii şi discursului care o relata. Cf. Mirajul lingvistic, pp. 116-117 47 R. Barthes, "L'activité structuraliste" (1963), cf. Fr. Dosse, Histoire du structuralisme, I, pp. 257-258 48 R. Barthes, Mitologii, în Romanul scriiturii. Antologie, p. 112 49 Vezi "Mitul, astăzi", în Romanul scriiturii, pp. 94-112 24 3.2 Refuzul ştiinţei pozitive şi "moartea autorului" De-a lungul deceniilor şapte şi opt, semiologia barthesiană a suferit o transformare profundă, exemplară pentru ceea ce avea să se întîmple cu o bună parte a fostei ortodoxii structuraliste. Etapa ştiinţificităţii, în care semiologia a fost exersată ca ştiinţă pozitivă (Elemente de semiologie, Sistemul modei), a fost urmată, odată cu Critique et Vérité (1966) şi, mai ales, cu S/Z (1970), de ceea ce Barthes a numit "momentul Textului", în care modelul structural şi idealul ştiinţific aferent au fost abandonate în favoarea recursului la practica scriiturii sau a Textului. În acest fel, criticul francez anula opoziţia tradiţională dintre opera literară şi cea ştiinţifică, deplasa atenţia de la autor la Text, instaura un alt raport cu subiectivitatea şi un nou principiu (hedonist) al scriiturii, toate acestea pe fundalul reluării exerciţiului semiologiei ca metodă a criticii ideologice. Motivul generator al acestei transformări l-a constituit un loc comun al ideologiei avangardei: necesitatea revoluţiei dedusă din postularea stării de criză. În Critică şi adevăr, Barthes pleca de la constatarea unei crize generale a Comentariului, considerată la fel de importantă ca aceea care a marcat trecerea de la Evul Mediu la Renaştere, şi care ar avea drept cauză redescoperirea naturii simbolice a limbajului sub acţiunea conjugată a psihanalizei şi a structuralismului. În consecinţă, el a repus în discuţie tot ceea ce are legătură cu limbajul (literatura, filosofia, ştiinţele umaniste), soluţia părînd a fi transformarea radicală a rostirii discursive, care să îl apropie pe critic de scriitor în practica comună a scriiturii (transformare vizibilă deja în "noua critică" şi "noul roman"). 50 Afirmarea dublei funcţii - poetică şi critică - a scriiturii a fost îndreptată împotriva demersurilor de tip ştiinţific, care, în opinia lui Barthes, ratau întîlnirea cu obiectul literar fie datorită negării caracterului său simbolic (cazul pozitivismului "asimbolic") fie, atunci cînd îl acceptau, datorită intenţiei de a-l reduce la un "adevăr ultim" (cazul sociologiei sau al psihanalizei). 51 Spre deosebire de acestea, el a propus două noi demersuri, care întreţin relaţii diferite cu obiectul literar. Primul tip de demers e o ipotetică ştiinţă a literaturii, realizabilă dacă natura obiectului literar ar fi determinată ca scriitură, şi al cărei model Barthes îl găsea în gramatica transformaţională a lui Noam Chomsky. Trimiterea la principiul generativ stă mărturie pentru remanenţa unei exigenţe ştiinţifice în proiectul barthesian, întrucît implica o anumită obiectivitate chiar dacă exersată doar la nivelul formelor. Astfel, ştiinţa literaturii nu ar fi o ştiinţă a conţinuturilor, ci a condiţiilor conţinuturilor: ea nu ar da şi nu ar regăsi nici un sens, ci ar descrie logica după care sînt generate sensurile. Consecinţa directă a acestui proiect a fost sacrificarea geniului, altfel spus, respingerea inspiraţiei sau voinţei personale a autorului, precum şi a unicităţii şi intenţionalităţii sensului. 52 Un alt tip de relaţie cu textul ar stabi critica, aflată pe un loc intermediar între ştiinţă şi lectură. Spre deosebire de cea dintîi, care ar fi descriptivă, critica ar fi productivă: după Barthes, critica nu reduce metaforele operei la un presupus adevăr ultim, ci le continuă, dedublîndu-le. Astfel, criticul re-produce, în propriul limbaj, opera: "sensul" pe care îl dă este o eflorescenţă a simbolurilor ce alcătuiesc textul literar, 50 Critică şi adevăr (II), în R. Barthes, Romanul scriiturii. Antologie, pp. 135-136 51 Barthes lua termenul de simbol într-un sens apropiat de cel al psihanalizei: acea trăsătură a limbajului care deplasează şi lasă să se întrevadă o altă scenă decît cea a enunţării. Asimbolic ar fi faptul "pur", detaşat de simbol (dacă aşa ceva ar putea exista, remarca el), iar narator asimbolic cel care îmbrăţişează rolul savantului obiectiv, ataşat doar faptului. Cf. R.Barthes, "Analyse textuelle d'un conte d'Edgar Poe" [1973], în L'Aventure sémiologique, Seuil, Paris, 1985, p. 356 52 R.Barthes, Critică şi adevăr (II), în Romanul scriiturii, pp.142-146. În opinia sa, "nu imagini, idei sau versuri sînt şoptite scriitorului de vocea mitică a Muzei, ci marea logică a simbolurilor, marile forme vide care permit să vorbim şi să operăm." 25 simulacrul acestuia. Pentru a sugera relaţia care leagă cele două scriituri, el a propus analogia cu perspectiva distorsionată, afirmînd că textul critic e un fel de "anamorfoză" a obiectului său. Concluzia sa a fost aceea că acum există doar scriitura, astfel încît literatura şi critica nu mai pot fi despărţite. 53 Această transgresare a graniţei dintre critică şi ficţiune venea împotriva tradiţionalei opoziţii dintre ştiinţe şi litere, văzută ca opoziţie între real şi fantezie, obiectivitate şi subiectivitate. Noua relaţie dintre ştiinţă şi artă teoretizată şi promovată de Barthes implică o atitudine diferită: supunerea obiectului cunoaşterii nu instanţei adevărului, ci considerării efectelor sale. Astfel, împotriva atacului lansat la adresa cărţii sale Despre Racine de către reprezentantul venerabilei Sorbonne, Raymond Picard (care, în 1965, în Nouvelle Critique ou nouvelle imposture, îl acuzase de derivă interpretativă şi de utilizarea unui jargon pseudo- ştiinţific pentru a enunţa absurdităţi), Barthes replica în Critică şi adevăr afirmînd drepturile criticului ca scriitor: din moment ce literatura însăşi este o critică a limbajului, iar autorul şi criticul se confruntă cu acelaşi material, critica nu mai posedă nici un meta-limbaj capabil să dea seama despre literatură. De aici, el a dedus posibilitatea abolirii criteriilor tradiţionale ale judecăţii critice, precum obiectivitatea, claritatea, adevărul. Ruptura radicală avea să survină însă o dată cu S/Z, unde a dispărut orice reziduu al vechiului vis al ştiinţificităţii. Aici, Barthes distingea două operaţii critice, aflate în afara oricărei ştiinţe: clasificarea şi interpretarea. Cea dintîi operaţiune constă în critica textului cu scopul de a-i revela valoarea - capacitatea textului de a fi re-scris, scriptibil - ori dimpotrivă, contravaloarea sau valoarea negativă - adică posibilitatea de a fi doar citit, lizibil. Acest ultim tip de text a fost identificat cu literatura clasică, supusă multiplelor constrîngeri ale metafizicii plenitudinii, ideologiei timpului ireversibil, reprezentării şi aflată sub sistemul de supraveghere a libertăţii limbajului provenit din idealuri stilistice precum "scrisul frumos", "cuvîntul potrivit" şi "claritatea". 54 În schimb, criticul francez considera că textul scriptibil nu se supune nici unei constrîngeri, fiind definit ca o reţea plurală de semnificanţi cu sens infinit, instabil, reversibil, şi calificat drept "romanescul fără roman, poezia fără poem, eseul fără dizertaţie, scriitura fără stil, producerea fără produs, structurarea fără structură." Un an mai tîrziu, în Sade, Fourier, Loyola, el identifica scriptibilul cu scriitura, înţeleasă ca desfăşurare a semnificantului, şi cu sistematicul ca joc al sistemului. Astfel, textul scriptibil ar fi "un limbaj deschis, infinit, eliberat de orice iluzie referenţială; modul său de apariţie nu este dezvoltarea, ci pulverizarea, diseminarea (pulberea de aur a semnificatului); un discurs fără 'obiect' şi fără 'subiect', un delir extins ce nu închide, ci permutează." Dincolo de aceste corespondenţe funcţionale, din punct de vedere istoric, scriptibilul a fost identifict cu textul avangardist rezultat din proiectul subversiv de a expulza reziduul logico-temporal, de a ataca empiria şi adevărul (text al cărui des invocat model este mallarméanul "Un coup de dés"). 55 53 Op.cit., pp. 147-153 54 R.Barthes, S/Z şi Noi eseuri critice (1972), în Romanul scriiturii, pp.158-169; 194-198. După cum scria metaforic Barthes, "S-ar putea spune că orice text clasic (lizibil) este implicit o artă a Literaturii Depline: o Literatură care e plină - cum ai spune despre un şifonier că e plin de sensuri aranjate, stivuite, drămuite; sau ca o femelă plină de semnificaţii pe care critica o face - cu nerăbdare - să nască; sau ca o mare, plină de adîncimi şi unduiri care o fac să pară infinită, un mare fald meditativ; sau ca soarele, copleşit de gloria pe care literatura o revarsă asupra făuritorilor ei, sau, la urma urmelor, plină de francheţe, asemeni unei arte declarate şi recunoscute. Această Literatură Deplină, lizibilă, nu se mai poate scrie: plenitudinea simbolică (culminînd în arta romantică) este ultimul avatar al culturii noastre." (p. 167) 55 R. Barthes, S/Z ; Sade, Fourier, Loyola (1971) ; Noi eseuri critice, în loc.cit., pp. 160, 175, 198 ; "Analyse textuelle d'un conte d'Edgar Poe", în L'Aventure sémiologique, p. 359 26 Termenii de scriitură sau text veneau astfel să înlocuiască mai vechea noţiune de operă literară, de care diferă în mod fundamental. Trecerea, teoretizată de Barthes într-un faimos eseu din 1971, intitulat "De la operă la text", priveşte mai multe aspecte: metoda, genurile, semnul, pluralitatea, filiaţia, lectura, plăcerea. Astfel, dacă opera e un fragment de substanţă (carte), textul e un cîmp metodologic; dacă opera se încadrează într-o ierarhie sau un decupaj de genuri, ceea ce constituie Textul este tocmai forţa sa de a le submina; dacă opera se închide asupra unui semnificat, cîmpul Textului e cel al jocului infinit al semnificantului; dacă opera este legată de monismul sensului, textul este o împlinire a pluralităţii lui; dacă opera este supusă unui proces de dependenţă/filiaţie faţă de lume, de alte opere şi, mai ales, faţă de autor, textul poate fi citit şi fără inscipţia "tatălui"; dacă opera este obiectul unei lecturi ca şi "consum" pasiv, Textul transformă lectura într-un joc, atît în sens ludic cît şi ca un travaliu sau o producere care aboleşte distanţa faţă de scriitură; dacă plăcerea operei este parţială şi pasivă, separată de producerea acesteia şi incapabilă de a o re-scrie, Textul este legat de desfătare (jouissance), adică de o plăcere fără separare. 56 Odată cu aceste mutaţii, ideea tradiţională a adevărului auctorial originar, anterior momentului privirii/lecturii şi transmis printr-o operă suficientă sieşi, lăsa locul producţiei contingente a sensului în cîmpul unor interacţiuni "infinite", desemnate cu termenul de joc. Aşadar, dacă noţiunea de operă sugerează transcendenţa unui produs unitar şi sacru, Textul desemnează contingenţa scrisului, jocul liber al limbajului. După cum avea să reafirme Barthes într-o conferinţă din 1974, "L'Aventure sémiologique", "Textul nu e un produs estetic, ci o practică semnificantă; nu e o structură, ci o structurare; nu e un obiect, ci travaliu şi joc; nu e un ansamblu închis de semne, dotat cu un sens pe care ar trebui să-l regăsim, ci un volum de urme în mişcare; instanţa Textului nu e semnificaţia, ci Semnificantul, în accepţia semiotică şi psihanalitică a termenului. Mai mult chiar, Textul excede vechea operă literară (...) există, spre exemplu, un Text al Vieţii." 57 Ideea de practică a scriiturii sau "practică semnificantă" i-a permis lui Barthes şi abolirea diferenţei dintre autorul textului şi cititor (critic), considerat tot un producător de text. Astfel, a doua operaţiune critică postulată în S/Z, interpretarea, a fost definită nu ca regăsire a unui adevăr sau ca atribuire de sens, mai mult sau mai puţin întemeiat ori liber, ci drept cîntărire a pluralităţii textului. În viziunea sa, pluralităţii codurilor dintr-un text trebuie să-i corespundă pluralitatea critică, adică jocul liber, amestecul mai multor critici diferite: psihologică, psihanalitică, tematică, istorică, structurală. Fiecare ar participa cu o voce la volumul textului, rezultatul fiind o stereofonie ce nu mai permite determinări univoce. În acest fel, activitatea criticului nu mai apare ca o ştiinţă sau ca o metodă, acestea fiind înlocuite de practica scriiturii sau a Textului. şi, întrucît vizează semnificantul, decupajul critic nu mai presupune nici o responsabilitate metodologică (întemeiată pe semnificat), devenind arbitrar. 58 Schimbarea radicală a atitudinii lui Barthes faţă de ştiinţificitate a fost însoţită de reconsiderarea altor paliere ale discursului critic. S-a modificat, în primul rînd, atitudinea sa faţă de subiectivitate: dacă în prima faza o sacrificase în numele ştiinţei, în etapa Textului el a ajuns să proclame triumful intuiţiei sensibile asupra rigidităţii codurilor, ierarhizate după un principiu ce nu pretinde nici o calitate ştiinţifică - principiul gustului. În al doilea rînd, s-au transformat 56 R. Barthes, "De l'oeuvre au texte" (1971), în Charles Harrison, Paul Wood (ed.), Art en théorie 1900-1990, Hazan, Paris, 1997, pp. 1026-1033 57 "L'Aventure sémiologique" (1974), în L'Aventure sémiologique, p. 13 58 S/Z, în Romanul scriiturii, pp. 160-164 27 raporturile dintre activ şi pasiv, autor şi text: statismul primei semiologii, care îşi propusese regăsirea de structuri-produse, a fost înlocuit de încercarea de a descoperi productivitatea infinită a limbajului, întreaga atenţie critică deplasîndu-se de la autor la text. Critica apare astfel ca un discurs al lecturii, intervenţia teoretică ivindu-se din comentariul progresiv al textului. Scopul ei nu mai e explicarea, ci urmărirea textului pe măsură construirii sale şi, în acest fel, re- scrierea sau diseminarea, risipirea lui într-o diferenţă infinită, care, credea Barthes, deschide perspectiva nesfîrşită a unei istorii mereu diferite despre text. 59 În al treilea rînd, odată cu le Plaisir du texte (1973) şi Fragments d'un discours amoureux (1977), criticul francez s-a angajat în favoarea reabilitării unei estetici a plăcerii, adoptînd în chip explicit "plăcerea" ca principiu al scriiturii. Acest hedonism trebuie însă luat cum grano salis. E adevărat că aici scriitura apare ca o "figură a dorinţei" sau ca "erotică a limbajului", dar, ceea ce este foarte important, materializată într-un discurs ce are drept scop subversiunea limbajului ştiinţific şi a valorilor tradiţionale. După cum rezultă din consideraţiile expuse în Plăcerea textului, valoarea hedonistă atribuită scriiturii sau practicii textuale are o puternică nuanţă critică, prin aceasta Barthes vizînd de fapt să împiedice reinstituirea criteriilor adevărului sau moralei. Hedonismul e un soi de "derapant" fără de care, credea el, teoria textului redevine un sistem centrat, o filosofie a sensului. Astfel, criticul francez făcea următoarea distincţie: "Textul de plăcere: acela care mulţumeşte, umple, dă euforie; acela care vine din cultură, nu rupe cu ea, este legat de o practică confortabilă a lecturii. Textul de desfătare: acela care te pune în stare de pierdere, acela care descurajează (poate pînă la o anumită plictiseală), care face să se clatine temeiurile istorice, culturale, psihologice, ale cititorului, consistenţa gusturilor sale, a valorilor şi a amintirilor sale, care pune în criză raportul său cu limbajul." şi, chiar dacă Barthes a evitat să dea contururi nete sau definitive dihotomiei dintre plăcere (plaisir) şi desfătare (jouissance), aceasta marchează opoziţia a două atitudini, una de afirmare, iar alta de negare sau distrugere a culturii "burgheze". 60 Atitudinea adoptată de Barthes, care îl plasează pe linia subversivităţii, nu este lipsită de antecedente literare ori filosofice. Ideea utilizării unei strategii scripturale de distrugere a formei ştiinţifice/dizerative îl are ca precursor pe Walter Benjamin. Remarca îi aparţine lui Gregory Ulmer care, în studiul "The Object of Post-Criticism", afirma că proiectul barthesian din Fragments d'un discours amoureux e similar cu proiectul lui Benjamin de a scrie un text compus în întregime din citate, care, juxtapunînd în mod alegoric fragmente luate din orice parte a lumii, să poată abandona forma convenţională a cărţii în favoarea eseului incomplet, digresiv, fără dovezi sau concluzii. 61 Trebuie adăugat însă că cele două proiecte diferă prin atitudinea lor faţă de subiectivitate: dacă Benjamin urmărise eliminarea ei şi transformarea eului în vehiculul exprimării tendinţelor culturale obiective, în schimb Barthes a exaltat subiectivitatea, chiar dacă în sensul corporalităţii. 62 Apoi, modul în care el a opus plăcerea (afirmativă) şi desfătarea (negativă) poate trece, după cum remarca Hans Robert Jauss, drept o replică franceză la estetica adorniană a negativităţii. Opoziţia a fost exploatată cu ajutorul unor cupluri conceptuale ca dicibil/indicibil, seducţie/violenţă, familiar/nou, conducînd spre evidenţierea atopiei delectării 59 R. Barthes, "Despre S/Z şi Imperiul semnelor", în Les Lettres Françaises, 1970, cf. Romanul scriiturii, pp. 303- 306 60 R. Barthes, Plăcerea textului, Editura Echinox, Cluj, 1994 [1973], pp. 23-24, 60-61, 101 61 Gregory Ulmer, "The Object of Post-Criticism", în H.Foster (ed.), The Anti-Aesthetic. Essays on Postmodern Culture, p. 97 62 Vezi Plăcerea textului, pp. 96-98 28 faţă de ubicuitatea plăcerii. Cu toate că s-a pronunţat împotriva suspiciunii panideologice, care vedea în orice plăcere estetică un instrument la îndemîna clasei dominante, demersul lui Barthes se înscrie în cercul vicios al negaţiei şi afirmaţiei: momentul mitizat al rupturii moderniste desparte literatura în două categorii, grupînd capodoperele trecutului sub semnul plăcerii, iar textele contrare, subversive, sub efigia desfătării. Jauss mai observa că Barthes a omis să precizeze, cu excepţia exemplului lui Georges Bataille, din cine s-ar putea constitui gruparea subversivă. 63 Trebuie să-l scutim însă de această acuză, deoarece el a amintit ca autori ai deconstrucţiei limbii sau de "text paradisiac, utopic" şi alţi scriitori de avangardă, precum Philippe Sollers, Severo Sarduy, Alain Robbe-Grillet. 64 Ce anume a determinat această transformare radicală a discursului barthesian ? Pe lîngă filiaţia critică mai sus amintită şi afinităţile cu avangarda artistică, modul în care Barthes şi-a redefinit activitatea ţine de dominaţia exercitată de filosofia poststructuralistă, faţă de care a plătit un important tribut. După cum a recunoscut el însuşi, 65 Barthes datorează mult remanierii profunde a peisajului intelectual francez spre sfîrşitul anilor '60, în special în urma dublei intervenţii a dialecticii materialiste şi a psihanalizei lui Lacan, care au impus tema productivităţii şi a subiectului divizat. Lor li s-a adăugat procesul intentat semnului ca moment istoric depăşit (Foucault), deconstrucţia logocentrismului şi a fonocentrismului occidental (Derrida), dinamizarea structurilor prin adoptarea conceptului de intertextualitate (Kristeva) şi tentativa lansată de grupul Tel Quel de a replasa ansamblul acestor mutaţii în cîmpul marxist. Miza centrală pusă în joc a fost însă statutul subiectului uman în ipostaza sa de creator, adică de autor. Nucleul demersului barthesian, în jurul căruia s-a construit constelaţie sa conceptuală, îl constituie viziunea asupra subiectului uman formată sub influenţa filosofiei poststructuraliste, care a promovat o strategie de dizolvare a subiectului metafizic şi de eliminare a avatarului său, autorul. Punctul de plecare al acestui proces l-a constituit distincţia făcută de lingvistica saussuriană între un sistem abstract (codul obiectiv), din care e evacuat subiectul, şi activitatea de vorbire (utilizarea codului). Dar, ceea ce avea să ducă la faimoasele proclamaţii privind "moartea omului" şi "moartea autorului" a fost critica subiectului în psihanaliza lacaniană, marxismul althusserian, arheologia foucauldiană şi deconstrucţia derridiană, care au preluat şi continuat anumite teme nietzscheano-heideggeriene. Astfel, după cum arată Fr.Dosse, sub influenţa lingvisticii structurale amestecată cu teme heideggeriene, psihanaliza lacaniană a făcut încă din anii '50 un pas important în această direcţie. Prin accentuarea rupturii dintre conştient şi inconştient, prin centralitatea atribuită conceptului de dorinţă şi prin abandonarea ideii unui subiect transparent sieşi, Lacan a deconstruit subiectul clasic, înlocuindu-l cu subiectul divizat, întotdeauna decalat faţă de el însuşi şi incapabil să se plaseze ca fundament, datorită dublei mişcări de subordonare a structurării sale faţă de structurile limbajului şi a structurării limbajului faţă de structurile semnificantului. Alt pas a făcut Althusser în lucrarea sa Pour Marx (1965), unde, sprijinit pe structuralism, a amplificat decentrarea omului, dîndu-i o tuşă marxistă: din perspectiva anti-umanismului teoretic althusserian, noţiunea de om nu e altceva decît un mit filosofic, o categorie ideologică corelativă ascensiunii burgheziei ca şi clasă dominantă. Dar proclamaţia cea mai radicală a "morţii omului" avea să fie lansată, de pe un soclu nietzschean, de către Michel Foucault în faimoasa lucrare Les Mots et les choses (1966). În viziunea sa, 63 Hans Robert Jauss, Experienţă estetică şi hermeneutică literară, Editura Univers, Bucureşti, 1983 [1977] pp. 80- 81 64 Plăcerea textului, pp. 11, 14-15, 33, 49 65 R. Barthes, "Răspunsuri" (Tel Quel, nr.47/1971), în Romanul scriiturii, p. 293, şi L'Aventure sémiologique, p. 13 29 omul-conştiinţă, subiect al propriei istorii şi omul-centru, rege al creaţiei şi referent absolut al tuturor lucrurilor, sînt o invenţie recentă a culturii occidentale, o oarecare ruptură în ordinea lucrurilor, o simplă cută a cunoaşterii. Această figură ar fi tranzitorie, efemeră: dacă Dumnezeu a murit, "Omul" îl urmează, îndreptîndu-se spre o dispariţie ineluctabilă, la care contribuie tocmai ştiinţele ce se reclamă din existenţa sa. 66 În acest orizont crepuscular, Barthes a scris la rîndul său un articol, "La mort de l'auteur" (1968), care a stîrnit un imens ecou, moartea autorului apărînd drept corespondentul pe plan literar al morţii omului anunţată de Foucault la nivel filosofic. După Barthes, noţiunea de "autor" este recentă, fiind impusă la sfîrşitul Evului mediu de ideologia capitalistă, care a dignificat în acest fel persoana scriitorului. Astăzi, figura mitică a Autorului ar fi într-un proces de disoluţie, iniţiat de Mallarmé, Vallery, Proust, suprarealism şi împlinit de lingvistică, disciplina care a oferit destrucţiei Autorului un instrument analitic preţios, arătînd că enunţarea este un proces vid. Autorului îi succede "scriptorul", un soi de erou atemporal şi atopic înscris în infinita desfăşurare a scriiturii. (Ceva mai tîrziu, în eseul "De la operă la text" sau în Plăcerea textului, Barthes avea să identifice scriitorul cu o "făptură de hîrtie" sau "de limbaj", afirmînd că, deşi e necesar sensului, el însuşi este lipsit de sens fix, cea care îi sporeşte inconsistenţa şi atopia fiind tocmai scriitura.) După Barthes, suprimarea Autorului deschide şi calea celebrării lectorului, căruia i s-ar reda astfel locul meritat, ignorat de critica clasică. În fine, odată cu Autorul dispare şi necesitatea explicaţiei, orice tentativă de "descifrare" a unui text fiind inutilă, deoarece nu mai există un sens unic, originar, sau chiar nocivă, deoarece ar frîna libera desfăşurare a scriiturii, închizînd-o în capcana semnificatului ultim. 67 Moartea autorului proclamată de Barthes antrenează, aşadar, polisemia textului, promovarea lectorului într-o poziţie privilegiată şi libertatea absolută a comentariului. Din trecerea în revistă a avatarurilor subiectului se poate constata că acest refuz al noţiunii de autor are drept fundament noua viziune asupra subiectului uman şi a raporturilor sale cu limbajul. Dacă critica clasică se baza pe credinţa că subiectul uman este unul "plin", raporturile sale cu limbajul fiind cele dintre un conţinut şi o expresie, noua critică a ajuns la credinţa inversă: subiectul este "vid", astfel încît scriitura nu-i desemnează atributele interioare, ci absenţa. După cum credea Barthes, literatura nu enunţă niciodată altceva decît absenţa subiectului, căutarea unui sens ascuns şi ultim al operei fiind deci inutilă. Prin urmare, autorul a fost înlocuit - ca principiu productiv şi explicativ al literaturii - de limbajul impersonal şi anonim. 68 În concluzie, putem spune că, pe palierul ştiinţific, esenţa demersului barthesian constă în abandonarea oricărei hermeneutici a sensului, în respingerea semnificatului ultim şi a fixării în sistem, în sustragerea de la ideologia plenitudinii simbolice, specifică metafizicii tradiţionale. El revendică, în schimb, jocul deschis şi continuu al conceptelor sau opoziţiilor conceptuale (lizibil/scriptibil, operă/scriitură, autor/scriptor, autor/cititor, scriitor/inventor, etc.), care nu sînt însă niciodată definive, ci "moi", precare, revocabile, reversibile, fiind introduse pentru a fi imediat ambiguizate. Dacă e să oferim o corespondenţă metaforică acestui discurs al scriiturii- lectură, cea mai potrivită este o metaforă textilă: pînza Penelopei, întreţeserea care se face şi se desface perpetuu, ţesătura de coduri multiple, amestecate şi neîncheiate, care semnifică neîncetat, dar fără a constitui vreodată un ansamblu final. 66 Fr. Dosse, Histoire du structuralisme, pp. 121-125, 355, 373, 404-405 ; Michel Foucault, Les Mots et les choses, Gallimard, Paris, 1966, p. 15 67 R. Barthes, "La mort de l'auteur" (1968), în Essais critiques IV. Le bruissement de la langue, Seuil, Paris, 1984, pp.61-67 68 R. Barthes, Critică şi adevăr (II), în Romanul scriiturii, p. 151 30 Demersul barthesian este exemplar pentru dezangajarea post-structuralismului pe palierul ştiinţific, care marchează o ruptură profundă faţă de structuralism. Critica de inspiraţie structuralistă condamnase psihologismul şi fetişismul sensului manifest, specifice istoriei literare, dar nu şi voinţa ei explicativă. Deşi a folosit alte metode, insistînd asupra a ceea ce este implicit, ascuns, structural, şi-a păstrat ambiţia ştiinţifică. În schimb, în viziunea criticii poststructuraliste, Textul subminează proiectul ştiinţific; el nu se mai explică, sau, mai exact, scapă prin definiţie oricărei explicaţii. şi, întrucît ştiinţa nu mai are priză asupra Textului, nici o cunoştinţă ştiinţifică nu ar mai fi posibilă. Dar, după cum precizează Antoine Compagnon, această aserţiune nu presupune un elogiu de tip umanist al libertăţii creatoare, ci doar condamnarea structuralismului ca ultim stadiu al raţionalismului şi pozitivismului. 69 În Franţa, această atitudine a fost şi expresia unei mutaţii de conştiinţă, favorizată de momentul Mai '68, care a avut rezultate contradictorii: sfîrşitul proiectului scientist de sorginte structuralistă a fost însoţit de succesul instituţional al poststructuralismului, care s-a implantat în universităţi (fie în cele noi, fie în cele produse prin "spargerea" vechii Sorbonne) şi în alte instituţii tradiţionale ale legitimităţii savante, precum Collège de France. Dar, după un moment de inflamare a speranţei transformării revoluţionare a societăţii, proiectul emancipării globale a lăsat definitiv locul strategiei transformărilor parţiale şi specifice, problema puterii fiind deplasată înspre noi locuri, iar proletarul lăsînd artistului sau criticului rolul de agenţi ai schimbării. În acest nou context, stîngismul politic s-a convertit în stîngism contra-cultural, revolta vizînd în chip explicit ordinea culturală occidentală (cea social-politică rămînînd însă obiectul ei implicit). 70 Astfel, dacă pe palierul angajamentului ştiinţific termenul "post" plasat înaintea celui de structuralism marchează o ruptură radicală - renegarea idealului raţionalităţii ştiinţifice -, în schimb pe palierul angajamentului ideologic continuitatea subzistă: poststructuralismul a preluat proiectul critic structuralist, deplasîndu-l însă în direcţia contestării şi destabilizării fundamentelor culturii occidentale. Iar locul şi instrumentul principal al acestei lupte avea să fie limbajul. 3.3 De la limbaj ca obiect al ştiinţei la limbaj ca instrument al revoltei Din nou, demersul lui Barthes este exemplar pentru această tendinţă a poststructuralismului. Încă din Gradul zero al scriiturii (1954), el încercase să demonstreze că nu doar conţinutul, ci şi forma literară este angajată politic, denunţînd orice formă de ordine ca opresivă. Mai tîrziu, urmîndu-l pe Brecht, în teatrul căruia vedea realizarea metodei semiologice şi critice (conform căreia arta nu exprimă realul, ci îl semnifică), Barthes proclama că activitatea negativă a intelectualului în perioada non-revoluţionară e să teoretizeze şi să "lichideze" vechile valori. Această atitudine marchează transferul luptei revoluţionare din cîmpul politic în cel cultural, cu toate că, aşa cum vom vedea, miza excede discursivul pur. Astfel, în viziunea lui Barthes, noul postulat al luptei ideologice consta în "lupta cu semnificatul", adică vidarea formelor şi a temeliilor discursului occidental, prin suprimarea centrului, a originii şi a semnificatului ultim (teologie, monologism, lege, ştiinţă, Om, Raţiune). Acesta e şi sensul "lecţiei japoneze" din Imperiul semnelor (1970): asumarea Japoniei ca sistem de semne marca refuzul propriei civilizaţii şi revendicarea unei alterităţi totale, a unei etici a semnului vid, care nu trimite la nici un semnificat şi, mai ales, la nici un semnificat ultim. Este vorba totodată de o 69 Antoine Compagnon, "Pour un tableau de la critique littéraire contemporaine", în Encyclopaedia Universalis, tom Symposium. Les Enjeux, Paris, 1989, p. 464 70 Pentru modul în care "noua critică" şi "noua literatură", promovate de către cei care gravitau în jurul revistei Tel Quel (Ph.Sollers, Marcelin Pleynet, Kristeva, Barthes, Derrida, etc.), se prezentau ca avangarda revoluţiei proletare, exercitînd un veritabil "terorism intelectual", vezi Fr.Dosse, Histoire du structuralisme, I, pp. 339-344 ("Tel Quel") şi II, pp. 201-206 ("L'écriture et la révolution"). 31 radicalizare a proiectului critic, căci într-o conferinţă din 1974, "L'aventure sémiologique", Barthes proclama: "Ceea ce ar trebui atacat acum nu mai este doar conştiinţa mic-burgheză, ca în Mythologies, ci întregul sistem simbolic şi semantic al civilizaţiei occidentale, pentru a-l fisura şi a ieşi din închiderea acestuia." 71 Cîţiva ani mai tîrziu, în 1977, "Lecţia" inaugurală a Catedrei de Semiologie literară de la Collège de France, unde Barthes se alătura lui Foucault, avea să facă trecerea programatică de la limbaj ca posibil obiect al ştiinţei la limbaj ca loc şi instrument al revoltei. Într-un context intelectual în care "puterea" era noul cuvînt-cheie, Barthes pleca de la presupoziţia pluralităţii şi ubicuităţii puterii, care nu ar fi doar un obiect politic, ci o prezenţă trans-socială şi trans-istorică, întrucît ar fi înscrisă în limbaj/limbă: "Descoperim puterea prezentă în cele mai subtile mecanisme ale schimbului social: în cadrul statului, al claselor, grupurilor, dar şi al modelor, opiniilor curente, spectacolelor, jocurilor, sporturilor, relaţiilor familiale şi private, şi chiar în cadrul elanurilor eliberatoare ce încearcă să o conteste. Faceţi o revoluţie pentru a o distruge şi ea va renaşte de îndată, va înmuguri în noua stare de lucruri. Motivele rezistenţei şi ubicuităţii sale constau în aceea că puterea este parazitul unui organism trans-social, ce însoţeşte întreaga istorie a omului, şi nu doar istoria sa politică. Acest obiect în care, dintotdeauna, se înscrie puterea este limbajul - sau pentru a fi mai exct, expresia sa necesară: limba." Astfel, limbajul/limba apăreau ca adevăratul sediu al puterii, dar al unei puteri opresive, care repetă şi impune stereotipurile sau, altfel spus, "naturalizează" valorile dominante. Concluzia lui Barthes a fost aceea că vorbirea şi discursul nu înseamnă comunicare, ci supunere. În opinia sa, terapia şi salvarea constau tot în limbaj, mai exact, în "literatură", înţeleasă însă nu în ipostaza ei instituţională sau ca un corpus de opere, ci ca practică a scriiturii. Prin acţiunea de deplasare exercitată asupra limbii, ea ar permite dejucarea sau cel puţin reducerea puterii opresive a formelor discursive burgheze. Profetismului marxist al acţiunii (schimbarea lumii) îi corespundea, astfel, un joc secund, mai pur: profetismul mallarméan al scriiturii (schimbarea limbii). Forţele considerate apte să realizeze această schimbare au fost prezentate de Barthes sub numele a trei concepte greceşti: Mathesis, Mimesis, Semiosis. El le-a deplasat însă sensul într-un mod cît se poate de sugestiv. Astfel, Mathesis semnifică asumarea de către "literatură" a tuturor domeniilor cunoaşterii, dar fără a le fixa sau fetişiza într-un sistem definitiv, închis. Operaţiile necesare sînt fragmentarea, digresiunea, excursul, care constituie alternativa la ascetismul discursului ştiinţific: scriitura ca savoare a cuvintelor şi sărbătoare a cunoaşterii. La rîndul său, Mimesis desemnează forţa de reprezentare a limbajului, înţeleasă ca funcţie utopică şi avînd drept criteriu dorinţa, considerată aptă să decentreze limbajul uni-dimensional şi să instaureze o ordine pluri-dimensională. Literatura apare astfel ca "utopie a limbajului", artistul trebuind să deranjeze ordinea instituită şi, pentru a împiedica actul recuperator, să scrie plecînd de la şi în jurul tăcerii sau absenţei. În acest fel, scriitura ar deveni un spaţiu de neclasat, atopic, avînd forţa de a evita la infinit puterea dominantă. Este evident, deci, că Barthes şi-a asumat termenul de mimesis nu în sensul tradiţional, ci într-un mod care îl înscrie în ideologia artei ca forţă critică, negatoare. 72 Al treilea termen, Semiosis, a suferit o deplasare asemănătoare, ajungînd să desemneze practica semnificantă a scriiturii, asemenea literaturii. Noua definiţie consacra abandonarea 71 Vezi R. Barthes, "Răspunsuri" (Tel Quel, nr. 47/1971), în Romanul scriiturii, pp. 298, 316-320 ; L'Aventure sémiologique, p. 14 72 R. Barthes, "Lecţia" (1977), în Romanul scriiturii, pp.346-356. El reitera astfel o idee formulată în Roland Barthes par Roland Barthes (1975), unde scriitura apărea ca "putere a semnificantului" capabilă să scape de codurile literare "clasate" (termen luat în dublu sens, de cod perimat al unei clase condamnate, burghezia). 32 vechiului idealul al semiologiei ca ştiinţă pozitivă şi reorientarea ei înspre deconstrucţia fundamentelor culturale prin intermediul (criticii) limbajului. Atitudinea nu era pe deplin inedită, fiind prezentă deja în "L'Aventure sémiologique". Acolo, renunţarea la pretenţia pozitivităţii survenise ca o consecinţă a conştiinţei auto-critice a semiologiei, adică a capacităţii sale unice printre ştiinţele umane de a-şi pune în cauză propriul discurs. Raţionamentul lui Barthes era următorul: ca ştiinţă a limbajului, semiologia nu-şi poate accepta propriul limbaj ca instrument sau ca meta-limbaj; preluînd achiziţiile psihanalizei, ea se întreabă asupra locului din care vorbeşte, concluzia fiind că exterioritatea faţă de limbaj nu poate fi susţinută; pentru semiologie, nu există extra-teritorialitate a subiectului, fie el savant, faţă de propriul său discurs, astfel că, în cele din urmă, ştiinţa nu are nici un loc în care să fie în siguranţă şi trebuie să se recunoască drept scriitură. 73 În "Lecţia", Barthes a atribuit semiologiei un caracter deopotrivă negativ şi activ. Pe de o parte, semiologia este negativă, dar nu pentru că ar nega semnul, ci posibilitatea de a i se atribui caractere pozitive, fixe, anistorice, acorporale sau, într-un cuvînt, ştiinţifice. Acest apofatism antrenează două consecinţe: semiologia nu poate fi ea însăşi un meta-limbaj (deoarece exterioritatea permanentă faţă de limbaj nu poate fi susţinută); dar, întrucît meta-limbajul nu trebuie identificat cu ştiinţa se poate considera că semiologia, fără a fi ea însăşi o disciplină, întreţine legături cu ştiinţele în calitate de posibil organon. În acest fel, Barthes încerca să menţină negativitatea pe o linie de echilibru: semiologia nu este o "semiofizică" (adică nu se sprijină pe o naturalitate inerentă semnului), dar nici o "semioclastie" (nu distruge semnul). Pe de altă parte, semiologia este activă, deşi nu în sens hermeneutic. Activismul ei e marcat de o puternică tentă hedonistă, semiologia fiind definită în cele din urmă ca desfătare a semnului imaginar sau ca joc cu semnele: "Fără să ezit - afirma Barthes - aş putea numi 'semiologie' desfăşurarea operaţiilor prin care e posibil, ba chiar aşteptat, jocul cu semnul, asemeni jocului cu un văl pictat, sau chiar cu o ficţiune." 74 O asemenea auto-definire a încurajat mulţi comentatori să îl înscrie pe Barthes în tradiţia estetistă, văzînd îl el un "estet" care poartă polemici, susţine ludicul, încurajează suprafaţa şi refuză profunzimea în numele esteticului. 75 Într-un studiu referitor la raporturile dintre poststructuralism şi diferitele modernisme, Andreas Huyssen afirma că Barthes a făcut saltul de la anxietate şi alienare la delectare, continuînd o tradiţie a modernismului estetist, substanţial diferită de ascetismul promovat de Adorno sau de Greenberg. Împotriva stîngii politice care, condamnînd hedonismul, favoriza doar angajamentul şi lupta, Barthes ar fi substituit noţiunii moderniste de "negativitate" jocul şi delectarea (jouissance). În acest fel, el ar fi transformat ştiinţa melancolică a teoriei critice într-o nouă "ştiinţă voioasă", care încerca să transsubstanţieze, în chip miraculos-alchimic, plumbul deziluziei politice post-68 în aurul delectării estetice. 76 Cazul Barthes a fost utilizat de Huyssen ca un epitom pentru definirea poststructuralismului francez drept un curent estetist, care abandonează orice pretenţie la depăşirea jocurilor de limbaj în direcţia politicului, limitîndu-se doar la domeniul discursiv, fie el estetic sau epistemologic. Acest presupus abandon şi-ar avea cauza în ratarea ambiţiilor 73 L'Aventure sémiologique, p. 14 74 "Lecţia", în Romanul scriiturii, pp. 359-361 75 Precum Adriana Babeţi, în "Prefaţa" la R. Barthes, Romanul scriiturii. Antologie, pp. 9-10 76 Andreas Huyssen, "Mapping the Postmodern" [1984], în Linda J. Nicholson (ed.), Feminism/Postmodernism, Routledge, New-York and London, 1990, pp. 260, 263. Huyssen citează Plăcerea textului (p.36), unde Barthes reproşa stîngii că dispreţuieşte orice "reziduu de hedonism", uitînd de ţigările de foi ale lui Marx şi Brecht (văzute ca semnificanţii hedonismului!). 33 politice ale modernismului (a se citi avangardei) şi în conştiinţa acută a neputinţei sale de a oferi o critică eficientă a modernităţii burgheze. În mod aparent, arăta Huyssen, acest tip de post- structuralism ar putea fi considerat "postmodern" tocmai datorită ideii că salvarea lumii prin cultură nu mai poate fi susţinută, mai ales că destinul avangardei istorice a arătat că arta pe care a promovat-o a fost forţată în cele din urmă să se replieze în domeniul estetic. Astfel, s-ar putea spune că poststructuralismul a "eliberat" arta/literatura de povara responsabilităţilor care le depăşeau: de a schimba viaţa, societatea şi lumea. Huyssen nu aproba însă presupusa autolimitare a poststructuralismului francez la limbaj şi textualitate, deoarece aceasta ar fi avut drept consecinţă atrofierea funcţiei critice a discursului. El milita, dimpotrivă, pentru depăşirea dihotomiei dintre politic şi estetic, ca şi pentru redescoperirea subiectului vorbirii sau al acţiunii, adică pentru un postmodernism al rezistenţei, chiar dacă diferenţiate, contextuale şi nu definită strict în termenii negativităţii à la Adorno. De aceea, Huyssen nu a acreditat "estetistul" post- structuralism francez ca postmodern, ci l-a taxat ca o teorie a modernismului "muribund". 77 Atitudinea lui Huyssen faţă de poststructuralismul francez este relevantă pentru un anumit tip de postmodernism de ultimă generaţie, care îşi propune revenirea la angajarea politică şi la subversivitatea vechiului avangardism, considerate ca fiind diluate, printre altele, şi de rătăcirea prea îndelungată pe culoarele artei pentru artă. Dar, dacă încadrarea post- sructuralismului în aria modernismului tîrziu este corectă, nu la fel este argumentul că ea se datorează în esenţă estetismului său (alături de care Huyssen mai enumera, e drept, şi atitudinea faţă de cultura de masă, subiectivitate şi gender). De fapt, în contul poststructuralismului francez nu pot fi trecute nici dihotomia dintre estetic şi politic, nici abandonarea negativităţii şi a spiritului avangardist. Afirmăm aceasta, în primul rînd, deoarece pentru post-structuralişti discursivul nu e plasat în afara puterii ci, prin faptul că puterea e definită ca o categorie discursivă în esenţă, e consacrat drept adevăratul ei sediu. Prin urmare, critica la nivel discursiv - estetic sau epistemologic - reprezintă un atac desfăşurat la nivelul profund al fundamentelor puterii, conţinînd implicit o miză politică. Întrucît raţionează în termenii raporturilor de putere, dominaţie, influenţă sau eficacitate, şi nu în termenii frumosului sau urîtului, poststructuralismul francez nu este un curent estetist ci, dimpotrivă, unul hiper-critic. Esteticul nu e altceva decît un intermediar al criticii ideologice, care, deşi exersată indirect şi tranzitiv, nu a fost niciodată abandonată. Într-un sugestiv fragment din lucrarea Roland Barthes par Roland Barthes, intitulat "Ideologie şi estetică", criticul francez vedea în estetic acel discurs indirect şi tranzitiv, care, permiţînd contra-ideologiei să gliseze sub o ficţiune (nu realistă, ci "justă"), ar salva-o din capcana auto-contaminării (dogmatizării) şi a imobilizării prin repetiţie. 78 În cazul lui Barthes, caracterizarea este valabilă şi pentru semiologie, care, în calitate de practică a scriiturii, împărtăşeşte vocaţia critică a literaturii. Dacă a abandonat iluzia ştiinţei pozitive, în schimb semiologia barthesiană şi-a menţinut şi chiar şi-a dezvoltat caracterul "demistificator", prin intermediul analizei producţiei culturale şi a limbajului exersîndu-se o critică a fundamentelor societăţii occidentale. Spre exemplu, în "La cuisine du sens" şi "Sémantique de l'objet", avertizînd împotriva presupusei inocenţe a sistemelor de obiecte produse de om - imagini, ritualuri, veşminte, etc. -, Barthes denunţa naturalitatea sensului şi universalitatea valorilor ca abuzuri ale ideologiei burgheze. El susţinea în schimb o viziune panideologică de sorginte lingvistico-marxistă, conform căreia nu există uzaj pur sau obiecte private de sens, tot ceea ce semnifică fiind amestecat cu limbajul, implicînd valori sociale şi modele ideologice. Deci, toate 77 A. Huyssen, "Mapping the Postmodern", loc.cit., pp. 261-264, 271 78 R. Barthes, "Idéologie et esthétique", în Roland Barthes par Roland Barthes, 1975 34 producţiile umane ar avea o natură codificată, fiind strict temporale sau de clasă. Dar, adăuga Barthes, deşi sensul sau valorile sînt fapte ideologice, vorbirea le naturalizează, le transformă în stereotipuri de la sine înţelese: "Funcţia dă naştere semnului, dar acest semn e reconvertit în spectacolul unei funcţii. Cred că tocmai această conversie a culturii în pseudo-natură defineşte ideologia societăţii noastre." 79 Drept urmare, semiologia a fost utilizată ca metodă a "demistificării" proceselor convertirii culturii istorice de clasă a burgheziei în "natură", universalitatea valorilor fiind denunţată ca mitologie proprie societăţii burgheze. Nu este întîmplător faptul că, în "Lecţia", odată depăşită faza iluziei ştiinţei pozitive, semiologia a reapărut ca un ţinut "eliberat" de vechile mituri şi valori - creativitatea pură, marele scriitor depozitar sacru al valorilor superioare, etc. - care, credea Barthes, în zilele noastre nu mai circulă şi nu mai impresionează. 80 În al doilea rînd, nu poate fi susţinută nici ideea abandonării negativităţii şi a spiritului avangardist, acestea fiind doar deplasate de către poststructuralişti. Faptul transpare în funcţia îndeplinită de toposul morţii subiectului şi în funcţia atribuită artei în estetica barthesiană. Astfel, dacă în cazul structuralismului "ortodox" eliminarea subiectului uman a fost legată de speranţa scientistă, fiind văzută ca baza pozitivităţii ştiinţelor umaniste, în cazul poststructuralismului aceasta traduce fie sentimentul imposibilităţii sprijinirii pe un fundament transcendental, fie un utopism de inspiraţie avangardistă, în care negaţia societăţii existente sfîrşeşte în himera unei vieţi emancipate de cultură. În acord cu ethosul avangardist şi cu viziunea althusseriană asupra culturii ca loc al dominaţiei ideologice, Foucault a văzut în destituirea subiectivităţii o "eliberare" radicală, un mijloc de a dejuca cadrele şi limitele impuse de ordinea culturală burgheză. 81 De asemenea, aserţiunile lui Barthes din Plăcerea textului fac evidentă situarea sa pe poziţia avangardismului şi a negativităţii adorniene, după care adevărata artă trebuie să reziste recuperării şi încorporării în industria culturală capitalistă. Pentru Barthes, experienţa literară de tip avangardist constituie calea evadării din capcana ideologiei burgheze, astfel că, împotriva repetiţiei care fundează limbajul encratic (produs şi răspîndit sub protecţia puterii dominante), el reafirma cunoscuta "terapie a noului": permanenta fugă înainte, singura aptă să evite recuperarea de către putere şi să menţină forţa de negaţie a artei. În estetica 79 R. Barthes, "La cuisine du sens", "Sémantique de l'objet" [1964], în L'Aventure sémiologique, pp. 227, 252, 258- 259. Voinţa poststructuralismului de a articula discursivul cu practicul/politicul este vizibilă şi în reacţia lui Althusser la acuza că filosofia sa s-ar limita doar la înţelegerea lumii, ignorînd transformarea acesteia. După '68, el a părăsit turnul de fildeş al teoriei pentru a se confrunta cu realitatea, deplasîndu-şi interesul spre ideologie înţeleasă ca practică (teoretică). Filosoful francez a ajuns să identifice ideologia cu participarea la viaţa socială, cu cultura internalizată de către indivizi. Din această perspectivă, într-un faimos articol intitulat "Ideologie şi Aparate Ideologice de Stat" (1970), el a definit un program de cercetare şi subminare a practicilor instituţionale burgheze. Adăugînd clasicei noţiuni marxiste de "aparate represive", prin violenţa cărora statul şi-ar asigura dominaţia, noţiunea de "Aparate Ideologice de Stat" - religioase, şcolare, familiale, juridice, politice, informaţionale, culturale - , graţie cărora s-ar perpetua supunerea faţă de ordinea stabilită, Althusser a deplasat obiectivul luptei de clasă, de la cucerirea puterii de Stat, la subminarea dispozitivului hegemonic al societăţii capitaliste, adică a ideologiei dominante încarnată în locurile instituţionale. Sfera "ideologică" - cuprinzînd mijloacele materiale şi intelectuale prin care societatea se reproduce: biserică, şcoală, familie, artă, Datorie, Justiţie, etc.- devenea astfel nu doar miza, ci şi locul esenţial al luptei de clasă. Ceea ce îl apropie pe Althusser de poziţia apărată de Foucault, care invocase şi el necesara deschidere a discursivului înspre practicile non-discursive şi articularea lor reciprocă. Vezi Louis Althusser, "Idéologie et Appareils Idéologiques d'Etat" (1970), în Ch.Harrison, P.Wood (ed), Art en théorie 1900- 1990, pp. 1013-1020 ; Fr.Dosse, Histoire du structuralisme. Tome 2: le chant du cygne, 1967 à nos jours, La Découverte, Paris, 1992, pp. 212-214 80 Vezi Gradul zero al scriiturii, "Răspunsuri", "Lecţia", în Romanul scriiturii, pp. 55-56, 281, 357, 361 81 Jerrold Seigel, "La mort du sujet: origines d'une thème", în Le débat, nr.58/1990, pp. 165-169 35 barthesiană, valoarea-temelie rămîne inovaţia, textele/operele de artă fiind cîntărite cu unitatea de măsură a "subversivităţii". Diferenţa faţă de primul avangardism apare doar în modul în care criticul francez, trăgînd învăţămintele istoriei, a conceput această negativitate: acţiunea artistului sau a criticului nu trebuie să fie distructivă, deoarece distrugerea artei s-a dovedit a fi inadecvată - ori ajunge exterioară artei, deci nepertinentă, ori e repede recuperată, deci inutilă. Strategia propusă de Barthes prevede o subversiune subtilă, prin punerea continuă în criză a paradigmelor conscrate şi deplasarea lor înspre ceva neaşteptat şi imposibil de fixat. 82 Se poate afirma, aşadar, că tocmai te(a)ma asimilării revoltei de către sistemul cultural dominant a fost unul dintre motivele pentru care, în cele din urmă, Barthes a văzut în practica scriiturii acea zonă de libertate care ar permite demontarea mecanismelor de dominaţie şi ocuparea unei poziţii de extra-teritorialitate, irecuperabilă. Toate aceste teme ale poststructuralismului francez au avut un puternic impact asupra practicilor artistice şi a teoriilor estetice contemporane. Este exemplar, în acest sens, demersul promovat de Rosalind Krauss - "criticismul demitologizant" -, care şi-a propus re-evaluarea conceptelor estetice moderne şi impunerea unui model structural al artei. 4. ROSALIND KRAUSS : CRITICISMUL DEMITOLOGIZANT ŞI RE- EVALUAREA CONCEPTELOR ESTETICE MODERNE Profesor de istoria artei moderne şi contemporane la Columbia University din New- York, Rosalind Krauss este una dintre cele mai influente figuri ale actualei critici de artă americane. În deceniile opt-nouă, s-a făcut remarcată prin marea diversitate a activităţilor şi a cîmpurilor de investigare: în 1976 a fondat, împreună cu Annette Michelson, revista cu sugestivul titlu de October; a scris lucrări precum Passages in Modern Sculpture (1976), The Originality of the Avant-Garde and Other Modernist Myths (1985), The Optical Inconscious (1994); de asemenea, a contribuit la impunerea în circuitul cultural din Statele Unite a operelor lui Bataille, Barthes şi Lacan. La fel ca întreaga sa generaţie, Krauss s-a format la şcoala modernist-formalistă a lui Clement Greenberg, dar, în urma asimilării filosofiei post- structuraliste şi a nevoii de legitimare a unor noi demersuri artistice, calificate drept "postmoderniste", a sfîrşit prin a se detaşa de acesta. 4.1 Modelul structural al artei În "Introducerea" la lucrarea Originalitatea avangardei şi alte mituri moderniste (1985), Krauss a oferit un soi de discurs asupra metodei, expunînd principiile criticismului demitologizant care, pe un fundament filosofic poststructuralist, îşi propunea revizuirea radicală a conceptelor şi a metodelor anterior utilizate în analiza artei şi a activităţilor artistice. Principala strategie pusă în lucru a fost cea demistificatoare, adică punerea în lumină a condiţiei ficţionale a ideilor şi valorilor promovate de modernism. Atacul a fost îndreptat în special împotriva noţiunii de autor, corelată cu cele de origine, inspiraţie, creaţie, şi a noţiunii de operă, avînd ataşate valori ca originalitatea, autenticitatea, singularitatea, unicitatea, prezenţa. Trebuie remarcat, totodată, privilegiul exorbitant acordat metodei: Krauss considera că interesul pentru critica de artă nu rezultă din judecăţile de valoare emise, cum credea Greenberg, ci din metoda utilizată, mai precis din modul în care aceasta, în procesul constituirii obiectului criticii, expune opţiunile şi supoziţiile care preced şi predetermină orice judecată. Aşadar, metoda ar avea calitatea de a fi atît fondatoare cît şi demistificatoare, în numele ei fiind apoi respinse conceptele adverse. 83 82 R. Barthes, Plăcerea textului, pp.13, 64-65, 85-86 83 Rosalind Krauss, "Introduction", The Originality of the Avant-Garde and Other Modernist Myths, The MIT 36 Cadrul conceptual împotriva căruia s-a desfăşurat ofensiva critică kraussiană a fost cel fixat de modernismul greenbergian. Dominat de o concepţie liniară asupra istoriei, acesta a impus artei un statut ontic definit prin universalitate, continuitate şi progres. De aici, remarca Krauss, a rezultat o teorie esenţialistă şi istoristă, care concepe cîmpul artistic în mod simultan ca atemporal şi în fluxul constant al reînnoirii, acordînd un statut privilegiat noutăţii şi originalităţii. Faţă de aceste presupoziţii, demersul kraussian a urmat două axe critice. Mai întîi, a instrumentalizat principiile structuraliste împotriva istorismului, acuzat că ar fi o "falsă lectură" nu doar a ceea ce îl depăşeşte (adică arta postmodernă), ci chiar a artei moderne, pe care credea că o reprezintă în mod legitim. Apoi, a adoptat principiile poststructuralismului, atît pentru virtuţile sale anti-esenţialiste cît şi pentru faptul că ar fi discursul legitim al artei postmoderne, înţeleasă ca domeniu al producţiei textuale, reproductibilităţii semnului, copiei şi repetiţiei. Prima problemă abordată a fost cea a mecanismului producţiei culturale în genere şi a celei artistice, în particular. Pentru a-l explica, Krauss a respins modelul istoricist-organic şi a îmbrăţişat modelul structural, oferit alegoria vasului Argo propusă în lucrarea Roland Barthes par Roland Barthes. Povestea invocată de Barthes e cea a Argonauţilor, cărora zeii le-au ordonat să-şi desfăşoare călătoria în una şi aceeaşi navă, Argo, în ciuda certitudinii că se va deteriora continuu. În cursul călătoriei, însă, Argonauţii au înlocuit treptat fiecare parte a navei, astfel încît şi-au încheiat expediţia într-o navă complet nouă, dar fără să-i fi alterat numele sau forma celei vechi. După Barthes, exemplul vasului Argo oferă alegoria unui obiect eminamente structural, creat nu de geniu, inspiraţie, determinare sau evoluţie, ci de două acţiuni modeste, ce nu pot fi sesizate în nici o "mistică a creaţiei": substituţia (înlocuirea unei piese cu altă piesă, ca într-o paradigmă) şi nominaţia (actul de a numi). Datorită combinaţiilor făcute în cuprinsul unuia şi aceluiaşi nume, nu ar rămîne nimic din origine: Argo este un obiect fără altă cauză decît numele său, fără altă identitate decît forma sa. 84 Într-un fel, alegoria vasului Argo este o repunere narativă în pagină a definiţiei saussuriene a limbii ca sistem de diferenţe pure fără termeni pozitivi, odată cu care referinţa la exterioritate a fost suprimată, semnificaţia apărînd doar ca rezultat al unui şir de substituţii în interiorul sistemului. şi, chiar dacă Saussure s-a referit la sistemul limbii, a lăsat teren liber extrapolărilor extra-lingvistice, cum avea să fie cazul la Barthes. Preluînd acest model, Krauss nu a mai văzut în opera de artă rezultatul unei dezvoltări specifice sau al unei istorii, ci o funcţie a unui sistem de substituţii, care se pot desfăşura şi prin mutarea pieselor pe o suprafaţă plană. Astfel, ideea de creaţie a fost înlocuită cu cea de sistem de substituţii, iar opera de artă ca "organism" cu opera ca obiect structural. 85 Trebuie remarcat faptul că la baza acestei estetici stă o filosofie diferită de cea tradiţională a profunzimii sau a transcendenţei: este vorba, în termenii lui A.Codoban, de o "ontologie a suprafeţei semnificante", care vede lumea ca o suprafaţă fără nici o profunzime, sau ca o serie de suprafeţe neierarhizabile, reprezentînd diferitele registre ale aceleiaşi ordini a limbajului. 86 Transferul modelului structuralist în explicarea producţiei artistice a antrenat cîteva Press, Cambridge, Massachussets, 1985, pp. 1-2 84 Roland Barthes par Roland Barthes, p. 50 85 R. Krauss, The Originality of the Avant-Garde and Other Modernist Myths, p.3. Preluînd strategia barthesiană de punere sub semnul întrebării a autorului, Krauss se întreba: "Ce înseamnă Picasso pentru arta sa: personalitatea istorică ce-i este "cauza", furnizînd semnificaţia cutarei sau cutarei figuri (clown, satir, minotaur) ? Sau toate acele semnificaţii existau cu mult înainte ca Picasso să le selecţioneze ?" 86 Aurel Codoban, Filosofia ca gen literar, Editura Dacia, Cluj-Napoca, 1992, p. 73 37 consecinţe importante. Cea dintîi a fost denunţarea "mitologiei istoriciste" greenbergiene, adică structurarea artei pe o armătură perspectivistă - perspectiva temporală a istoriei - gîndită ca obiectivă şi plasată dincolo de exigenţele sensibilităţii ori de contingenţele ideologiei. După Krauss, istoria pe care critica greenbergiană o lua ca un dat absolut, universal, nu este decît un punct de vedere printre altele şi care, în plus, nu mai funcţionează în mod corect pentru a da seama de dezvoltările recente ale artei. 87 A urmat scoaterea din cîmpul de interes al esteticii a unor concepte şi domenii de investigaţie tradiţionale (origine, inspiraţie, evoluţie, context biografic, intenţie auctorială, psihologia creativităţii), precum şi punerea sub semnul întrebării a naturii autonome, unitare, a operei de artă şi refuzul conceperii ei în termeni de profunzime, coerenţă stilistică şi consistenţă formală. Krauss explica respingerea acestora prin presupusa lor apartenenţă la un model interpretativ construit pe analogia dintre operă şi autor (suprafaţa operei pusă în relaţie cu adîncimea ei, tot aşa cum exteriorul subiectului uman e pus în relaţie cu eul său interior sau adevărat), al cărui fundament ar fi modelul metafizic al subiectul uman, gîndit în termenii sistemului de opoziţii suprafaţă/adîncime, interior/exterior şi ca avînd trăsături precum unitatea, coerenţa, identitatea. 88 Se poate observa că, deşi a criticat modernismul şi avangarda, demersul estetic kraussian promovează un scientism similar cu cel pe care, după M.Călinescu, 89 l-a cultivat avangarda istorică de dragul potenţialului său metaforic antiumanist, şi anume respingerea oricăror premise organiciste moştenite din estetica romantică (geniul echivalent forţei naturale, creaţia privită ca proces de creştere organică). Este vizibilă şi afinitatea tezelor kraussiene cu unele atitudini specifice neo-avangardei intelectuale reprezentată în Franţa de "noua critică" şi grupul Tel Quel: antiteleologismul şi miza pe literalitate (în sensul pe care i l-a dat Gérard Genette, de tendinţă a poeziei moderne de a anula transcendenţa sensului relativ la text). Pe cea de-a doua axă critică, Krauss a adoptat un demers anti-esenţialist de sorginte poststructuralistă, ceea ce a dus la o anumită răsturnare de perspectivă: vehiculele producerii semnificaţiei şi categoriile considerate de modernism drept forme universale, transistorice - arta, pictura, sculptura, capodopera, etc. -, au fost deschise analizei şi situării istorice. Această "întoarcere la istorie" nu are însă un sens tradiţional. După cum preciza Krauss, nu este vorba de o istorie a numelor personale sau de o estetică a autobiografiei, care ar pune în relaţie stilul cu biografia artistului, fixînd şi limitînd jocul semnificaţiei prin căutarea unui referent istoric pentru fiecare semn pictural. Dimpotrivă, accentul cade pe ceea ce este transpersonal - stil, context social şi economic, arhivă, structură -, trimiţînd la un model neprogresiv al istoriei, la o istoricitate gîndită în termenii repetiţiei, nu ai dezvoltării. După cum afirma Krauss, discursul estetic trebuie dirijat nu de o gîndire istorică, ci de una etiologică, altfel spus trebuie să compare structuri, substituind explicaţiei evoluţioniste modelul logicii structurale a procesului istoric, care vizează elucidarea condiţiilor de posibilitate şi a punctelor de ruptură: "În sens uzual, istoria implică conexiunea evenimentelor în timp, trecerea inevitabilă de la un eveniment la altul, astfel încît avem tendinţa de a vedea istoria ca progresivă (developmental). Etiologia nu este progresivă ci, mai degrabă, e o investigaţie asupra condiţiilor necesare pentru ca o schimbare specifică - instalarea unei boli, spre exemplu - să aibă loc. În acest sens, etiologia poate fi asemuită cu privirea în fundalul unui experiment chimic, prin care încercăm să aflăm cînd şi cum un grup dat de elemente se amestecă pentru a compune ceva nou. Pentru etiologia unei 87 R. Krauss, "Un point de vue sur le modernisme" (1972), în C. Gintz (ed.) Regards sur l'art américain des années soixante, pp. 105-106 88 The Origianlity of the Avant-Garde, p. 4 89 Cinci feţe ale modernităţii, pp. 116, 127 38 nevroze, putem pleca de la 'istoria' unui individ, pentru a explora ceea ce a contribuit la formarea structurii nevrotice; dar, odată nevroza formată, nu mai gîndim în termenii 'dezvoltării', ci vorbim în schimb de repetiţie." 90 În acest scop, demersul estetic ar trebui să adopte o terminologie provenită din ştiinţe ca medicina sau psihologia, diferită de cea tradiţională. Inspiraţia poststructuralistă este transparentă, modelul oferindu-l de această dată deconstrucţia aplicată istoriei de către Foucault, care nu o mai concepea ca o descriere a "evoluţiei" (considerată o noţiune împrumutată din biologie) sau a unui "progres" (noţiune morală), ci ca analiză a unor transformări multiple, ca reperare a discontinuităţilor. În acest fel, istoricitatea nu ar fi eludată, ci ar fi chiar cîmpul privilegiat de desfăşurare a anchetei arheologice, complet detaşată însă de orice încercare de căutare a originilor sau a unui sistem de cauzalitate. 91 Pe această bază, Krauss a relativizat statutul categoriilor estetice considerate altădată universale. Deşi a recunoscut, asemenea lui Greenberg, existenţa logicii interne şi a regulilor specifice picturii sau sculpturii, Krauss le-a considerat relative şi limitate din punct de vedere istoric. În opinia sa, în zilele noastre se poate constata tocmai transformarea radicală a regulilor şi a logicii artistice descrise de către Greenberg. Problema a fost abordată în studiul intitulat "Sculpture in the Expanded Field", publicat iniţial în revista October (nr.8/1979). După Krauss, în relaţia artiştilor contemporani cu formele sau genurile tradiţionale ale artei, precum sculptura sau pictura, a survenit o modificare radicală, care constă în transgresarea permanentă a graniţelor dintre ele. Aceste transgresiuni s-au concretizat în lucrări precum coridoare înţesate cu monitoare video, oglinzi sau cuburi plasate în camere obişnuite, fotografii documentînd plimbări la ţară, şanţuri sau urme temporare tăiate în deşert, mormane de ţoale sau de buşteni aruncate pe podelele unor galerii - toate "opere" ale unor artişti ca Robert Morris, Robert Smithson, Michael Heizer, Richard Serra, Robert Irwin, Sol LeWitt, Bruce Nauman, Carl André, Dennis Oppenheim, Christo. 92 Toţi aceşti artişti pot fi încadraţi în curente ca minimalism, conceptualism, artă foto sau video, Earth/Land Art, performance, etc., apărute de-a lungul anilor '60 -'70. În acea perioadă, formalismul american şi-a pierdut certitudinile asociate pînă atunci sensului dat specificităţii picturii (planeitatea, după Greenberg). După cum remarcă Rainer Rochlitz, inovaţiile minimalismului - vocabularul tridimensional, materialele impersonale, maniera de a invada spaţiul fără cadrul sau soclul care delimitaseră mai înainte frontierele artei - vizau abandonarea gestului idiosincratic şi a patosului promovate de expresionismul abstract. Pentru minimalişti ca Frank Stella şi Donald Judd, specificitatea artei consta în tridimensionalitatea pînzei şi apoi a obiectului, iar pentru un promotor al conceptualismului ca Joseph Kosuth, în ideea de operă (doar ideea ca atare, fără susţinerea sa materială). Krauss a încercat să explice această evoluţie prin faptul că arta americană a anilor '70, împărtăşind idealul scientist al filosofiei analitice, aspira la dobîndirea unei exteriorităţi simbolice, aptă să o facă lizibilă în mod independent de psihologia autorului, şi la o gramatică plastică ce viza anularea subiectivităţii artistului. Ea a stabilit o paralelă între turnura lingvistică a filosofiei contemporane şi afirmarea noii specificităţi a artei: "S-ar putea spune că lucrările contemporane constituie vizualizările unui spaţiu lingvistic complet non-psihologic, încercînd să reprezinte o lume care nu mai depinde de un 'limbaj protocolar' şi să debaraseze arta de orice 90 R. Krauss, "Introduction", "Grids", "In the Name of Picasso", în The Originality of the Avant-Garde and Other Modernist Myths, pp. 5; 22, 25; 39 91 Fr. Dosse, Histoire du structuralisme, vol.I, pp. 407-408 92 R. Krauss, "Sculpture in the Expanded Field", în H.Foster (ed.), The Anti-Aesthetic. Essays on Postmodern Culture, p. 31 39 fantasmă privată." 93 Dar, observa Rochlitz, această atitudine nu era, de fapt, decît una dintre formele exasperate ale căutării legitimităţii artistice, căutare caracteristică artei contemporane. Urmînd modelul duchampian, Judd afirma, reluat de Kosuth: "Dacă numim aceasta artă, atunci este artă". Autoproclamarea artistului ca instanţă legitimatoare, care s-ar putea dispensa de judecata critică a celorlalţi, a condus însă la dispariţia criteriilor estetice, de unde şi tendinţa artiştilor de a furniza artei fie un mit personal, fie o legitimitate politică. 94 Totodată, trebuie remarcat faptul că, dacă au respins dimensiunea subiectivistă a modernismului, în schimb aceste curente nu au renunţat la rolul (auto)critic atribuit artei de către avangarda istorică: "punerea în criză", "deplasarea". În acest fel, noile curente artistice s-au înscris în logica avangardismului, spirala radicalizării lansată la începutul secolului (re)atingînd punctul extrem: dispariţia operei de artă ca atare, precum în performance, unde actul execuţiei dobîndeşte o valoare în sine, sau în arta conceptuală, unde "ideea" are valoare în sine, ori în arte povera, care refuză orice tehnici producătoare de obiecte-"marfă". În faţa acestor producţii surprinzătoare ale artiştilor contemporani, critica modernistă greenbergiană, supusă ethosului purităţii şi specializării, nu a reuşit - după cum observa Krauss - decît să manipuleze vechi categorii universale ca "sculptura" sau "pictura", pînă la a include în ele aproape orice. În schimb, pornind de la ideea că în zilele noastre nu mai există termeni culturali privilegiaţi, Krauss considera că expansiunii spaţiului practicii artistice actuale - calificată ca "postmodernistă" - trebuie să-i corespundă o transformare similară a discursului critic: expansiunea conceptuală. Practica artistică nu mai trebuie definită în relaţie cu o formă dată - sculptura, spre exemplu -, ci, mai degrabă, în relaţie cu anumite operaţii logice asupra unui set de termeni culturali, pentru care orice mijloc (medium) - fotografii, cărţi, linii pe pereţi, oglinzi, sau chiar sculptura însăşi - ar putea fi utilizat. Astfel, "sculptura" îşi pierde calitatea privilegiată, devenind termenul unui cîmp care permite şi alte structurări posibile: site constructions, marked sites, axiomatic structures. Acestea apar ca forme derivate structural cu ajutorul unei diagrame folosită de structuralişti şi numită "grup Klein", care combină două perechi de termeni şi negativii acestora, în ocurenţă peisaj/non-peisaj şi arhitectură/ non- arhitectură. În acest cadru, sculptura tradiţională s-ar defini prin pozitivitate, fiind verticală, figurativă, simbolică, supusă logicii monumentului şi reprezentării, sculptura modernistă prin pura negativitate sau absenţa ontologică a spaţiului/locului (ea produce monumentul ca abstracţie auto-referenţială, fiind o combinaţie de excluderi: non-peisaj şi non-monument), iar "sculptura" postmodernistă prin refuzul excluderii spaţiului real şi practica includerii în acesta, ea apărînd ca un hibrid de tipul şi/şi: arhitectură şi obiect, arhitectură şi peisaj, non-arhitectură şi peisaj, etc. În chip asemănător, pictura postmodernistă ar cunoaşte o expansiune similară în jurul unui set diferit de termeni, depăşind opoziţia tradiţională dintre unicitate şi reproductibilitate. 95 Pe scurt, Krauss nu a mai conceput pictura sau sculptura în termenii liniarităţii istorice sau ai esenţialismului, ca forme artistice exploatînd mijloace de expresie specifice, ci în termeni de strategii structurale. Ca urmare a acestei modificări de perspectivă, au fost puse sub semnul întrebării şi ideea artistului ca origine a operei ("artistul-cauză", conceput după modelul creaţiei divine ex nihilo), şi valorile ataşate operei de artă - originalitatea, autenticitatea, unicitatea, prezenţa -denunţate ca mituri impuse de practica discursivă modernă a muzeului, a istoricilor sau a artiştiştilor înşişi. 93 R. Krauss, "Sens et sensibilité. Réflexion sur la sculpture de la fin des années soixante" (1973), cf. Rainer Rochlitz, Subversion et subvention. Art contemporain et argumentation esthétique, Gallimard, Paris, 1994, p. 213 94 R. Rochlitz, Subversion et subvention, pp.210-214 95 R.Krauss, "Sculpture in the Expanded Field", în loc.cit., pp. 33-41 40 4.2 Valorile "rezistenţei": copia, repetiţia, multiplul, reproductibilul Problemele ridicate de ceea ce Krauss a numit falsa lectură a artei promovată de critica modernistă au fost analizate în două studii, "Grids" şi "The Originality of the Avant-Garde". Acestea pleacă de la două figuri emblematice ale modernismului: sculptorul Auguste Rodin, pentru cultul originalităţii, şi un motiv estetic - grila sau reţeaua - pentru ambiţia sa de retragere din real şi de început absolut. Punctul comun al acestor figuri atît de diferite în aparenţă îl constituie tema originalităţii şi, subiacent, cea a originii şi originarităţii, nucleul oricărui discurs avangardist. 96 Deconstrucţia noţiunii de originalitate a început cu analiza expoziţiei consacrată lui Auguste Rodin în 1981, la National Gallery of Art din Washington. Mai exact, a pornit de la faptul că acea expoziţie a prilejuit un spectacol inedit, petrecut chiar sub ochii vizitatorilor: turnarea în bronz şi apoi expunerea unei noi variante a "Porţii Iadului", adică opera neterminată a unui artist mort de mai bine de şaizeci de ani. La prima vedere, faptul părea să ridice problema raportului dintre contrafacere şi original ("opera legitimă"), altfel spus, problema autenticităţii. Dar, după cum argumenta Krauss analizînd tăios producţia rodiniană, multe alte opere - "Trei nimfe", "Două dansatoare", "Trei umbre", "Fugit amor", etc. - sînt de fapt recombinări, aranjamente de cópii/clone ale aceluiaşi model, contrazicînd cultul originalităţii dezvoltat în jurul lui Rodin. Prin urmare, creaţia rodianiană a fost definită ca "proliferare structurală a multiplicităţii" şi plasată în plin ethos al reproducerii, ca artă a cópiilor fără originale. După Krauss, tot aşa cum noţiunea autenticităţii a devenit problematică şi lipsită de conţinut în epoca reproductibilităţii tehnice, mitul artistului creator de originale a fost pus sub semnul întrebării de travaliul modular al imaginaţiei la Rodin. 97 În strînsa legătură cu noţiunea de originalitate, Krauss detecta încă o ficţiune, cea a statutului originar al suprafeţei picturale sau a "stratului zero", dincolo de care nu ar mai exista model, referent sau text. Acest mit al originarităţii ar fi chiar baza fictivă pe care s-au construit termenii relaţionali de singularitate, autenticitate, unicitate, originalitate, original. Structura argumentaţiei desfăşurată de Krauss e următoarea: avangarda istorică a concept originalitatea nu doar ca revoltă împotriva tradiţiei ci, mai ales, ca origine absolută sau început de la zero. În acest fel, originalitatea a devenit o metaforă organicistă, referindu-se nu atît la invenţia formală, cît la sursele originii operei de artă: eul artistului, ferit de contaminarea cu tradiţia întrucît posedă un soi de naivitate originară, un potenţial de regenerare continuă - idei sintetizate în frazele: "Cînd nu mai sîntem copii, sîntem deja morţi" (Brâncuşi) şi "Viu e doar acela care îşi neagă convingerile de ieri" (Malevici). Dar, conchidea Krauss, întrucît are drept garanţie presupusa unicitate sau singularitate a artistului (care i-ar fi originea), originalitatea este doar o ficţiune. 98 În serviciul acestei teze, Krauss invoca o altă figură emblematică - grila sau reţeua - întîlnită în operele multor artişti moderni şi contemporani, de la Malevici, Mondrian, Léger şi Picasso la Jasper Johns, Carl André, Sol LeWitt şi Robert Ryman. O proprietate a grilei - opacitatea sau impermeabilitatea la limbaj, timp şi realitate, cărora nu le permite proiectarea în domeniul vizualului - a făcut ca această figură, deşi statică şi lipsită de ierarhie, centru sau inflexiuni, să fie extrem de atractivă pentru avangardism, care a crezut că aude în tăcerea ei 96 Trebuie precizat faptul că, asemenea majorităţii criticilor americani, Krauss ia termenii de modernism şi avangardă ca sinonimi, nefăcînd nici o distincţie între moderaţia primului şi radicalismul extrem al celei din urmă. 97 R .Krauss, "The Originality of the Avant-Garde", op.cit., pp. 153-156 98 Op.cit., pp. 157, 161 41 începutul Artei. Motivul grilei apare, astfel, ca un fel de "declaraţie de modernitate" a artei: în sens spaţial, grila pare a statua autonomia domeniului artei ca spaţiu al libertăţii şi purităţii estetice, al vizualităţii pure, fiind, din punct de vedere estetic, anti-naturalistă, anti-mimetică şi autotelică; în dimensiunea temporală, grila proclamă ruptura artei de trecut, revelînd aspiraţia începutului absolut. Analiza utilizării acestei figuri în practica artistică actuală a condus-o însă pe Krauss la concluzia că presupoziţiile originarităţii şi originalităţii emerg dintr-un fundal de repetiţie şi recurenţă. De fapt, structura grilei condamnă artistul la repetiţie, copie sau reduplicare (cu precizarea importantă că aceşti termeni nu au o conotaţie axiologică negativă): "Textul reprezentaţional al grilei precede suprafaţa reală, empirică a unei picturi, prevenind asimilarea ei cu o origine. Căci, în spatele suprafeţei literale şi, din punct de vedere logic, prioritare, se află toate acele texte vizuale prin intermediul cărora suprafaţa plană a pînzei a fost organizată ca şi cîmp pictural. Grila e suma tuturor acelor texte: caroiajele de pe cartoanele utilizate pentru transferul desenelor pe frescă; reţeaua perspectivică folosită pentru transferul perceptual din trei în două dimensiuni; matricea pe care erau înscrise relaţiile armonice, precum proporţiile, sau milioanele de acte de înrămare, prin care tabloul a fost reafirmat ca un patrulater regulat. Toate acestea sînt textele pe care fondul plan 'original' al unui Mondrian, spre exemplu, le repetă şi, repetîndu-le, le reprezintă. Astfel încît fondul presupus a fi revelat de grilă e întotdeuna deja divizat şi multiplu." Ceea ce critica modernistă numea cu mîndrie "opacitatea" picturii moderne ar fi, deci, o iluzie. După Krauss, există doar transparenţă, care deschide un sistem nesfîrşit de reduplicare, un sistem al reproducerii fără original, ca şi în cazul "tirajelor" după operele lui Rodin. Această afirmaţie rezultă dintr-o înţelegere diferită a condiţiei semiologice a semnului pictural: în timp ce auto-referenţialitatea modernistă se baza pe teza posibilităţii unui semn pictural non-reprezentaţional şi non-transparent, transparenţa postmodernistă teoretizată de Krauss are la bază ideea că semnificantul nu poate fi reificat, că obiectualitea şi unitatea sa absolută cu semnificatul sînt iluzorii. 99 În cele din urmă, problema modernismului a fost pusă în termenii voinţei de putere (discursivă): modernismul şi avangarda apar ca funcţii ale discursului originalităţii, fiind acuzate că încearcă să reprime discursul copiei şi să discrediteze ceea ce consideră a fi partea negativă a unor cupluri conceptuale, precum copia faţă de original, repetiţia faţă de originalitate, multiplul faţă de singular, reproductibilul faţă de unic, falsul faţă de autentic. În opinia lui Krauss, avangarda artistică şi critica modernistă sînt fundamentate pe această represiune şi depind de ea. Dimpotrivă, arta postmodernistă ar încerca tocmai depăşirea opoziţiilor şi valorizarea termenilor anterior reprimaţi: repetiţia, reproductibilul, multiplul şi mai ales copia, înţeleasă ca o combinaţie de excluderi, ocupînd zona neutră a non-mimeticului şi non-abstracţiei. Pentru a-şi susţine teza, Krauss a oferit ca exemplu statutul copiei de-a lungul istoriei artei. Pe de o parte, copia/copierea nu au avut un rol accidental sau marginal, ci, dimpotrivă, unul central, aşa cum au şi în procesul actual de producţie artistică, unde "a copia" înseamnă nu doar imitaţie, ci şi invenţie. Această idee a fost ilustrată prin analogia cu jocul "telefonul fără fir", care face ca un mesaj transmis de la o persoană la alta să fie transformat în ceva cu totul nou tocmai prin intermediul ritului de transmitere. Pe de altă parte, Krauss vedea în copie un termen demistificator, care dezvăluie condiţia artei în perioada postbelică: a arăta faptul că funcţionează pentru a produce o mistică a culturii-ca-natură. Ea îl amintea ca sursă teoretică a ideii de discurs al copiei fără original pe Barthes, care, într-un fragment din S/Z a definit reprezentarea drept o pastişă după natură, care, la rîndul ei, nu ar fi altceva decît un cod sau o copie: "A reprezenta nu desemnează o relaţie de la limbaj la referent, ci de la un cod la alt cod. Astfel, realismul nu constă în copierea realului, ci în copierea unei cópii. Printr-un mimesis secundar, [realismul] 99 R. Krauss, "Grids" şi "The Originality of the Avant-Garde", în op.cit., pp .9-10; 159-162 42 copiază ceea ce este deja copie." 100 În acest fel, critica tradiţiei artistice/estetice se întîlnea cu denunţarea definirii realităţii drept exterioritate a limbajului ca o "iluzie". Ceea ce stă mărturie pentru o viziune asupra culturii şi a realităţii ca un amalgam de interpretări sau ficţiuni, de coduri sau mituri. 5. JACQUES DERRIDA : PRACTICILE DECONSTRUCŢIEI ŞI CRITICA REPREZENTĂRII PURE 5.1 Impactul deconstrucţiei asupra discursului estetic şi asupra artei contemporane Strategia deconstructivă a lui Derrida, aplicată iniţial metafizicii, a fost extinsă şi asupra domeniului particular al esteticii. În lucrarea Adevărul în pictură (1978), Derrida a întreprins o critică radicală a esteticii filosofice, de la Platon, Kant şi Hegel pînă la Nietzsche, Heidegger şi şcolile analitice moderne. Această critică viza, în special, modul în care a fost concepută relaţia dintre artă şi adevăr. După Derrida, estetica filosofică a instrumentat de-a lungul istoriei o serie de "filosofeme", încercînd să stabilească prioritatea de principiu a logos-ului faţă de mythos, a raţiunii faţă de reprezentare, a conceptului faţă de metaforă, a inteligibilului faţă de sensibil şi a adevărului faţă de pictură. Chiar şi cei care, precum Nietzsche şi Heidegger, au căutat să acorde artei o poziţie privilegiată, au recăzut într-o atitudine filosofică pretinsă "întoarcere la origine" sau la un punct autentic de plecare uitat de istoria gîndirii. Dar, în opinia lui Derrida, nu există nici un discurs filosofic asupra artei care să îi permită să vorbească într-un limbaj al adevărului originar, necorupt de diferitele adaosuri ale gîndirii metafizice occidentale (aşa cum dorea Heidegger). Chiar noţiunile fondatoare ale esteticii, precum frumuseţe, sublim, adevăr artistic şi valoare estetică, ar fi constituite de un discurs venit din afară, dar care impregnează fiecare aserţiune făcută în numele artei sau despre aceasta. Acest discurs estetic ar fi funcţionat, cel puţin de la Kant încoace, ca pretext pentru teza că arta oferă acces la un domeniu al valorilor atemporale, dezinteresate. Discursul kantian asupra artei, organizat de logica excluderii a tot ceea ce este non-estetic (raţiune practică, contingenţă istorică, interes politic), a trasat o graniţă impermeabilă între operă şi ceea ce o înconjoară. Astfel, esteticul a jucat un rol pivotal în discursul kantian al facultăţilor: umanioarele au fost concepute, asemenea artelor, ca un domeniu al cunoaşterii pure, neafectat de presiuni şi imperative externe. 101 Derrida şi-a propus demantelarea şi depăşirea acestei moşteniri a filosofiei artei, care ar domina încă întreaga problematică estetică. Una din căile adoptate pentru a-şi realiza scopul a fost suprimarea unor distincţii precum logos/mythos, raţiune/reprezentare, concept/metaforă, adevăr/pictură, deoarece în ele ar funcţiona logica suplimentului denunţată mai înainte: tot aşa cum scrisul a fost considerat un substitut pentru vorbire, reprezentarea mimetică a fost considerată un simulacru sau o umbră a realităţii veritabile. O altă cale a fost demistificarea noţiunii de "estetic", în dublul său sens de domeniu al valorilor pure, dezinteresate, şi de ideal al unei cunoaşteri detaşate, contemplative. După Derrida, discursul asupra artei e inevitabil legat de interese exterioare domeniului privilegiat al esteticului. Prin lectura deconstructivă, el şi-a propus să dezvăluie interesele socio-politice aflate în joc atunci cînd istoricii sau criticii de artă ridică pretenţia "purului" adevăr în pictură. Ceea ce implică cerinţa ca pictura să fie mai degrabă citită ca un document, sau ca un fel de arhivă textuală compactată, decît "scanată" cu privire la 100 R.Krauss, "This New Art: To Draw in Space" [1981], "The Originality of the Avant-Garde", în The Originality of the Avant-Garde, pp. 124-127; 168-169 101 J. Derrida, La Vérité en peinture, "Passe-partout", pp. 5-18 şi cap.1, "Parergon", pp. 24-43 43 atributele ei tehnice sau cele ale formei estetice. În acest fel, Derrida se alătura cerinţei de a politiza esteticul exprimată de Benjamin, care a respins modul tradiţional de gîndire ce investea obiectele artei cu o "aură", o valoare auto-autentificatoare atemporală, derivată din statutul privilegiat de original. 102 Deconstrucţia derridiană a exercitat o puternică fascinaţie nu doar asupra filosofilor, ci şi asupra criticilor literari, mai ales americani. În lucrarea Against Deconstruction (1989), John M.Ellis arată că aceştia au fost influenţaţi în două feluri: unii au preluat în mod literal ideile lui Derrida referitoare la semnificaţie ca joc nelimitat şi indeterminat al semnificanţilor, în timp ce alţii, mai numeroşi, au încercat să-i imite strategiile: denunţarea presupoziţiilor ne-examinate, punerea sub semnul întrebării, problematizarea. Aplicate literaturii, aceste strategii impuneau căutarea nu a sensului, ci a paradoxelor şi contradicţiilor textului. După cum arată A.Compagnon, critica literară deconstructivistă opune gramaticii textului exegeza momentelor sale aporetice; refuzînd orice metalimbaj, ea încearcă să arate că intenţiile textului sînt întotdeuna deja minate de jocul limbajului, ajungînd la un scepticism radical: dacă orice discurs îşi dejoacă intenţiile şi îşi expune aporiile, atunci orice discurs e literatură; iar dacă toate discursurile, inclusiv istoria şi ştiinţa, sînt literatură - adică ficţiune -, atunci relaţia limbajului cu lumea se pierde sau se diseminează. 103 Relaţia filosofiei cu literatura şi raportul ambelor cu realitatea, esenţiale pentru înţelegerea demersului derridian, au fost interpretate în mod diferit. În această privinţă, cea mai radicală critică o aduce G.Broadbent, care consideră că argumentele lui Derrida, împinse la ultimele lor consecinţe logice, implică imposibilitatea comunicării şi completa izolare de realitate. La rîndul său, Fr.Dosse recunoştea demersului derridian cel mult o relaţie de tip ficţional cu realitatea. În opinia sa, instalarea filosofiei pe teritoriul indecidabililor a dus la creaţia pură: noua scriitură promovată de Derrida debordează graniţele disciplinare, constituind o sferă autonomă ce ţine de textualitate în general, dincolo de diferenţele generice dintre filosofie şi literatură. 104 Pe o poziţie diferită se plasează Christopher Norris, un adept moderat al deconstrucţiei. În opinia sa, tezele din lucrarea Adevărul în pictură constituie un argument împotriva celor care repudiază deconstrucţia considerînd-o o întreprindere strict "textualistă", care reduce totul la scriitură şi se rupe complet de realitate. Ceea ce rezultă din Adevărul în pictură ar fi convingerea lui Derrida că nici un discurs nu a atins şi nu poate atinge idealul estetic al purităţii. Aşadar, faimoasa lui afirmaţie că "nu există exterioritate faţă de text" (il n'y a pas de hors-texte) nu ar trebui luată în sensul idealismului transcendental, ci ca argumentînd că nu putem avea acces la realitate decît prin intermediul conceptelor sau codurilor şi că scriitura e mijlocul cel mai adecvat pentru a face aceste condiţii inteligibile. De asemenea, Norris susţine ideea că deconstrucţia nu nivelează distincţiile dintre concepte sau genuri, şi nici nu face din filosofie doar un alt fel de scriere literară. O problemă apare însă: în unele texte, cum ar fi "Mitologie albă: metafora în textul filosofiei" din Marges de la philosophie (1972), Derrida susţinea - pe urmele lui Nietzsche, care vedea în orice pretenţie de adevăr o metaforă sau o ficţiune sublimată - că metaforele au invadat limbajul filosofiei în asemenea măsură încît diferenţa dintre concept şi metaforă a devenit indecidabilă. Dar, după Norris, există la Derrida o 102 J. Derrida, La Vérité en peinture, cap. 1 "Parergon", pp. 44-60; cap. 2 "+ R (par dessus le marché"), pp. 202-209; cap. 4 "Restitutions (de la vérité en pointure)"; vezi şi Chr. Norris, "Deconstruction, Post-Modernism and the Visual Arts", în What is Deconstruction ?, pp .23-25 103 John M.Ellis, Against Deconstruction (1989) cf. G. Broadbent, "The Philosophy of Deconstruction", în loc.cit., p.55; A. Compagnon, "Pour un tableau de la critique littéraire contemporaine", în loc.cit., p. 464 104 G. Broadbent, op.cit, pp. 51-54 ; Fr. Dosse, Histore du structuralisme, II, p. 35 44 contraparte a acestui argument: e tot la fel de adevărat că însăşi noţiunea de "metaforă," ca şi opoziţiile dintre propriu şi non-propriu, discurs şi intuiţie, au fost produse de discursul raţiunii filosofice, fiind ele însele nişte filosofeme. Deci, conchidea el, credinţa că deconstrucţia înseamnă completa eliminare a distincţiilor conceptuale sau simpla lor răsturnare este greşită. Deconstrucţia presupune dislocuirea ierarhiilor conceptuale tradiţionale, dar fără a le răsturna, ceea ce menţine filosofia în acea margine problematică imposibil de şters fără a recădea în vechiul sistem; ea presupune, de asemenea, o atitudine critică faţă de modernism, pe care îl pune sub semnul întrebării, dar fără a-i trăda impulsul eliberator. Astfel, deconstrucţia ar oferi nu doar o alternativă, ci şi o rezistenţă principială faţă de cei care - aşa cum afirma Derrida în Diseminarea - voind să sară cu ambele picioare din discursul filosofic al modernităţii, nu au făcut altceva decît să recadă în ideologia lui mistificatoare. 105 Deconstrucţia a exercitat o puternică fascinaţie şi asupra artiştilor şi arhitecţilor contemporani, dînd naştere unui curent deconstructivist în pictură şi mai ales în arhitectură, cum ar fi cel promovat de arhitecţii Peter Eisenman şi Bernard Tschumi. Într-un eseu intitulat "The Blue Line Text", Eisenman îşi afirma profunda identitate de interese cu gîndirea lui Derrida: pentru ca arhitectura să acceadă la o condiţie post-hegeliană, trebuie să renunţe la structura valorică şi să dizolve rigiditatea opoziţiilor dominante în paradigma modernistă, precum structură/ decoraţie, abstracţie/figuraţie, figură/fundal şi formă/funcţie; în acest fel, arhitectura ar putea începe să exploreze ceea ce se află între aceste categorii. Pluralitatea experienţelor artistice asociate deconstrucţiei sau postmodernismului poate stîrni însă confuzii. După Norris, utilizarea corectă a sintagmei de "artă deconstructivistă" implică următoarele caracteristici: în primul rînd, juxtapunerea de elemente vizuale şi textuale să producă nu un colaj aleatoriu de stiluri şi tehnici, ci un schimb critic între acestea; în al doilea rînd, să angajeze privitorul într-un proces de decodare activă a constrîngerilor sociale, adeseori mascate de discuţiile referitoare la autonomia formei estetice; în al treilea rînd, să promoveze relaţii duale (de tip frecventare/distanţă critică) faţă de temele şi tehnicile moderniste, care constituie singura cale de a revela ceea ce a fost pînă acum reprimat. Această circumscriere a practicii deconstructive din domeniul artistic arată cu claritate că dimensiunea ei esenţială e tot cea critic-subversivă. În opinia lui Norris, calitatea critică reprezintă principala distincţie care separă deconstructivismul artistic sau filosofic de postmodernism, fie cel neoclasic promovat de Charles Jencks, 106 fie cel "necritic" al lui Jean-François Lyotard. Cel din urmă, proclamînd ruptura faţă de paradigma modernistă ca un fapt împlinit odată cu respingerea valorilor luminismului şi cu scepticismul faţă de proiectele totalizatoare, ar fi anulat tocmai proiectul gîndirii critice. Împotriva acestei atitudini, Norris a făcut apel la teza derridiană conform căreia disputa cu discursul modernităţii nu se poate tranşa declarîndu-i sfîrşitul, ci doar lucrînd în interiorul lui şi expunîndu-i aporiile constitutive. 107 Atribuirea unor sarcini practic-critice pentru artă (negaţia unei anumite stări sociale şi contribuţia la emanciparea socială) a dus însă la neglijarea aspectului estetic. După cum observă Rochlitz, atît timp cît arta este definită printr-o funcţie generală de ordin social sau filosofic, reuşita sau semnificaţia unei opere individuale rămîn secundare în raport cu funcţia sa emancipatoare sau denunţătoare. 108 Or, precum arta în general, şi arta "angajată" trebuie să se justifice prin criterii estetice independente de eficacitatea politică. 105 Chr. Norris, "Deconstruction, Post-Modernism and the Visual Arts", în What is Deconstruction ?, pp. 19, 29-31 106 De altfel, într-un eseu intitulat "Deconstruction: the pleasure of absence" (1988), Jencks se detaşa la rîndul său de practicienii deconstrucţiei, acuzînd nihilismul şi anomia promovate de aceştia. 107 Chr. Norris, op.cit., pp. 27-31 108 R. Rochlitz, Subversion et subvention. Art contemporain et argumentation esthétique, p. 220 45 5.2 Critica reprezentării pure : anti-esteticul Succesul poststructuralismului şi al deconstrucţiei în spaţiul cultural american a dus la emergenţa unui nou tip de discurs artistic, care viza critica reprezentării ca înscrisă într-o ordine şi structuri burgheze şi partriarhale. O asemenea critică, pusă sub semnul postmodernismului "rezistent", a fost promovată atît de către artişti înscrişi curentele aproprierii, simulării sau în arta feministă (Jack Goldstein, Sherrie Levine, Barbara Kruger, Cindy Sherman, etc.), cît şi de către teoreticieni ca Rosalind Krauss, Douglas Crimp, Gregory Ulmer şi Craig Owens, reuniţi în antologia coordonată de Hal Foster, The Anti-Aesthetic. Essays on Postmodern Culture (1985). După cum preciza Foster, "anti-esteticul" a fost asumat ca o categorie negativă, subversivă, îndreptată însă nu împotriva artei sau a reprezentării ca atare, ci împotriva purităţii lor, pe de o parte, şi a modului de a fi al lumii (capitaliste) actuale, pe de alta. Recunoscînd că, în cadrul postmodernismului, orice poziţie teoretică e afiliată unei orientări politice, Foster se revendica explicit din teoria critică adorniană, revizuită însă printr-o nouă "strategie a interferenţei", inspirată din marxismul gramscian. 109 Toţi aceşti autori afirmau la unison că arta contemporană a rupt în mod radical cu modernismul în ceea ce priveşte reprezentarea şi modul de producţie artistică. În studiul "Sculpture in the Expanded Field", Krauss constata o transformare radicală a formelor tradiţionale ori moderne ale artei, provocată de noile strategii transgresive şi expansioniste postmoderniste. Într-un alt eseu, "In the name of Picasso", criticul american îşi însuşea terminologia poststructuralistă, arătînd că arta postmodernistă mizează pe jocul liber, fără origine, al semnificantului, pe indeterminarea referentului şi pe absenţă. Proto-istoria acestei noi structuri artistice a fost găsită în colajele cubiste ale lui Picasso şi în pictura din anii '20 a lui Paul Klee, pe care Krauss le-a citit ca investigaţii asupra sistemului reprezentaţional al absenţei, adică un sistem care, în opoziţie cu plenitudinea perceptuală şi auto-prezenţa incontestabilă căutate de modernism, caracterizează în mod deliberat reprezentarea ca absenţă. 110 În studiul "On the Museum's Ruin", Douglas Crimp susţinea teza că arta actuală s-a detaşat în mod radical de modernism, mai exact, de modul în care acesta a conceput producţia artistică. Argumentele i-au fost oferite de pictura lui Robert Rauschenberg, pe care Crimp a comentat-o plecînd de la eseul lui Leo Steinberg, "Other Criteria" (1968). Spre deosebire de Greenberg, Steinberg vedea adevărata transformare adusă de arta anilor '50-'60 în schimbarea conţinutului operelor. Cazul exemplar ar fi planul pictural plat promovat de Rauschenberg, pe care l-a numit flatbad (termen ce trimite în mod semnificativ la tiparniţa orizontală). În opinia lui Steinberg, trecerea de la verticală la orizontală în planul tabloului - prin care pictorul american a abandonat orientarea naturală a vederii spectatorului (perceperea lumii în postura verticală), perpetuată şi de pictura modernistă - este expresia celei mai radicale transformări în conţinutul artei: trecerea de la natură la cultură. Altfel spus, suprafaţa pictată nu ar mai fi echivalentul unei experienţe vizuale naturale, ci un tip cu totul nou de suprafaţă, opacă, orizontală, pe care se pot proiecta orice fel de date sau imagini, deoarece acestea nu mai funcţionează ca o percepţie a lumii, ci ca un decupaj de material deja-imprimat. Aşadar, tabloul nu este o "fereastră deschisă spre lume", fie ea figurativă sau abstractă, ci rezultatul unor procese 109 H. Foster, "Postmodernism: A Preface", în H.Foster (ed.), The Anti-Aesthetic. Essays on Postmodern Culture, p.xv 110 R. Krauss, "Sculpture in the Expanded Field", în H.Foster (ed.), The Anti-Aesthetic. Essays on Postmodern Culture, pp. 31-41; "In the name of Picasso", în The Originality of the Avant-Garde and other Modernist Myths, pp. 34, 39 46 operaţionale, imaginea unor imagini. 111 Pornind de aici şi preluînd termenii arheologiei foucauldiene, care a înlocuit unităţile gîndirii istorice (tradiţie, evoluţie, influenţă) cu concepte precum discontinuitate şi ruptură, Crimp afirma că, dacă pictura lui Rauschenberg implică transformarea presupusă de Steinberg, atunci nu se poate spune că este o evoluţie-din sau în- continuitate-cu suprafaţa picturii moderniste, ci că marchează o discontinuitate radicală în raport cu aceasta. El detecta ruptura în trecerea de la tehnicile de producere (combinări, asamblaje) la tehnici de reproducere (imprimări, transferuri) şi, astfel, în abandonarea cultului originalităţii şi autenticităţii. şi, întrucît "pictura" lui Rauschenberg nu este altceva decît o formă hibridă de tipărire sau de transpunere fotografică a unor imagini culturale sau a unor artefacte (de la Venerele lui Velasquez sau Rubens, la acoperişuri din Manhattan, avioane, camioane, vapoare, biciclete, etc.), Crimp a etichetat-o ca "postmodernistă". 112 Implicaţiile acestor practici asupra statutului artei şi al valorilor estetice nu sînt neglijabile, dar adepţii post-modernismului "rezistent" au tins să le atribuie valenţe inovatoare şi un impact excesiv, văzîndu-le ca o împlinire a profeţiilor critic-deconstructiviste, de la Benjamin la Foucault: tehnologia reproductivă ar fi făcut ca arta să fie deposedată de aura conferită de calitatea de operă, ca ideea de creator (bazată pe credinţa într-un subiect liber, coerent şi consistent) să apară ca o ficţiune, lăsînd loc confiscării, citării, acumulării ori repetiţiei imaginilor preexistente, ca originalitatea şi autenticitatea să fie înlocuite de copie, parodie şi intertext. Mai mult, urmîndu-l pe acelaşi maître penseur, Crimp afirma că însăşi puterea Muzeului de a consacra valori este ameninţată de eterogenitatea producţiilor postmoderniste, ruptura realizată de acestea fiind mărturia rupturii epistemologice faţă de arhiva cunoaşterii moderne, ca şi a emergenţei unor noi discursuri şi instituţii ale puterii artistice. 113 Trebuie totuşi observat că, în acest caz, avem de-a face cu două inovaţii deja utilizate de avangarda istorică, respectiv colajul şi fotografia. Lor li se ataşează însă o interpretare suplimentară, mai radicală, care vizează punerea sub semnul întrebării a modelului tradiţional al creativităţii. Spre exemplu, Ulmer descoperea în utilizarea colajului şi a fotografiei o miză dublă. Pe lîngă faptul de a fi o replică la adresa iluzionismului tradiţional, colajul apare ca o alternativă la modelul creaţiei bazat pe presupoziţiile clasice ale armoniei, unităţii şi plenitudinii: artistul nu mai reproduce realul, ci construieşte un obiect, intrînd în relaţie cu lumea nu pentru a o reflecta, ci pentru a o schimba. În mod similar, modelul fotografiei a fost îmbrăţisat nu ca o împlinire a viziunii realiste, ci în calitatea sa de mijloc de reproducere mecanică a unor imagini/simulacre ale lumii. Ceea ce servea, din nou, la reducerea creativităţii la un act de selecţie, la fel ca în cazul ready-made. După cum constata Ulmer, această strategie productivă este larg răspîndită în arta şi critica contemporane, fiind bazată pe o operaţie recunoscută ca un fel de bricolaj, care include patru momente: materiale sau mesaje pre- existente, decupaj, montaj şi discontinuitate sau eterogenitate. 114 Într-un alt studiu, "The Discourse of Others. Feminists and Postmodernism", Craig Owens definea postmodernitatea ca fiind o stare de criză a autorităţii culturale occidentale, 111 Leo Steinberg, "Other criteria" (1968), în C.Gintz (ed.), Regards sur l'art américain des années soixante, pp. 46- 50 112 Douglas Crimp, "On the Museum's Ruin", în H.Foster (ed.) The Anti-Aesthetic. Essays on Postmodern Culture, pp. 44-52 113 D. Crimp, op.cit., pp. 45, 53; Linda Hutcheon, "Discourse, Power, Ideology: Humanism and Post-modernism", în Ed. Smyth (ed.), Postmodernism and Contemporary Fiction, B.T. Batsford, London, 1991, pp. 116-118 114 G. Ulmer, "The Object of Post-Criticism", în H. Foster (ed.) The Anti-Aesthetic. Essays on Postmodern Culture, pp. 84-86 47 manifestată în domeniul artistic ca şi criză a reprezentării tradiţionale sau, mai exact, a pretenţiilor ei universaliste. De această dată, ofensiva de punere sub semnul întrebării a sistemului tradiţional de reprezentare vine din partea unui discurs marginal pînă acum, cel feminist. Noutatea adusă de feminism constă în faptul că face loc problematicii diferenţei sexuale în dezbaterea actuală asupra fundamentării valorilor, împletind critica reprezentării cu critica puterii masculine sau a patriarhatului. Astfel, sistemul de reprezentare al picturii occidentale tradiţionale, precum şi subiectul-care-reprezintă, au fost puse sub semnul întrebării nu numai pentru că primul ar admite doar o singură viziune, cea a unui subiect absolut centrat şi unitar, ci şi pentru că acesta ar fi masculin prin excelenţă. Exclusă ca subiect din ordinea "masculină" a reprezentării, femeia nu s-ar fi putut întoarce în ea decît fie ca reprezentare a nereprezentabilului (Inconştient, Natură, Sublim), fie ca simplu obiect al reprezentării; astfel încît, pentru a se auto-reprezenta, femeia ar fi trebuit să-şi asume o poziţie masculină. Alături de feminism, postmodernismul a încercat să răstoarne poziţia de "stăpîn" al reprezentării arogată de modernism. După Owens, autoritatea artei moderne şi pretenţia ei de a reprezenta o viziune autentică asupra lumii nu se bazează atît pe credinţa în unicitatea şi singularitatea operei, cît pe universalitatea atribuită formelor utilizate în reprezentare, dincolo de orice diferenţe de conţinut datorate producerii operei în anumite circumstanţe istorice. În schimb, postmodernismul nu ar mai avea asemenea pretenţii ci, dimpotrivă, ar cauta chiar să le submineze. De aici şi efortul deconstructiv, asemănător cu cel atribuit de Kristeva şi Barthes practicii avangardei moderniste: punerea în criză a universalităţii reprezentării, prin introducerea discontinuităţii, eterogenităţii şi glosolaliei. În pofida acestor similitudini, Owens s-a străduit să delimiteze practica postmodernă a deconstrucţiei de cea a avangardei moderniste: în timp ce avangarda a căutat să suprime reprezentarea în favoarea prezenţei şi a imedierii semnului, proclamînd autonomia semnificantului şi eliberarea lui de "tirania semnificatului", deconstrucţia sau postmodernismul doar problematizează reprezentarea, denunţînd în schimb tirania semnificantului şi violenţa legilor sale. Owens reafirma astfel teza dintr-un alt studiu, "The Allegorical Impulse", conform căreia impulsul deconstructiv caracteristic artei postmoderne trebuie distins de tendinţa auto- critică a modernismului: dacă modernismul presupunea că mimesis-ul sau adecvarea dintre imagine şi referent pot fi puse între paranteze, astfel încît însuşi obiectul artistic să-şi poată substitui (metaforic) referentul, postmodernismul nici nu pune între paranteze, nici nu suprimă referentul, ci doar problematizează activitatea referenţială. 115 Împotriva atitudinilor "represive" ale modernismului, feminismul a găsit în deconstrucţie un aliat, atît în atacul la adresa reprezentării tradiţionale şi a patriarhatului, cît şi în alte critici articulate în chip specific cu tema privilegiului sexual: critica gîndirii binare, acuzată că este incapabilă să gîndescă diferenţa fără opoziţie, critica acelor grands récits considerate falocratice, critica unor privilegii promovate de estetica modernă, precum privilegiul acordat vederii ca mijloc de acces la certitudine şi adevăr, ori cel acordat autorului. Un exemplu semnificativ pentru această atitudine oferă artista americană Sherrie Levine, a cărei practică favorită constă în re-fotografierea unor fotografii sau picturi, prin ignorarea copyright-ul. Sursa ei de inspiraţie este istoria artei moderne, de la Malevici pînă la pictorii contemporani, trecînd prin fotografii Walker Evans şi Edward Weston. Ca mulţi alţi artişti americani, Levine se raportează şi la French Theory: în viziunea sa, "a crea" înseamnă a realiza un soi de deconstrucţie exemplară, modificarea elementelor distinctive ale imaginilor cu ajutorul unor noi structuri vizuale marcînd o distanţă ironică faţă de modelele alese, ca şi faţă de ideea de 115 Craig Owens, "The Discourse of Others. Feminists and Postmodernism", în H. Foster (ed.), The Anti-Aesthetic. Essays on Postmodern Culture, pp. 58-59 ; "The Allegorical Impulse (Part 2)", în October, nr.13/1980, pp. 79-80 48 plagiat. 116 Strategia de însuşire a operelor altor artişti, practicată de Levine, a prilejuit mai multe interpretări. Unii au văzut-o ca semn al diminuării potenţialităţii creatoare într-o cultură saturată de imagini. Alţii, precum Owens, au citit-o ca fiind, în primul rînd, un refuz al calităţii de autor, ceea ce înseamnă refuzul rolului de "tată" al operei şi al drepturilor paternale oferite acestuia de către lege. Pe lîngă evidenta afinitate cu ideile lui Barthes, 117 această interpretare e susţinută, crede Owens, şi de faptul că imaginile însuşite de artista americană sînt în mod invariabil imagini ale Celuilalt (femeia, copilul, săracul, nebunul), ceea ce sugerează că ar fi vorba nu atît de o apropriere, cît de o expropriere a ceea ce a fost apropriat pe nedrept. Apoi, strategia lui Levine ar presupune, pe urmele lui Derrida de această dată, deconstrucţia opoziţiei dintre natură şi cultură: ea îşi însuşeşte imagini ale naturii produse de alţii, pentru a expune gradul în care "natura" este întotdeuna deja implicată într-un sistem de valori care îi atribuie o poziţie specifică, cultural determinată. În acest fel, Levine a încercat să demonstreze că, în era reproductibilităţii, în care copyright înseamnă dreptul de a copia orice, arta nu ar putea fi altceva decît mimică sau repetiţie producătoare de diferenţe. 118 În mod similar, Krauss a văzut în strategia lui Levine o radicală punere sub semnul întrebării a noţiunilor de origine şi originalitate. În cazul fotografiilor făcute după Edward Weston (torsul fiului său Neil), "originalele" ar fi ele însele demascate ca fotografii ale unor modele culturale - seria de nuduri greceşti prin care torsul masculin a fost îndelung multiplicat în cultura vizuală occidentală -, devoalînd astfel, ca şi Barthes în S/Z, jocul infinit al reproducerii. Din această perspectivă, mediul de acţiune al lui Levine e discursul copiei, calificat de Krauss ca "postmodernist", întrucît deconstruieşte în chip explicit presupoziţiile modernismului - origine, originalitate, autenticitate, unicitate, etc. 119 În concluzie, putem afirma că proclamata ruptură operată de aşa-numitul postmodernism "rezistent", cu care se identifică poststructuralismul, deconstrucţia şi practicile artistice asociate, înseamnă : refuzul liniarităţii istoriei, a ideii de progres şi a esenţialismului care îi este corolarul; denuţarea subiectului uman, a autorului, a universalităţii valorilor sau chiar a realităţii ca ficţiuni; disoluţia unor distincţii precum fapt/interpretare, adevăr/ficţiune, original/copie, autentic/inautentic, unic/reproductibil, ceea ce a deschis calea unui relativism cognitiv şi axiologic radical; critica ideii de autonomie a culturii, bazată pe ordinea unor discipline distincte, cărora le revine validarea unor aspecte specifice (adevărul, moralitatea, frumuseţea); scepticism cu privire la ideea unui domeniu estetic privilegiat şi a unei experienţe estetice pure, dezinteresate; deplasarea accentului înspre dimensiunea critic-subversivă a artei, justificată mai ales prin criterii legate de eficacitatea practică; în fine, rezistenţa faţă de status-quo-ul socio- politic occidental (capitalist). 116 Klaus Honnef, L'art contemporain, Taschen, 1992, p. 194 117 În eseul "De l'oeuvre au texte", Barthes încercase să detaşeze Textul de metafora operei ca organism prins într-un proces de filiaţie: "Autorul e considerat tată şi proprietar al operei sale; de aceea, ştiinţa literară predică respectul faţă de manuscris şi de intenţiile declarate ale autorului, în timp ce societatea impune legalitatea relaţiei autorului cu opera (dreptul de autor sau copyright, în fapt de dată recentă, din moment ce a fost legalizat doar în timpul Revoluţiei franceze.) În schimb, Textul poate fi citit şi fără inscripţia Tatălui." Vezi Ch. Harrison, P. Wood (ed.), Art en théorie 1900-1990, p. 1030 118 C. Owens, "The Discourse of Others: Feminists and Postmodernism", în loc.cit., p .73 119 R. Krauss, "The Originality of the Avant-Garde", loc.cit., pp. 168-170 49 Începînd cu anii '80, hiper-criticismul poststructuralist şi-a epuizat substanţa, în special pe terenul său natal, Franţa, ca urmare a exigenţelor unor noi realităţi politice şi intelectuale. Reconciliaţi cu valorile democraţiei occidentale, majoritatea intelectualilor francezi s-au întors la ceea ce anterior fusese refulat: istoria şi subiectul, în dubla ipostază de autor si de actor conştient- responsabil al acţiunii. 120 Este vizibilă contra-ofensiva de reafirmare a subiectului uman şi a raportului său cu lumea, dusă de o anumită filosofie ce ar putea fi considerată, în acest context, ca post-avangardistă. Discursul filosofic a reînceput să promoveze interogaţii de natură metafizică sau etică, revenind la distincţiile anterior recuzate, precum cele dintre realitate şi ficţiune, adevăr şi fals, bine şi rău. După cum arată Luc Ferry, 121 acestei atitudini îi răspunde şi o nouă configurare a cîmpului artistic, în care inovaţia a încetat să mai fie considerată regula de aur, tendinţa dominantă fiind mai degrabă revival-ul, întoarcerea la tradiţiile pierdute: la povestire şi personaje adevărate în literatură, la figurativitatea adeseori proscrisă pînă în jurul anilor '60 în pictură, şi la melodia abandonată de formele cele mai extreme ale serialismului anilor '50 în muzică. 120 Vezi Fr. Dosse, Histoire du structuralisme, vol.II, "Le declin du paradigme structuraliste", pp. 339-360, 474- 492, precum şi analiza consacrată de Toma Pavel ("Addenda. Dezbaterea actuală - noutăţi din Franţa", în Mirajul lingvistic, pp. 181-194) panoramei istoriei intelectuale franceze a ultimelor decenii, oferită de prestigiosul periodic Le débat în nr.50/1988. 121 Homo Aestheticus. Inventarea gustului în epoca democratică, Ed.Meridiane, Bucureşti, 1997 [1990], p.44 50 6. CHARLES JENCKS : POST-MODERNISMUL NEOCLASIC ŞI REÎNVIEREA TRADIŢIEI Pentru a determina semnificaţia viabilă a controversatului concept de "postmodernism" în domeniul artistic, o primă întrebare priveşte relaţia pe care postmodernismul o întreţine cu tradiţia artistică, inclusiv cea modernă: trebuie considerate ca fiind postmoderniste programele şi activităţile artiştilor care prelungesc ruptura radicală faţă de trecut, sau, dimpotrivă, cele care îşi propun să reînvie tradiţiile ? A doua întrebare priveşte relaţia sa cu sistemul socio-cultural occidental: postmodernismul artistic trebuie definit în termenii anti-umanismului şi ca rezistenţă la capitalism, sau, dimpotrivă, drept o tentativă de restaurare a umanismului şi de relansare a culturii occidentale, debarasată de conţinuturile subversive, ostile faţă de capitalism ? La aceste întrebări există un răspuns diferit de cel pe care l-a dat filosofia poststructuralistă, şi anume răspunsul oferit criticul englez Charles Jencks, teoreticianul unui alt tip de discurs estetic şi de practică artistică, post-modernismul neoclasic, care face apel la memoria istorică şi la tradiţii, la convenţii semantice, metaforă şi simbolism. 6. 1. Umanism, modernism, postmodernism. Discurs filosofic şi discurs estetic O simplă trecere în revistă a semnificaţiilor atribuite termenului de postmodernism în dezbaterile actuale asupra artei pune în evidenţă o mare varietate, care merge chiar pînă la opoziţie violentă: în timp ce un filosof ca Jean-François Lyotard îl identifică cu avangarda perpetuă şi îl înscrie în spaţiul esteticii experimentării 122 , Charles Jencks, principalul teoretician şi apărător al post-modernismului neoclasic, respinge această apropiere şi îl consideră o reînviere a tradiţiilor, susţinîndu-şi argumentaţia cu evidenţa picturii şi a arhitecturii recente. 123 Într-o primă instanţă, eterogenitatea proiectelor atribuite postmodernismului, generatoare de neînţelegeri şi confuzii, poate fi explicată prin faptul că, încă din stadiul iniţial al dezbaterii, au fost puse în joc, pe terenuri diferite, accepţii diferite ale acestui termen. Însăşi originea sa este un subiect de dispută între critica de artă, critica literară şi filosofie. După Daniel Charles, cea dintîi utilizare a termenului de postmodern datează din 1880, cînd a fost aplicat stilului promovat de unii pictori englezi în credinţa depăşirii picturii moderne continentale. 124 În schimb, în domeniul literar se consideră în general că termenul de postmodernism a fost invocat pentru prima dată de Federico de Onis într-o antologie de poezie spaniolă compilată în anul 1934, pentru a descrie o reacţie faţă de modernism, în timp ce în arhitectură şi în artele vizuale ar fi apărut doar spre sfîrşitul anilor '60. 125 Un specialist al postmodernismului, Hans Bertens, atribuie cea dintîi utilizare relevantă a termenului poetului-critic Charles Olson şi discuţiilor din anii '50 - '60 purtate de criticii literari americani Irving Howe, Harold Levine, Susan Sontag, Leslie Fiedler şi 122 Vezi în special La Condition postmoderne (1979), conferinţele consacrate artei şi republicate în L'Inhumain. Causeries sur le temps (1988), precum şi studiile "Philosophy and Painting in the Age of Their Experimentation: Contribution to an Idea of Postmodernity", "The Sublime and the Avant-Garde", în A.Benjamin (ed.), The Lyotard Reader, Basil Blackwell, Oxford, 1989 123 artei şi arhitecturii : The Language of Postmodern Architecture (1978), Late Modern Architecture (1980), What is Post-Modernism ? (1986), Post-Modernism. The New Classicism in Art and Architecture, (1987). 124 Daniel Charles, "La critique d'art", în Encyclopaedia Universalis, tom Symposium. Les Enjeux, p. 182 125 Vezi John Barth, "Între haos şi arabesc" (interviu), în România literară, nr.40/1991, precum şi încercarea sa de a redefini termenul în eseul "Literatura Reînnoirii : ficţiunea postmodernist " (1980), Caiete critice, nr. 1-2/1986, pp.162-169 51 Ihab Hassan. După Bertens, abia în anii '70, o dată ce postmodernismul a devenit o industrie academică înfloritoare, discuţiile restrînse iniţial la literatură au început să atragă în orbita lor din ce în ce mai multe domenii ale culturii: filosofie, arhitectură, pictură, film, etc. În mod inevitabil, termenul şi-a pierdut conotaţia tipologică din dezbaterile iniţiale, devenind un instrument de periodizare şi un concept cheie pentru înţelegerea epocii contemporane. Această multiplicare a domeniilor a adus şi o pluralizare a proiectelor. Astfel, Bertens a distins, în cadrul mai larg al culturii postmoderne, mai multe tipuri de postmodernism: unul "avangardist", unul "poststructuralist" şi unul "estetic" sau "neo-conservator". 126 La starea de confuzie a mai contribuit şi faptul că, în cîmpul filosofic, postmodernismul a fost identificat cu o practică radical-subversivă, iar acest sens a fost transferat în mod necondiţionat în domeniul artistic. Spre deosebire de Statele Unite, în Europa dezbaterile s-au dezvoltat doar în anii '70, temele postmodernismului fiind însuşite de poststructuralism. Iniţial, interesul s-a restrîns la aspectele filosofice sau politice, dezbaterea europeană fiind mai puţin permeabilă faţă de problema artei postmoderne. În acest fel, atunci cînd arta a intrat în cîmpul de interes, termenul de postmodernism şi-a păstrat asocierea cu ultra-avangardismul, mai ales datorită lucrărilor lui Lyotard şi Hassan. În eseul "POSTmodernISM: A Paracritical Bibliography" din 1971 (prima genealogie a termenului), Hassan aprecia postmodernismul ca subversiv în formă şi anarhic în spirit, iar unii filosofi, critici şi nu puţini artişti au acceptat necritic acest diagnostic. Dar, după cum observă Jencks, unele modalităţi implicate de POSTmodernISM-ul lui Hassan (Dadaism, Antiformă, Anarhie, Decreaţie/Deconstrucţie, etc.) sînt exact antiteza a ceea ce se petrecea în mişcarea postmodernă din pictura şi arhitectura timpului respectiv, iar estetica paralogiei atribuită de Lyotard postmodernismului se situează pe aceeaşi treaptă cu estetica modernistă a experimentării. 127 Desigur, aşa cum am văzut, între poststructuralism, deconstrucţie şi curentele artistice puse sub semnul rezistenţei, (auto)desemnate toate ca "postmoderniste", există strînse legături. Dar, întrucît practicile artistice ale rezistenţei, ca şi poststructuralismul ori deconstrucţia, continuă proiectul modernismului avangardist, calificarea lor ca post-moderniste nu are sens, dacă vrem să conservăm în acest prefix ideea unei distanţe, a unei discontinuităţi. Dimpotrivă, cum observă şi alţi autori, o mare parte din ceea ce astăzi e desemnat ca formă artistică postmodernă, precum neoclasicismul în pictură şi în arhitectură, este foarte departe sau chiar ostilă faţă de proiectul radical al filosofiei "postmoderniste" (i.e. post-structuraliste). 128 În mod similar, Scott Lash susţine că o mare parte din ceea ce este considerat cultură postmodernă (cea "rezistentă", s.n.) aparţine, în fond, modernismului: ethosul acestei paradigme culturale, devenită omniprezentă în ultimele decenii, coincide de fapt cu cel al mişcărilor avangardiste de la începutul secolului XX. Împotriva definirii postmodernismului ca anti-umanist, anti-istoric şi autoreferenţial, Lash susţine că tocmai modernismul iniţiat de avangardă împărtăşeşte aceste trăsături. Dimpotrivă, post-modernismul reprezintă o tentativă de restaurare a umanismului, de reconstituire a dimensiunii istorice şi de respingere a avangardei în favoarea convenţiei. În cazul lui Lyotard sau al lui Foucault, confuzia a apărut din faptul că ei au etichetat în mod greşit drept "modern" ceea ce este premodern sau clasic, şi drept "postmodern" ceea ce este modern. De 126 Hans Bertens, "Postmodern Culture(s)", în Ed.Smith (ed.) Postmodernism and Contemporary Fiction, B.T.Batsford, London, 1991, pp. 123-135 127 Charles Jencks, What is Post-Modernism?, Academy Editions, London, St.Martin's Press, New-York, 1986, pp.8-9 128 Janet Wolff, "Postmodern Theory and Feminist Art Practice", în R.Boyne, A.Rattansi (ed.), Postmodernism and Society, Macmillan, London, 1990, p. 194 52 fapt, afirmă Lash, umanismul (căruia îi corespund ontologia şi epistemologia "oglindă-a- naturii") aparţine epistemei clasice, nu celei numită de Foucault "modernă". Aşadar, cei care celebrează implicit sau explicit prăbuşirea umanismului sînt moderniştii: ca poststructuralist, Foucault e înainte de toate modernist, aşa cum modernistă e şi autoreferenţialitatea scriiturii derridiene. Dimpotrivă, postmodernişti sînt cei care vor să reînvie umanismul. 129 Pentru a risipi confuziile pe care le stîrneşte utilizarea ambiguă a termenului de postomdernism în domeniul artistic, Jencks a preferat să atribuie experimentalismului neo- avangardist, care e adeseori confundat cu postmodernismul, denumirea de "modernism tîrziu" (Late-Modernism). În lucrarea What is Post-Modernism? (1986), el a subliniat necesitatea distincţiei dintre Post- şi Late-Modernism, deoarece elucidează intenţii şi tradiţii ale picturii sau arhitecturii fundamental opuse: în timp ce modernismul şi, în particular, modernismul tîrziu, care continuă să-i dezvolte tendinţele avangardiste, se concentrează asupra dimensiunii strict estetice sau formale, "post-modernismul" (cum caligrafiază Jencks) îşi reîndreaptă atenţia asupra aspectului semantic, de conţinut: aşa-numita "întoarcere la pictură" din anii '80 este o revenire la preocuparea referitoare la reprezentare şi la conţinut, chiar dacă acesta diferă de cel al artei premoderne. Marcînd distincţia dintre modernismul tîrziu şi post-modernism, care, în opinia sa, cîştigă în precizie tocmai în măsura în care aceşti termeni sînt utilizaţi împreună, Jencks afirma apăsat, împotriva liniei de interpretare a post-modernismului în termenii rezistenţei şi ai subversiunii: "Ceea ce eu propun aici nu e o schimbare minoră de terminologie, ci o remaniere completă a categoriilor: este vorba de a defini mai degrabă ca [modernism] 'tîrziu', ceea ce Foster, Jameson, Lyotard, Baudrillard, Krauss, Hassan şi mulţi alţii definesc adeseori ca "post" [modernism]. şi este 'tîrziu', în special pentru că e încă supus imperativului noului şi nu are o relaţie completă cu trecutul." 130 Un an mai tîrziu, într-o masivă lucrare consacrată acestui curent artistic, intitulată Post-Modernism. The New Classicism in Art and Architecture (1987), Jencks reafirma în mod explicit: "Modernismul tîrziu e forma exagerată şi neîncetat revoluţionară a modernismului. Însă, pe baza conotaţiilor suplimentare ale prefixului 'post', care subliniază că survine după şi nu înaintea modernismului, se poate spune că post- modernismul este ceva diferit. El implică o relansare a trecutului recent şi a culturii occidentale, fiind o încercare de a-i rescrie principiile umaniste în lumina civilizaţiei universale şi a culturilor plurale, autonome." 131 În consecinţă, Jencks a atribuit denumirea de post-modernism mişcărilor artistice care încearcă să reînvie clasicismul şi să reinterpreteze tradiţia. Dar, întrucît dubla subordonare faţă de clasicism şi modernism este condiţia realizării unei sinteze credibile, post- modernismul are o esenţă paradoxală: acest classical revival amestecă în mod eclectic tradiţia clasică cu trecutul apropiat, continuînd şi totodată depăşind în acest fel modernismul. 132 Cum pot fi explicate aceste profunde divergenţe în interpretarea unei realităţi contemporane ? În opinia lui Jencks, una din cauzele frecventei confuzii între modernismul tîrziu şi post-modernism e faptul că ambele curente artistice îşi au izvorul în societatea post- industrială. Pe de altă parte, el recunoştea că, urmînd dezvoltarea mişcării artistice, conceptul de 129 Scott Lash, "Postmodernism as Humanism? Urban Space and Social Theory", în Brian S.Turner (ed.) Theories of Modernity and Postmodernity, Sage Publications, London, 1990, pp. 62-71 130 Ch. Jencks, What is Post-Modernism ?, pp. 25-32 131 Ch . Jencks, Post-Modernism. The New Classicism in Art and Architecture, Academy Editions, London, 1987, p.13. Fragmentul face aluzie la teza paradoxală a lui Lyotard din articolul "Reponse à la question: qu'est-ce le postmoderne?", conform căruia, pentru a fi modern, trebuie să fii mai înainte postmodern. 132 Ch. Jencks, What is Post-Modernism ?, pp. 32-38 53 postmodernism a suferit el însuşi unele schimbări şi s-a clarificat abia în anii '80, caracteristicile sale definitorii modificîndu-şi formele şi semnificaţiile avute la început, la cumpăna anilor '50- '60. Astfel, în copilăria sa din anii '60, cultura post-modernă a fost mai degrabă radicală şi critică, reprezentînd poziţia unei minorităţi, precum cea a artiştilor şi teoreticienilor artei Pop, împotriva reducţionismului artei moderne şi a estetismului dominant în instituţii precum Museum of Modern Art. În anii '70, cînd puterea sa a crescut şi s-a răspîndit, mişcarea post- modernă a devenit mai conservatoare, raţională şi academică. O dată cu asimilarea de către piaţa artistică sau practica comercială, mulţi dintre protagoniştii anilor '60 şi-au pierdut funcţia critică (cazul lui Andy Warhol). În anii '80, situaţia s-a schimbat din nou: post-modernismul a fost acceptat de către academii şi de societate în general, devenind o parte a establishment-ului cultural asemenea "părintelui" său, modernismul, şi "fratelui" său, modernismul tîrziu. Prin urmare, şi semnificaţia atribuită postmodernismului în critica literară a început să se modifice, apropiindu-se de cea conferită în domeniile picturii şi arhitecturii, de relansare a tradiţiei clasice. 133 Această ultimă fază a post-modernismului este numită de Jencks "neoclasicism" sau "clasicismul stilului liber", ne-canonic (Free Style Classicism). În cele ce urmează, vom prezenta diferenţele dintre clasicismul canonic renascentist şi clasicismul post-modern, din punctul de vedere al valorilor estetice şi al metafizicilor lor fondatoare. 6. 2 Valorile post-modernismului neoclasic Conform definiţiei lui Jencks, în pictură clasicismul canonic presupune, în primul rînd, reprezentarea unor subiecte monumentale într-un stil idealizat, înrudit cu manierele antice ale Greciei şi Romei. "şcoala din Atena" a lui Rafael şi "Judecata lui Solomon" de Poussin reprezintă punctul de vedere canonic: integrarea în mod raţional a unui subiect epic într-un sistem artistic şi filosofic. Termenul de clasicism canonic indică, aşadar, un model cultural în care cunoaşterea, credinţa şi practica sînt unificate, iar artiştii cred în unitatea lor. Această definiţie sugerează şi dificultatea practicării modelului canonic în zilele noastre, cînd ştiinţa, filosofia şi arta îşi urmează fiecare drumul lor separat. În al doilea rînd, clasicismul canonic a fost asociat cu anticele norme ale perfecţiunii şi armoniei corpului uman şi arhitecturii, ambele puse în ecuaţie cu presupusa armonie cosmică. În Renaşterea italiană, spre exemplu, reînvierea perfecţiunii antice, a ordinii şi armoniei, a fost dacă nu explicit invocată, cel puţin evocată. Alberti şi Palladio credeau în faptul că ordinea lumii poate fi revelată prin simple ratio (proporţii, numere) şi "armonii muzicale". De asemenea, artiştii Renaşterii au reluat analogia antică dintre microcosmos şi macrocosmos, analogie reiterată pînă la începutul epocii contemporane. Dar, dacă neoclasicismul post-modern presupune întoarcerea la arhetipurile şi constantele care au fundamentat limbajul clasic, această întoarcere este legată de presupoziţii metafizice şi estetice diferite de cele ale renaşterilor clasice anterioare, provenind dintr-o tradiţie mai largă, eclectică şi hibridă. Astfel, post-modernismul nu mai împărtăşeşte metafizica tradiţională sau credinţa într-un unic simbolism cosmic, care au stat la baza clasicismului canonic. Astăzi, afirmă Jencks, viziunea fragmentară a unui univers newtoniano-einsteinian coexistă cu multe alte teorii concurente asupra cosmosului, fără ca vreuna dintre ele să fie în întregime plauzibilă, armonioasă sau completă. Prin urmare, esenţa neoclasicismului post- modern o constituie tocmai revenirea la umanism, dar fără metafizica încrezătoare şi deplină care îl susţinuse în Renaştere. 134 133 Ch. Jencks, What is Post-Modernism ?, pp. 9-10 ; Post-Modernism. The New Classicism in Art and Architecture, p. 317. Pentru evoluţia în cîmpul literar, este intresant modul în care unul dintre cei mai reprezentativi scriitori postmoderni, John Barth, şi-a redefinit activitatea în eseul "Literatura Reînnoirii: ficţiunea postmodernistă" (Caiete critice, nr.1-2/1986) 134 Ch. Jencks, Post-Modernism. The New Classicism in Art and Architecture, pp. 31-33 54 Datorită acestui deficit metafizic, semnificaţiile, valorile şi formele clasicismului sînt amestecate cu cele moderniste şi transformate într-o combinaţie hibridă. Cele mai importante convenţii ale post-modernismului neoclasic, puse în evidenţă de Jencks, privesc valorile estetice şi compoziţia. Astfel, rolul armoniei şi integrării renascentiste e luat de noii hibrizi ai "frumuseţii disonante" sau "armoniei dizarmonice". Adepţii post-modernismului pun adeseori în operă o viziune idealizată asupra condiţiei umane, dar fragmentară şi incompletă; ei împărtăşec un simptomatic gust al eroziunii - evident în figurile neterminate şi în formele clasice incomplete pe care le propun -, însoţit de un sentiment al pierderii, motiv pentru care arta lor este şi terenul recurenţei unei alte teme: "prezenţa absenţei". Apoi, artiştii post-modernişti exprimă clasica serenitate, dar cu un anume patos şi tensiune (cum o face Ron Kitaj); grandoarea epică şi calitatea tragică, caracteristice clasicismului canonic, sînt rareori abordate altfel decît prin intermediul parodiei (Komar & Melamid) sau al alegoriei implicite (Stephen McKenna, Gerard Garouste, Anne şi Patrick Poirier); de asemenea, toate acele calităţi clasice precum austeritatea şi cumpătarea, nobila simplitate şi gustul aristocratic, sînt prezente în operele unor artişti ca Robert Graham sau Carlo Maria Mariani, însă în mod ironic, prin utilizarea semnelor citării. În privinţa compoziţiei, Jencks arată că majoritatea adepţilor clasicismului ne-canonic utilizează principii geometrice, caracteristică acestei maniere fiind precizia reprezentării formelor, astfel încît să fie raţionale şi inteligibile, dar proporţiile lor sînt sincopate; în fine, sînt împărtăşite obiectivele echilibrului şi unităţii în varietate ale clasicismului canonic, dar, de această dată, armoniile sînt sparte şi disonante. Alături de aceste caracteristici, Jencks mai remarca şi reapariţia interesului pentru genurile picturale tradiţionale - natură statică, peisaj, portret, pictură narativă -, precum şi faţă de subiectele sociale şi politice. Dar, în tratarea lor, el constata din nou recurenţa manierei bazată pe contradicţie şi oximoron, astfel încît sînt frecvente "clasicul subversiv", "simbolica divergentă", "alegoria enigmatică" şi amestecul dintre public şi privat. Dacă tradiţia canonică avantajase spiritul şi domeniul public, prezentînd adeseori marile teme istorice într-un mod didacticist, în schimb majoritatea post- moderniştilor se feresc să o facă, deşi unii sînt suspectaţi de un didacticism implicit sau de o criptică tendinţă moralizatoare. Aşadar, toate curentele subsumate post-modernismului artistic amestecă elemente actuale cu motive clasice, filtrate de o sensibilitate care încearcă să răspundă realităţilor timpului nostru. Tocmai această mixtură face ca noul clasicism să fie "post-modern" şi nu "canonic". După cum sublinia Jencks, încercarea de a reînvia astăzi clasicismul este dificilă, pe de o parte datorită faptului că tradiţia clasică a fost brutal întreruptă de revolta modernistă lansată la sfîrşitul secolulului XIX, iar pe de alta, pentru că sensibilitatea colectivă a fost fragmentată şi modificată de experienţa modernismului, a pluralismului cultural şi a ştiinţei actuale. 135 În concluzie, putem afirma că, în domeniul artistic, termenul de postmodernism are sens în măsura în care e identificat cu post-avangardismul. Dacă postmodernismul a preluat în bună măsură limbajul formal creat de modernism, în schimb a abandonat utopia de a schimba viaţa sau lumea prin artă, ca şi ideologia revoluţionară a inovaţiei şi a rupturii promovată de avangardă, pe care a înlocuit-o cu o estetică ce privilegiază continuităţile şi apelul la tradiţii. 135 Op.cit., pp.351-352 